text:
2014-9-26 14:43
李廣仙
如果有一日, 你公司攪成咁, 換著係你, 你會點做呢?
w:066: [b][font=黑體][size=4]事源你一直工作多年嘅公司, 你一直欣賞嘅老闆, 同你講佢要將借返黎營運嘅公司係時侯要還返俾真正嘅老細啦, 佢要按照合約承諾,依時歸還.佢要返鄉下, 而暫時未諗到計搵其他同鄉返黎傾新營運合約!
响呢個時侯, 你無能為力, 唯有依依不捨咁送佢上機, 叫佢得閒返黎探下你…
返到公司, 又要準備好心情招呼新任老闆, 心諗:死啦, 新任老闆間總公司成日都有負面新聞, 尢其係早前總公司有批剛畢業新入職嘅員工, 反對新老闆嘅管理模式, 結果大部份抄晒!斷人衣食, 尢如殺人父母…呢單消息令你公司好多同事不滿, 由果時開始, 一代傳一代, 攪咗個紀念gathering, 每年都有一次聚會, 表達對總公司老闆嘅不滿.
日復日, 年復年, 部份員工一知換老闆, 一早就拿拿聲執包袱出去打第二份工, 而唔想走嘅就留响公司, 新任老闆知員工一時之間未能適應, 就搵咗幾個留低嘅員工, 加官升職!而呢班員工, 短時間內已接受咗新老闆嘅管理概念, 續漸依住新老闆嘅營運方針, 坐上管理層管理其他同事…當中當然有人不服, 覺得佢地博上位, 根本未夠班啦!
與此同時, 另一班未接受新老闆管理概念嘅員工當然眼紅, 自已亦組織一班管理層, 每日懷住三個臭皮匠, 勝過一個諸葛亮嘅心態, 為咗將佢地辛苦經營嘅公司能終有一日搶回自已手中, 由員工話事, 唯有如常返工, 沉住氣, 等終有一日, 能改朝換代, 佢地深信前老闆嘅營運方案, 必定比新嘅好!於是一步一步計劃”上班自主”大計…
部份同事話, 其實我當年為咗打份好工啫, 依家暗自反對, 係因為佢地真係怕, 怕新老闆用嘅管理模式, 破壞佢地認為自已以往嘔心嚦血,辛苦經營回來嘅營運方案”員工提議, 老闆和意”嘅工作環境, 未能維持不變…
佢地認為, 捱咗大半世,先搵到安定舒適嘅工作環境同營運方針, 但新人事新作風, 會將佢地習以為常嘅工作模式更改, 佢地肯定無法適應, 佢地認定新老闆不會講道理, 認定新老闆會用”有佢講無人講”嘅管理直到永遠!所以誓必抗衛到底咁話!
但諗深一層, 其實如果無大老闆投資, 就唔會有舊老闆接手營運,員工亦唔能夠按工作能力每月定時定候有糧出兼升職加薪, 亦無員工福利, 試問間公司請返黎嘅員工, 究竟當年係想打工, 定係想做老細呢? 如果當初想打住工先, 儲夠錢先老細, 咁理應先做好員工嘅職責, 有權利必有義務, 打工唔可能同老細唱反調掛.
部份同事於是開始成日入經理房投訴呢樣果樣, 經理笑住口同班投訴同事講老闆會跟進, 同事見佢唔出聲唔炒魷重維持緊份人工同員工福利, 佢地都唔收貨, 就變本加厲, 係都要佢讓間公司出黎, 好嘅, 既然班同事咁有意見, 想做老細, 係咪最好寫份proposal出黎, 依照全公司嘅員工和議, 再全部員工一齊還返咁多年嘅投資額俾投資者即係大老細, 之後大家再尊重返雙方意願, 制定轉讓公司合約, 搵代表出黎承諾合約內容, 雙方無問題, 按足公認公正嘅手續程序, 正式取得公司擁有權, 咁咪大家歡喜囉!
講開又講, 試問有邊個同事會否認自已係一點一滴, 製造出依家嘅工作環境呢? 各人有各人性格,各人需要, 唔係公司內其中部份同事有份建立過, 甚至覺得自已付出比人多, 就可令其他同事無條件再為呢部份同事付出不必要嘅投資風險, 逼人附和上班自主嘅營運模式, 當問咗其他同事意願, 唔係全體一致附和, 咁就應該諗下有無做錯決定, 如果無做錯, 點解唔係一致和議, 其實不贊成和議同事嘅答案唔一定係怕蝕底或者諗唔到偉大營運方案嘅, 會唔會根本新老闆嘅管理模式根本無呢小數人睇得咁難適應呢? 或者係自已唔爭氣, 無人地做人處世咁成功而唔抵得, 要走出黎認叻呢? 小數唔服從多數, 就強行擾亂公司治安, 以為以其人之道, 還治其人之身呢招就可以爭到返黎? 究竟新老闆有無話營運方案一定係咁唔肯變呢? 如果呢三個臭皮匠, 真係勝過一個諸葛亮, 請問這小數同事有無一D大公司投資營運嘅Job reference? 或者營運模式比新老闆嘅成功增加人工同員工福利三倍呢?(做到維持不變嘅,做到持續增長嘅,同時做得比舊老細更舒適嘅工作環境) 如果未有, 叫人邊有信心附和, 共同同心協力支持”上班自主”嘅營運方案呀?
如果係你, 你會點選擇呢?[/size][/font][/b]
[[i] 本帖最後由 李廣仙 於 2014-9-26 14:52 編輯 [/i]]


c: text/html

text:
前排睇番啲食譜剪報時,睇到 Bonnie Yves 好耐之前嘅食譜,佢呢次唔係教整果醬,而係教大家煮個泰式湯水,見佢個味道酸酸辣辣,應該會幾醒胃,而且我又未用過阿參呢樣食材,所以都幾有興趣一試.參考咗 Bonnie 個基本做法,再加上自己嘅 idea 同選料,好容易就煮到喇!
之前睇到肥媽個電視節目話喺灣仔街市有檔專賣泰國食材,對我嚟講真係一個天大喜訊,因為我每個禮拜都可以經過灣仔,咁就唔使去到九龍城都可以買到啦!檔口所賣嘅嘢都算好齊,價錢平唔平我就真係唔太清楚喇,但起碼都叫做有個地方俾我去買囉,你知啦,啲新鮮嘅東南亞食材及香料真係唔係到處都有得賣,淨係金不換同紅辣椒都好難搵,如果吓吓都話要去到九龍城買的話,我呢個屯門人打埋車費上去,都幾重皮囉!
材料:
甘筍
四季豆
泰國青圓茄
番茄
香茅 2
枝
南薑 1 小塊
辣椒乾 適量
乾蔥頭 2 粒
阿參醬 約 1 湯匙
清雞湯 300
毫升
清水 300 毫升
- 甘筍刨皮後切細件;四季豆洗淨後摘去兩邊粗纖維,然後切段.
- 青圓茄同番茄洗乾淨,去蒂,切件;香茅撕去最外層,之後用刀拍鬆,切段.
- 南薑去皮後切片;辣椒乾洗淨,切細;乾蔥頭去衣,切片;阿參醬加小量熱水,用叉鬆開
拌勻.
- 將清雞湯及水倒入煲內,加入甘筍,香茅,南薑同辣椒乾,煲滾後轉中慢火煮至甘筍半
腍.
- 之後加入乾蔥片,煲 2 分鐘,將其餘蔬菜料加入煮熟.
-
最後將阿參醬加入,攪拌均勻後落鹽調味.
喺灣仔街市嗰個檔口買咗袋勁大粒嘅乾蔥頭,粒粒都有成個蒜頭咁大,
我返到屋企先諗,呢包會唔會係迷你紫洋蔥呢!
阿參其實係一種果實,又叫做酸子,亦即係用嚟整
喼汁嘅羅望子,味道都幾酸!
味道唔錯喎,飲完之後真係會好開胃,唔怕無胃口食嘢呀!
一個人食飯,簡簡單單就已經有湯又有餸喇!
Notes:
-
蔬菜用料可因應自己喜好選擇.
- 因阿參醬比較酸,所以最好試過味後再決定用量.

robotstxt: allowed

filter: keep


text:
(時薪300! 條件係走得快!真係得尋犬街招咁簡單?) 貼街招一個鐘三百,貼兩個鐘都係六百,但係咁做唔止係違法,捉到仲要罰一千五百.都係嗰句,搵錢還搵錢,仲有好多方法嘅.#summerjob #貼街招 #快錢 #罰錢 #辦公室日報 #officedailyhk #hkblogger #hkig #tagforlikes #招聘 #招聘 暑期工 #求職陷阱 #陷阱
(舊酒新瓶嘅求職陷阱)辦公室日報最近收到好多網友嘅 message,話喺求職網站搵工,明明係搵Admin,搵Sales & Marketing,甚至搵Accountant,但上到去見工先知道係叫你轉行賣保險,呢啲蠱惑嘢好多年前已經存在,嚟到2017年仲好似舊酒新瓶咁重現.聶瞳細細個搵暑期工嗰陣,都試過明明apply Customer Service,上到去先知原來係保險公司,然後條西裝友或者個OL姐姐就會懶係苦口婆心咁同你講解,目的都係得一個,就係做咩 CS 吖,梗係做保險先賺到錢啦,潛台詞即係「我哋根本冇 CS 呢個職位,呃你上嚟想叫你加入保險經紀行列咋.」其實做保險唔一定係壞人,好多保險從業員係有良心有知識有Service,但係你靠呃呃氹氹叫人做,成件事就係掛羊頭賣狗肉.可能時移世易,近年以保險公司身份出招聘廣告,已經冇乜人send cv去apply,所以保險界都鍾意搵獵頭公司請人,而作為同行,我真係好想講一句,獵頭呢行就係俾呢班人渣搞臭晒個名,我明白唔係所有Consultant都有能力去選擇客人,有啲Consultant手上嘅係好工,有啲手上嘅係爛工,但唔緊要,作為Consultant收到個 job 要幫保險公司搵人,就堂堂正正企出嚟做,日日都有人去保險公司返工,代表有啲人真係有興趣做,咁咪搵呢啲求職者囉,明買明賣啫,但係出隻稿請Admin,Manager,Marketing Assistant,Accountant或者Clerk,最後啲求職者帶齊學歷同工作證明文件嚟interview,有啲仲係特登請假,但嚟到先知係叫佢轉做保險,究竟有冇諗過求職者嘅感受呀? 獵頭呢行係幫公司搵人, 同埋幫人搵工, 而唔係呃人返工,冇料到就轉行,唔好搞臭呢行個名,有好多Consultant係好熱血架,唔好令到獵頭呢行蒙羞!對於求職者,我想用point form講幾個重點,希望幫大家避免遇到呢類求職陷阱:1) 搵工要搵有公司名嘅job,雖然有公司名都未必安全,但冇公司名就一定係伏,請人都鬼鬼鼠鼠偷蕃薯,就唔好請人啦,有啲登埋email係@gmail .com,@yahoo .com,@netvigator .com呢類,唔好send cv去,連公司email都冇,間公司一係就呃人,一係就連email都冇錢開.2) 獵頭公司喺電話約你上嚟見工嗰陣,唔同你講個客嘅公司名係好正常,因為有啲公司可能想炒人,所以要搵獵頭公司秘密請人,又或者有啲無良獵頭會扮求職者套料,目的係要偷人哋公司個客,想知道係邊個客,呢點大家要諒解,不過======就算間公司名唔可以透露,個職位同埋性質都唔需要隱瞞,作為求職者,收到獵頭公司打嚟,可以直接問對方呢間係咪保險,倫敦金,傳銷,又或者涉及要投資嘅公司.3) 唔排除保險或投資公司真係要搵人做內部文職,例如Receptionist,Accountant,Designer,IT...等等,可以劈頭問對方係咪唔會上到嚟之後,就叫自己轉行賣保險,表明係想轉工,唔係想轉行,轉工同轉行係兩回事.4) Consultant好定唔好,關鍵唔係佢任職嘅公司係大名氣定係冇名氣,大嘅獵頭公司都一樣有衰嘅Consultant,樹大有枯枝,而細公司亦會有好熱血嘅Consultant,就算喺分租office同你做interview,亦唔等於佢呃人,所以唔係睇公司,係睇Consultant嘅人格.5) Sent咗cv幾個月後,甚至幾年後都有人搵你,其實係合理嘅,因為每間公司都有自己嘅Database,所以唔出奇,但唔會之前sent去A公司,之後就變咗B公司搵你.6) 可以喺上去前,喺google search下個見工地址,講緊嘅係完整地址,例如旺角大廈12樓A室,如果有人曾經中伏,多少都會有人喺網上談論過.7) 如果都係中伏,記得post上嚟講,等我幫你炒大佢,同時等其他求職者唔好中招.FB同步post咗條2012年嘅片,未睇嘅朋友請移玉步去FB : 辦公室日報#辦公室日報 #officedailyhk #求職陷阱 #保險 #傳銷 #倫敦金 #tagforlikes #hkblogger #hkig #summerjob
做個精明求職者搵緊工既你,可能每日都心急如焚咁等電話interview/offer,但係小編係呢度比一個小貼士大家:係interview/HR 打比你make offer既時候,記得唔好怕尷尬或者唔好意思,問清楚具體工作內容係咩,以防有野唔對路都仲有得退!你以為求職廣告上面已經寫得好清楚?錯!錯!錯!呢個世界識玩文字遊戲既人好多,有時候你以為自己好明顯既先係最危險既.如果可以,小編會提議政府擴大「商品說明條例」至「職位名稱與實際工作內容不符」黎保障下打工仔既權益.呢度小編有個真人真事改編而成既例子,Jinny 申請左一份工叫”Financial Assistant”,佢一向都做開呢行,連讀書都係讀Finance, job advertisement 上都係簡單寫左一d普通Financial Assistant會做既工作.面試以至make offer 都係正常程序,無咩大問題,點知第一日返工,係就係去Finance Department,但竟然係做Finance Manager 個秘書!!! 佢梗係即刻去問HR同老闆啦,點知HR答佢job description上面已經寫清楚會包埋clerical work,所以可以要求佢做secretarial 既野.Jinny條氣點會順?立即拎份contract出黎對下,係差唔多10行既job description 入面,最後一行大概10個字度真係有clerical support呢d字眼,但前面9行都係講緊大家普通市民常識中Financial Assistant既duties.你可以話Jinny自己蠢先會比人欺騙,但呢d鬼鼠位,大家一定要注意,打醒十二份精神,唔好因為心急求職,亂中求職陷阱呀!#LifeOnFleek #打工達人 #SmallBusiness #StartUpCompany #做個精明求職者 #求職者 #JobSerarching #問題 #搵工 #DSE #放榜 #工作 #貼士 #商品說明條例 #JobAdvertisement #JobDescription #求職廣告 #Recruitment #Interview #招聘 #面試 #面試 技巧 #面試 問題 #HumanResources #人力資源 #ServiceProvider #求職陷阱 #意見分享 #Sharing
我入行以前係個文員仔 每日做到11點12點先有得走 仲飯都冇得食水都冇得飲自從我係呢度做marketing manager之後 我每日2,3點就走得 仲每年都去到三四次旅行tim哈哈我又飛啦#求職陷阱


text:
係喇, 係Soho既Vitaminwater Pop-up Store! 呢個pop-up store去到月尾, 我聽話我地係佢地既最後一個function!
咁walk-in customer行入去會見到:
轉到咩色就比咩色你, 係咪好爽呢…
佢地有6隻味. 每隻入面都有vitamins, 不過隻隻個function都會有少少唔同. 我尋日飲左fruit punch, 我拎左枝green tea比我個friend, 我地都覺得呢兩隻味好ok!
Wall上面仲有d客既簽名做decoration添.
當然仲有其他搞鬼decoration啦~
呢間pop-up store有3個floors. 落一個floor係比我地整指甲, 再落多一個floor會有化妝師幫我地化妝. 因為我自己化好sa個妝 (我接受唔到去Central唔化妝 wor), 所以我去玩甲先:
呢d係個場提供既. Beautylife再提供埋貼紙同印印比我地玩花臣.
d decoration都係Vitaminwater既型呀!
仲有rabbit poster魔你飲多d Vitaminwater!
我地就係坐係呢個浸滿Vitaminwater cushions既sofa整甲喇.
睇下, 個美甲師幫我整左:
我覺得都幾靚, 同我平時個d好唔同lor hahaha!
整完, 我未食野肚餓, 所以上翻去食野先:
係Beautylife準備比我地既食品. 好靚, 又好食!!
之後我就再碌落最下面睇化妝師幫其他sisters化妝喇 (我無影呀, 怕其他sisters唔想出樣)…
我落到下面發現:
用Vitaminwater整出黎wor, 好正!
d lighting都好搞野haha!
我地尋日玩左4個令鐘. 我自己就好開心, 因為可以同幾個傾左一陣既sisters相認, 同埋又識左其他sisters! 今次真係要多謝Beautylife同Vitaminwater既安排令我有個開心既星期日下午!
Thanks a lot!!
臨走前, 佢地仲送左份紀念品比我地添:
估唔估到係乜? 其實係…
Memo pad! 幾好wor, 我可以用黎”chi”書.
我聽話係digital photo frame, 但係我未得閒整佢.
再多謝Beautylife同Vitaminwater! 真係辛苦sa!!
P.S. 呢兩日我真係要乖乖地出文!
Comments
Comments are closed.


text:
今年港大學生會選舉出奇地花生一籮籮,日日追學苑同Campus TV嘅報道追得好辛苦.嚟到Central Campaign(中央諮詢大會)最後一日,最爆嘅除咗係Smarties彭候選會長拍枱指罵台下會眾兼怒極走人之外,重有眀峯馮候選會長承認自己公公係住喺天朝帝都嘅「共產黨高級幹部」呢單喇.
呢單嘢同「內地嘅共青團就係香港嘅童軍」(梁,2015)一樣,係「原子彈般震撼」.好多人喺相關報道嘅comment,都慨嘆兩支莊都係紅底揀唔落手.姑勿論公公係共產黨同個孫有無關係,我更加想知嘅係:究竟邊個咁神通廣大知道馮敬恩嘅公公係共產黨?
我哋睇多次Campus TV嘅報道:
「台下會眾詢問候選會長馮敬恩,有否隱瞞其家人之政治背景.候選眀峯候選會長馮敬恩表示,其父母,姐姐皆無任何政治背景,但其外公則居於北京,更為共產黨黨員.他亦表示外公背景不會影響其政治立場.台下會眾補充,候選會長馮敬恩的外公為共產黨黨員高級幹部,更續問馮有否隱瞞其家人之政治背景.馮同學重申,已在台下所有會眾前表明其家人之政治背景,故沒有隱瞞之嫌.」
睇得好清楚啦,馮敬恩一開始只係講話佢公公係「共產黨黨員」,但係台下會眾竟然可以好確切地知道兼補充話「候選會長馮敬恩的外公為共產黨黨員高級幹部」,馮候選會長都無講過,你又知嘅?
當然,之前Smarties叶候選康樂秘書都可以被人(輕易)揭發共青團身份啦,靠嘅就係Google大神.
咁會唔會嗰位台下會眾又係咁照辦煮碗,Google一下就知道馮敬恩阿公係邊個呢?於是我又試下,結果係無論search「馮敬恩」,「馮敬恩 外公」,「馮敬恩 外孫」,「馮敬恩 共產黨」,「馮敬恩 外公 共產黨」等等都無料到.試埋強國百度都無.最多只係search到校園傳媒嘅報道同其他媒體嘅轉載.
如果唔係網上available嘅資料,神通廣大如高登起底組都起唔到出嚟啦,何況係呢個普通嘅台下會眾?佢自稱係社科一年級生,但係馮敬恩係文學院Year 2,兩個人風馬牛不相及,唔好同我講係馮敬恩同佢自爆自己阿公係邊個呀.能夠掌握到啲咁爆嘅黑材料,重咁神奇地喺Central Campaign最後一日先爆單咁嘅黑材料出嚟,等佢就算想喺Campaign度拆彈都無機會,咁陰毒,我強烈懷疑係港大東閘落去行十五分鐘就到嘅中聯辦爆出嚟嘅.咁諗好合理吖:利用呢件事殺雞儆猴,非紅底嘅人出嚟選HKUSU就要俾人爆黑材料!結果只會拋窒將來有志想選學生會嘅人,最終只有「聽話」嘅紅底TSA成員先夠膽走出嚟選學生會,紅色勢力滲透學界就更易得手喇.
利申,我識馮敬恩嘅,我可以用人格擔保1,佢唔會係共匪.呢篇文唔係為咗(盲)撐眀峯而寫嘅,只係想道出或者重申一個客觀事實:大學學生會無時無刻都係中共統戰/收編嘅目標,尤其是雨傘革命之後,當社運領袖嘅角色由泛民老鬼轉移到大學生身上,大學學生會就更加令中共食唔安坐唔樂,更加令中共加緊滲透.我相信HKU學生眼睛係雪亮嘅,一定會作出正確選擇--否則香港人無民主係抵死嘅.
PS:馮候選會長已經喺Campus TV訪問度回應,話「外公則於年少時因參軍加入共產黨,其後於文革時期,因身為醫生而被列為知識分子遭到迫害,故相信他對共產黨亦抱負面印象.」


text: 喺大台曾經有一個人,係香港小姐季軍兼最上鏡小姐,電視,電影都有拍,身材又好,講緊嘅就係許亦妮喇,但大家又有冇發現,近幾年好似冇乜點見過佢呢?對上一套佢有份拍嘅劇,已經係今年播,但舊年拍嘅《潮流教主》,之後都冇見過許亦妮喇.電影都一樣,喺前年拍完電影《喜愛夜蒲3》之後,就冇拍過其他戲;而出席活動方面,最後一次就係舊年6月,佢出席《潮流教主》開鏡現身,嗰次之後,佢就冇再公開現身.當時就有傳過許亦妮因為同大台傾續約時獅子開大口,要求加薪4倍而遭無綫雪藏,連帶佢有份做嘅第2輯《街頭魔法王》都被飛出局,改由吳若希頂上,之後吳若希就把握到機會上位,連續做咗第3,4輯嘅助手.雖然公開場合見唔到佢,但佢喺Instagram同微博等社交平台都好活躍,不過都係曾經嘅事喇,微博對一次嘅po,已經係8月15號,Ig最一次貼相,都係55個星期前,做咩突然又冇嘢做又咁低調呢?其實許亦妮o依家仲同大台有約,但點解冇劇又冇工開呢?據知因為許亦妮嘅人緣其實幾差,態度又唔好,之前拍劇嘅時候,監製覺得佢唔聽話,喺大台冇背景,自自然然就冇人搵佢做嘢,慢慢就自己流失.雖然活動就唔見許亦妮,但係緋聞就成日都發生,好似喺今年5月,就影到佢當場睇住男朋友同另一個女仔激吻,事後佢就話嗰位唔係佢男朋友.經常見到許亦妮都會係啲緋聞咁,不過知情人指,其實許亦妮喺入行前,大癲大肺同埋係神婆一名,成日都會講星座,但入行之後就成日被人話佢姣,出嚟嘅新聞都係講緋聞,所以慢慢就好有戒心.《蘋果》都有搵過許亦妮,問到佢點解咁耐唔更新Ig同微博,不過佢就已讀不回,未來都唔覺佢有咩工作,會唔會有想淡出娛圈呢?


text:
2016年仲姓宝宝名字大全
仲姓在《百家姓》中排行第二百三十八位,在现今中国人口数量中排行第二百四十五位,是一个人口众多且多民族,多源流的古老姓氏.一般认为,仲姓主要源于任姓,是商王朝开国君主商汤的佐相仲虺的后代,属于以先祖名字为氏,据史籍记载,仲虺名莱朱,是奚仲的第十二代孙,同时也是商汤属下的贤相,与伊尹一起辅佐商汤建立商王朝,而在仲虺的子孙后裔中,就有不少以先祖名为姓氏者,称仲氏,并世代相传至今.那么,作为如此辉煌的一个大姓,在2016年出生的仲姓宝宝该如何取名字才最好呢?下面请看华人开运网为大家带来的:2016年仲姓宝宝名字大全.
2016年仲姓宝宝名字大全
2016年仲姓男宝宝名字大全:
仲修为 仲溥心 仲光赫 仲文康 仲明煦 仲和怡 仲翰池 仲天翰 仲浩旷 仲博涉 仲嘉谊
仲哲茂 仲阳秋 仲阳平 仲睿慈 仲元亮 仲志业 仲宜然 仲正文 仲正雅 仲俊爽 仲俊远
仲涵意 仲理全 仲飞鹏 仲成龙 仲波光 仲炫明 仲朋义 仲宏富 仲文宣 仲鸿光 仲文耀
仲弘博 仲立辉 仲嘉珍 仲嘉德 仲波涛 仲和蔼 仲奇文 仲睿德 仲弘光 仲德寿 仲经国
仲雨伯 仲高洁 仲宏旷 仲阳朔 仲彭湃 仲子平 仲浩大 仲阳夏 仲子实 仲承泽 仲弘化
仲子明 仲承弼 仲元武 仲锐泽 仲雨信 仲文彦 仲德曜 仲奇正 仲鸿信 仲安福 仲鸿雪
仲嘉玉 仲正谊 仲和昶 仲宏茂 仲高丽 仲星阑 仲学文 仲浦和 仲嘉平 仲华皓 仲英才
仲涵忍 仲建白 仲涵润 仲项明 仲安顺 仲丰羽 仲雅健 仲鸿哲 仲志专 仲博学 仲明达
仲宏扬 仲凯风 仲嘉胜 仲文昌 仲涵涵 仲锐达 仲高义 仲玉树 仲俊名 仲修贤 仲锦程
仲宜民 仲玉宇 仲思源 仲良弼 仲明杰 仲宏毅 仲飞雨 仲嘉树 仲睿识 仲飞飙 仲烨霖
2016年仲姓女宝宝名字大全:
仲新文 仲凝柏 仲笑容 仲秋珊 仲芷芯 仲沛丝 仲念露 仲新梅 仲芷珍 仲秋柳 仲秋巧
仲依青 仲幼萱 仲忆蝶 仲慕南 仲映珍 仲问露 仲觅琴 仲傲梦 仲如蓉 仲盼夏 仲秋灵
仲盼儿 仲思儿 仲小容 仲春柔 仲秋南 仲乐蝶 仲沛儿 仲念香 仲元香 仲新冬 仲幼槐
仲香蕾 仲诗云 仲春冬 仲巧云 仲水萍 仲忆薇 仲曼岚 仲凌荷 仲如菡 仲绮梅 仲平蓝
仲巧荷 仲妙芙 仲曼荷 仲碧菱 仲白芙 仲易菡 仲平竹 仲曼蕾 仲孤岚 仲觅桃 仲如蕊
仲傲菡 仲觅竹 仲半容 仲飞薇 仲梦萱 仲寻晴 仲芷蓝 仲青薇 仲从筠 仲夜荷 仲秋柏
仲含梅 仲盼桃 仲雁萱 仲书易 仲夜晴 仲醉香 仲又萍 仲友秋 仲从安 仲映青 仲又柳
仲夜灵 仲书寒 仲元菱 仲沛竹 仲梦凝 仲寄蓝 仲沛萍 仲怜雁 仲夜凡 仲友梅 仲元柏
仲傲阳 仲芷凡 仲山雪 仲秋柏 仲怀枫 仲采柳 仲海露 仲香筠 仲元霜 仲采萍 仲书竹
仲夜云 仲半安 仲靖儿 仲香波 仲诗霜 仲醉卉 仲飞烟 仲慕晴 仲沛蓉 仲语蓉 仲紫薇


text:
我原先玩完試玩都諗住唔買
因為見好多人話永遠後手有著數平衝差
但出左見咁多人玩最後都係忍唔到手買左
諗住買黎臨訓手提mode玩幾場過下手癮
點知買完呢兩日都玩到停唔到手
暫時rank打到八級唔覺後手一定有利
主要係角色特性同帶唔同拳套打法唔同
我除左SF4因為當年熱潮關係有玩過一段時間
就冇玩過其他任何格鬥game
我覺得呢隻優點就係真係易上手
冇咩複雜連技但依然充滿競技性
好多巴打話難玩lv4電腦都打唔贏
我初頭打都覺得好難第一關都輸幾次
但其實只要唔好亂打留意下攻擊模式
認真應付打多幾次一定過到
當然如果巴打係唔鐘意對戰競技game
或覺得需要不斷打同諗先有進步咁煩既
呢隻真係唔適合玩
始終呢隻係格鬥game
但亦係格鬥game樂趣之一
我會比7.8/10分
我會比6.4/10分
首先人物唔平衡, 某幾個基本上冇用,
特殊能力又差不多, 拳套等於共用, 所以角色唔突出
玩法我講過跟足高達DX
i.e. 一隻行得好慢既機體係度跳, 浮, dash, 然後互射
個過程係好煩膠
精髓係要等隻紅勇airdash完落地前一刻先射佢, 咁至會射得中
arms最後大佬就係咁打
遊戲性2打2係正既, 不過單打/1v1就有d人會覺悶,
呢個mechanism亦稍為落伍
玩完arms, 我更加懷念virtual-on及其專用掣(已掉)


text:
Homebloggerhk Home
/ 股市文摘
/ 80後買樓記(八): 超市營運賺大錢?
80後買樓記(八): 超市營運賺大錢?
->>按此到第七回
上回講到我係保險公司做左成年,上司肥佬不斷游說我做agent跑數,我眼見幾個agent女同事大熱天時出街見客,辛苦唔緊要,問題係做哂身邊既親朋戚友保險後就冇單返,令我冇信心入行.有一日去深水涉行黃金商場,見到隔離有間超級市場大減價,咪走入去睇下有咩抵.
此超級市場唔同我地平時行開既百佳惠康,佢冇鐵籠大車,冇強勁冷氣,亦都冇生猛海鮮係個魚缸游來游去.佢係間深水涉平民超市,集中賣生活必需品如米,油,消化餅杯麵等等.間格四正,通道被一箱箱半開箱貨品所佔領.最緊要係個價錢,就連我呢種好日唔行百佳既人(因為買親野都係SEVEN),都知佢應該比出面超市平D.心諗你賣咁平仲有咩錢賺? 係咪賣假野? 但係見到一群師奶係我面前奮力搶貨既現象,佢唔似係做呃人生意.呃得人一次,再冇下單生意做,何況係精打細算既師奶們!?
我知呢排係香港開左不少新超市如759阿信屋,佳寶,華潤萬家咁,當然同惠康百佳兩大巨頭係規模上有一定距離.但759我眼見越開越多,係香港有成200間,仲話要Keep住每個月開新一鋪,究竟佢地幾間超市點樣係兩大超市下仲搵到空間生存呢??
我企係間平民超市入面又冇幫襯,自己有人黎同我打招呼.對頭一望係個四十幾歲既阿叔,問我:「呢度好少後生仔入黎架喎,又冇雪榚零食賣,阿生你入黎搵咩?」我好天真,諗都唔諗就答佢:「我諗緊點解呢盤生意有得做」佢作出左個我從未遇過既行為,就係請我坐低.」Wao! 我行咁耐超市都未係入面坐低過,佢請我坐係兩箱汽水上面同我講:「見你咁後生都識貨走入黎,我就同你講我呢盤生意係點做!」同其他老氣橫秋既阿伯一樣,佢既”PRESENTATION”一開始都係由問我野開始,話:「你入過百佳未先?」我心諗:「妖中伏! 呢條友一定勁長氣.」
就係黎緊既一個鐘,我個屎忽被堅硬既氣水罐頂住,頂到我大細邊.香港你所見貨品,原來大部份供應商都同兩大超勁熟既,或者咁講仲好,就係兩大超係供應商唔得罪得既客.因佢地同供應商攞貨既量極大,有時供應商更要比錢搵佢地幫手上架,如果將佢件貨放係櫃底真係唔得掂.久而久之供應商被人反操縱,出貨價被壓低唔在講,更大鑊既係佢地唔比用同樣或相近價格出貨比其他超市(人),咁做係因為兩大超要係來貨價格上就得到平價之優勢.係咁情況下,一支髮膠既價錢,基本上由供應商加兩大超傾好就可以確定,佢地今日將支野加十蚊,只要其他超市或商鋪將舊貨去盡,新賣之髮膠就要跟佢地訂下之價錢.
當然唔可以加得太離譜,如果同一髮膠係韓國賣五十而香港賣一百,不難想像有人會大手係韓國買入,再係香港八十賣出,扣回當中所用運費及兌匯損失,仍有利可圖.用呢個招式去同兩人超抗衡既有佳寶,或759都係部份相似.係對話中有一句令我覺興趣同個長氣阿佰傾落去,佢話一間超市,每月都賺三十萬,黎緊會買鋪開店黎減省「鋪加」.想睇下呢個阿伯有咩Q令佢盤超市生意咁賺錢? Bookmark homebloggerhk下回分解.
->>按此到第九回
January 30th, 2013 by admin | Type: Standard Filed Under:
股市文摘


text:
迪士尼春日嘉年華5大必玩!
終於捱過3月,4月有長假期喇,係時候計劃定同朋友去邊到玩啦!諗住留喺香港嘅朋友都唔使灰心,因為香港都好多地方可以去架.香港迪士尼最近就推出繽紛又熱鬧嘅「迪士尼明星春日嘉年華」,玩足一日都無問題啊!
春日迪士尼必玩位一:
超過30位迪士尼人物換上春天新裝見大家,仲會參與全新嘅「迪士尼明星嘉年華列車」巡遊,有米奇米妮,唐老鴨,Chip n Dale等等,超開心啊!每日嘅下午就會巡遊架啦,記得要擺個靚位啊,可以同佢哋互動,跳舞.
春日迪士尼必玩位二:
嚟緊係復活節,去迪士尼就緊係要尋蛋啦!近百隻迪士尼朋友化身成趣緻花蛋,今次仲有首次亮相嘅鐵甲奇俠,蟻俠等等,俾啲眼力,就會發現到處都有佢哋嘅蹤影架啦!
春日迪士尼必玩位三:
隨住迪士尼明星登場,樂園同埋酒店都齊齊推出55款主題美食,有樣有味道,真係好可愛,睇見都開心啊!幻想世界「皇室宴會廳」,美國小鎮大街「大街餐廳由Coca-Cola呈獻」嘅「Duffy & Friends春日下午茶」,「市集餅店」等等,菜式非常豐富啊!
好精緻嘅美食啊!
Duffy棉花糖好可愛!
仲有美女與野獸美食,粉絲唔好錯過!
超靚迷你烤鍋!由3月至6月,皇室宴會廳同大冒險家餐廳,將會每月推出一款特色「米奇迷你烤鍋」,可以以$88選購,仲會配送特色甜點.
Duffy Cupcake好可愛!
春日迪士尼必玩位四:
為慶祝「迪士尼春日嘉年華」,樂園特別推出130款全新春日限定精品,有好多好可愛嘅新品,winniw the pooh,duffy & friends,米奇米妮等等商品,真係好想帶晒佢哋返屋企!
Duffy & Friends嘅精品夕咗好多啊!
春日迪士尼必玩位五:
以「迪士尼明星春日樂園」做主題嘅創意園藝都好搶眼!卡通人物遍佈成個樂園,可以賞花之餘,仲可以同鍾意嘅卡通人物們影相,記底開心嘅時刻!


text:
38 爱神的箭卡刷卡宝宝大三角形内大三角形内爱神的箭卡刷卡宝宝大三角形内大三角形内爱神的箭卡刷卡宝宝大三角形内大三角形内爱神的箭卡刷卡宝宝大三角形内大三角形内爱神的箭卡刷卡宝宝大三角形内大三角形内爱神的箭卡刷卡宝宝大三角形内大三角形内爱神的箭卡刷卡宝宝大三角形内大三角形内爱神的箭卡刷卡宝宝大三角形内大三角形内爱神的箭卡刷卡宝宝大三角形内大三角形内爱神的箭卡刷卡宝宝大三角形内大三角形内爱神的箭卡刷卡宝宝大三角形内大三角形内爱神的箭卡刷卡宝宝大三角形内大三角形内爱神的箭卡刷卡宝宝大三角形内大三角形内爱神的箭卡刷卡宝宝大三角形内大三角形内爱神的箭卡刷卡宝宝大三角形内大三角形内爱神的箭卡刷卡宝宝大三角形内大三角形内爱神的箭卡刷卡宝宝大三角形内大三角形内爱神的箭卡刷卡宝宝大三角形内大三角形内爱神的箭卡刷卡宝宝大三角形内大三角形内爱神的箭卡刷卡宝宝大三角形内大三角形内爱神的箭卡刷卡宝宝大三角形内大三角形内爱神的箭卡刷卡宝宝大三角形内大三角形内爱神的箭卡刷卡宝宝大三角形内大三角形内爱神的箭卡刷卡宝宝大三角形内大三角形内爱神的箭卡刷卡宝宝大三角形内大三角形内爱神的箭卡刷卡宝宝大三角形内大三角形内爱神的箭卡刷卡宝宝大三角形内大三角形内爱神的箭卡刷卡宝宝大三角形内大三角形内爱神的箭卡刷卡宝宝大三角形内大三角形内爱神的箭卡刷卡宝宝大三角形内大三角形内爱神的箭卡刷卡宝宝大三角形内大三角形内爱神的箭卡刷卡宝宝大三角形内大三角形内爱神的箭卡刷卡宝宝大三角形内大三角形内
① 请您在联系时注明从“狗铺子(www.goupuzi.com)”看到该信息,以便核对信息,谢谢!
② 该信息由用户自行发布,狗铺子不保证其真实性,采用请谨慎,我们鼓励您当面交易.
③ 狗铺子只为传递信息,我们不做任何双方证明,也不承担任何法律责任.
吉林省 长春市 最新转让出售纯种纽芬兰犬价格信息:


text:
早前,有位網友發表咗以下呢句說話,我深表認同,所以都share咗:
點知,又有位仁兄話:「不必讚揚工業革命添,唔好混為一談啦.」呢個真係大哉問(雖然我即時block咗佢),原來有人真係認為,共產主義同中共係工業革命嘅產物嚟.佢鳩又鳩唔晒,但又唔算啱,不過我認為呢個問題都幾值得講下嘅:到底工業革命同共產主義有咩關係?
誠然,冇工業革命,係唔會有共產主義嘅;但冇工業革命都會有自由主義,民主體制,保守主義,由呢個角度睇,工業革命產生共產主義,又好似係啱喎.
但係,問題係,呢啲理念同體制,話就話係工業革命之前就有,要真正廣泛傳揚,運作,都係要到工業革命之後先開始.就以英國為例,1771年,打比郡出現第一座水力棉紡廠,工廠制度出現,即可以視為工廠工人開始出現.1781年占士·屈(James Watt)改良蒸汽機,令蒸汽機走出礦場,工廠進入城市.呢個時代,英國當然已經有民選嘅國會,但有權投票嘅人都係鄉紳地主為主.因為工業革命出現新興工業城市,1825年出現集體談判權,再促成1832年英國嘅政治改革,國家權力開始轉向城市,同時下議院權力開始大增.
工業持續發展,工人人口亦不斷增加,同時亦意識到1832年改革只係惠及中產階級.1838年,英國工人就開始爭取普選,成為英國民主改革嘅一大動力 (雖然早期會因為落雨而冇人嚟遊行……).1858年成功爭取議員財產限制(當然係下限,即係1858年前冇錢人係唔可以選議員),直至1867年,打比伯爵政治再次改革,城市內有樓人士以及每年交10鎊租嘅人都有投票權,農村限制就嚴格啲,要有生產力.1884年又將10鎊租之法擴展至農村.至於英國嘅普選,就要等到1918年,當第一次世界大戰結束,屋企窮嘅軍人發現自己為國打完仗之後係冇票投嘅,女人又發現自己為國支撐工業多年原來國家從來冇考慮過女人要有得投票嘅,先促成英國年21以上男性普選,而女性年30以上普選.
英國國會下議院由14世紀開始就存在,當時英法百年戰爭先啱啱開戰,聖女貞德都仲未出世.但係要直到500年後先開始有正正經經嘅民主改革,令下議院真正代表民意,如果唔係因為工業革命,睇怕都幾難開始.因為要到咗有工業革命嘅年代,先會令平民大眾聚集喺城市,先會有工會,先會有工人運動,先會有集體談判權,先會有人爭取政治改革……
當然,另一方面呢,又係因為工業革命,先有人開始建構共產主義嘅.如果撇除馬克思受黑格爾思想嘅影響,社會主義同共產主義嘅理論多少都要由馬克思身處嚮工業革命時代,先會由觀察工人生活而產生「資本家剝削無產者剩餘價值」呢個理論.但係,你話工業革命同共產主義嘅關係,係唔係好似五四運動同中國共產黨嘅關係一樣,就一定唔係.
工業革命係生產方式突破,令社會開始變革,從而產生工人階級,繼而帶動政治改革同唔同嘅政治思潮,共產主義只係工業革命間接帶嚟嘅其中一種政治理論,而且仲唔多主流:馬克思認為1848年革命係共產主義來臨嘅時機,寫埋《共產黨宣言》號召革命,結果有冇人睬佢?又真係有,但又真係好少數.
對比起嚟,五四運動以救國為號召,引嚟全盤西化嘅呼聲,直接促成中國共產黨成立.漠視人性,仇視傳統嘅極左思潮,正好暗合所謂嘅「五四精神」:表面上係「民主,科學,救中國」,實際上根本就係「中國咁弱不如唔好做中國」;中國共產黨,亦都好切實咁執行「消滅中國」呢個創黨初衷,仲發動文化大革命將五四運動未打完嘅下半場打埋佢.
所以話,用工業革命同共產主義嘅關係,類比五四運動同中國共產黨嘅關係,係何其咁鳩呢?
至於工業革命同共產主義有咩關係?都係不如問:工業革命同民主政制有咩關係好過啦.
後記一句:btw英國工黨好似又大敗喎,睇嚟工運同左翼呢套招牌都行將就木……


text:
無論你係咪動漫愛好者(利申:筆者唔係)都總會聽過「蘿莉控」,用黎形容一個人鍾意嬌爹早熟嘅女仔(利申:筆者都唔係).
但其實發明「蘿莉」嘅,唔係日本人,係俄佬Vladimir Nabokov 納博科夫(1899-1977).
Nabokov 移民美國之後嘅英文成名作就係Lolita 《蘿莉妲》,講述一個中佬嘅獄中自白.
中佬同作者自己一樣都係歐洲移民嘅學者,精通多國語言,善於玩弄語言.
自白由佢喺歐洲嘅童年開始,講佢喺十歲左右,鍾意左一個同自己差唔多年紀嘅女仔,但開始左無耐,個女仔就死左.就係呢段遺憾,令佢以後對青春期嘅女仔情有獨鍾.
佢講佢自己輾轉黎到美國,單身寡佬搵左個包租婆租屋住.包租婆Charlotte係個寡婦,正正就有個十歲大嘅囡,叫做Dolores.
中佬當然對Dolores 一見鍾情,仲同佢改左個花名:Lolita,但礙於有佢阿媽同屋,佢無得同Lolita 發展進一步關係,只能將自己嘅愛意記錄喺本日記度.
有次包租婆帶Lolita 去camp, 臨走留低左一封信俾中佬. 睇完封信之後,中佬發現包租婆鍾意左佢,要脅佢結婚,如果唔係逼佢搬走.
中佬喺兩難之下選擇含淚結婚,換取日後仲可以見Lolita 嘅機會.
可惜包租婆喺執房果陣發現中佬本日記,當堂嚇左一跳,即刻搵中佬對質.但係佢正想自辯嘅時候,包租婆突然衝出馬路,意外撞車身亡.
中佬急起上黎即刻喺個camp接返Lolita,帶佢去間酒店,喺佢杯水度落安眠藥.但當Lolita 如願熟睡,中佬又唔忍心傷害佢,而Lolita 一覺醒來居然主動獻身.
之後自白下半部分圍繞中佬帶著Lolita 居無定所,直至有一日Lolita 走甩左.幾年後,中佬發現原來Lolita 俾一個佢識嘅編劇帶走左,仲俾佢逼拍三級片,怒髮衝冠之下一槍了斷個編劇.
從我啱啱簡述嘅故事當中,可以睇到一個有童年陰影嘅中年漢,因為單純嘅愛情俾個癡情嘅包租婆食住,繼而喺一個女仔認同下發生關係,最後為情誤殺.
但換個角度睇,如果成件事登A1 頭版嘅話,又會唔會係唔同嘅演繹呢?「戀童癖新移民迷姦未成年少女 涉嫌謀殺情敵當場被捕」?
其實就全本小說嘅佈局,可以睇得出語言偽術嘅威力.全文用第一人稱寫,令主角可以直接同讀者交流,俾讀者覺得佢係一個人,而唔係一個變態惡魔.講自己童年嘅失落,直接聯繫到自己獨愛“nymphets”(佢始終一次都無講過自己鍾意little girls, 或者自己是戀童癖),令讀者同情佢,將佢嘅不道德歸咎於童年不幸,再覺得佢係個老實嘅人.
之後佢將包租婆刻劃成野蠻癡情嘅癲婆,儘管Charlotte 只係一個疼愛女兒,同時獨守空床嘅女人.環顧全部小說嘅細節,我地又點可以單憑佢嘅一面之辭相信佢嘅講法呢?(意外撞車?主動獻身?)
「蘿莉」去到最後,都係一種偽裝同逃避.點解中佬有名無叫,要叫Dolores 做 Lolita呢?因為Lolita 從來都只不過是佢畢生嘅幻想,而從來未當過Dolores 係一個人咁看待.整個自白嘅敘述,從來都只係中佬一廂情願嘅浪漫化,試圖掩飾自己嘅暴行.
但以言語掩飾過錯嘅人,又何止獄中罪犯呢?
《蘿莉妲》納博科夫著
Lolita, by Vladimir Nabokov
[Artwork: Puberty (1895), Edvard Munch]


text:
情趣酒店過AV癮
男人睇AV好正常,除了追捧樣靚身材正嘅女優之外,拍攝場景真係好鬼生活化,睇完令人有無限遐想!不過,依家唔使得個想字喇,事關佐敦有間全新情趣酒店,設有唔同主題房,最抵死係模擬唔同環境包括地鐵車廂,醫療室,課室,甚型露營打野戰都得,同另一半去梳乎包你過足AV癮!
過地鐵痴漢癮
好多AV場景都於模擬地鐵車廂中拍攝,而呢間情趣酒店就亦唔例外,設有佐敦地鐵站主題房,睇落環境同真實嘅差唔多,貼上綠色格仔牆紙!車廂外面設計都算OK,而且地上仲有條黃線,夠晒細心!入到車廂即刻有個扶手,仲有個真實地鐵車廂背景板,其他路線圖,標誌貼紙亦做得相當逼真,期間更有車廂廣播.
至於喺邊度happy呢?就係呢個銀色座位,其實係張床墊,size唔算好大,但勀嘅時候都可以攤抖吓!
露營野戰feel
想過野戰癮朋友,呢間Secret Garden房最啱使!一眼睇晒,備有公園長櫈同帳幕任君選擇,而且帳幕內有軟墊,每次用完後都會換個新,夠晒衛生!
其他選擇
大班椅,電腦枱同長梳化,一睇就知呢間係辦公室!打工仔平時被上司欺壓,入到嚟就可以做boss,慢慢調教OL開心吓!
呢間咁迷幻嘅原來係精神病房!牆身上真係設有軟墊,撞到啪啪聲都唔怕俾其他人聽到,咁就可以喺度瘋狂吓!順帶一提,每間房都設有事後浴室,再玩鴛鴦戲水都冇問題!至於價錢方面,兩個鐘300蚊有找就有主題房喎,都算抵玩!
上棧ML28
九龍佐敦德興街九號寶來大廈五樓全層
延伸閱讀:


text:
法國大革命
法國大革命(Révolution française;French Revolution)係1789年去到1799年期間,一段激進主義喺法國以至歐洲政治同社會上橫行嘅時期.統治法國多個世紀嘅絕對君主制封建制度喺三年內瓦解.法國喺呢段時期經歷咗好大轉變:過去嘅封建,貴族同宗教特權不斷受到自由主義政治組織及上街抗議嘅民眾衝擊,傳統觀念逐漸俾全新嘅天賦人權,三權分立等民主思想取代.
法國大革命始於1789年5月嘅三級會議,革命第一年第三等級嘅革命民眾喺6月發表網球場宣誓,7月14號攻佔巴士底監獄,8月發表人權及公民權宣言,10月凡爾賽婦女遊行迫使法國王室喺10月返巴黎.之後嗰幾年間出現咗自由議會同埋保王派喺改革方面嘅角力戰.
1792年9月法蘭西第一共和國成立,1793年送路易十六上斷頭台.外部壓力亦都影響到法國大革命嘅發展,法國大革命戰爭喺1792年爆發,法國贏咗一場成個世紀以來未贏過嘅仗,攞咗意大利半島大部份嘅地同埋萊茵河以西嘅地方.而喺國內,民眾情緒日益高漲導致1793年至1794年恐怖統治嘅產生.羅伯斯庇爾同埋雅各賓派倒台之後,督政府由1795年開始掌權,直到1799年拿破崙上台.
法國大革命拉開咗現代社會嘅序幕,共和國嘅成長,自由民主思想嘅傳播,現代思想嘅發展以及國家之間大規模戰爭嘅出現都係呢次革命嘅產物.


text:
關心動物權益 袁文傑 :棄養動物係仆街!
無綫劇集《不懂撒嬌的女人》熱播,有久違的林文龍和宣萱回歸,另外王浩信和唐詩詠呢一對sweet到爆,飾演大老闆游生,成名於亞視嘅 袁文傑 同樣受人注目!劇入面嘅游生非常霸氣,連Mall姐都要忌佢三分.而現實中嘅 袁文傑 出晒名關心動物權益,昨晚佢喺Facebook live講起動物問題時即游生上身,更忍唔住大罵:「棄養動物嗰啲人係仆街!」
原文:Sunday Kiss
圖片:袁文傑 Facebook
延伸閱讀:
袁文傑 喺《不懂撒嬌的女人》中飾演傲星集團大老闆游俊傑 (游生) ,係宣萱及林文龍等人的上司,雖然出場時間唔多,不過每次登場都喺霸氣十足,強勢如Mall姐都要忌佢三分!劇中袁文傑大部分時間都喺西裝骨骨,身材高又健碩當然着得非常好睇,另外佢不時有去泳池游水的戲份,45歲嘅佢身型保持得非常好.呢個男配角,非常搶鏡!
袁文傑昨晚喺《東方新地》Facebook跟網民live chat,回應網民問題時風趣又幽默,由當年《家有囍事》到愛隊阿仙奴都無所不談,反應極佳!不過當談到動物問題時,一直笑容滿面嘅袁文傑即時變得嚴肅,呼籲養小動物嘅人一定要有愛心,關懷以及責任,之後更忍唔住大罵:「棄養動物嗰啲人係仆街嚟㗎!」另外又痛斥虐待動物嘅人.雖然用字係粗俗咗啲,不過睇得出佢真係好關心動物權益,所以網民紛紛留言支持!
魚翅嘅製作方法殘忍, 袁文傑亦曾在Facebook share咗關於處理魚翅嘅影片,呼籲大家唔好食,因為「沒有求,也不需供了」.除咗魚翅, 袁文傑 前幾年都分享過世界反鵝肝日嘅資訊,佢就話:「沒有這樣兇殘的品味!弱肉強食的世界,要殺,但不要有折磨的過程,不要扭曲其天性!」
好多人鍾意去動物園,但係動物被人囚禁喺動物園其實係剝奪緊佢哋嘅自由. 袁文傑 就覺得動物園囚禁動物嘅行為好殘酷,我哋去動物園睇動物其實係好殘忍嘅事,只係大家觀念都扭曲晒,當咗係理所當然.
除咗被囚禁喺動物園嘅動物之外,馬戲團入面表演嘅動物更加悲慘,喺馬戲團精彩嘅表演背後,表演嘅動物受到慘絕人寰嘅虐待. 袁文傑 分享過一宗關於美國夏威夷馬戲團入面,表演嘅大象失控攻擊馴獸師致死嘅意外,佢認為造成意外嘅兇手其實係人類自己,呼籲大家停止參與所有馬戲團活動.
袁文傑 亦都呼籲大家唔好買賣象牙同皮革,象牙傷害大象,而皮革品嘅製造過程更加係慘不忍睹.
袁文傑 亦都好關注寵物,佢經常分享關於繁殖場嘅慘況,呼籲大家要領養而且唔好棄養寵物.
袁文傑 亦表示自己戒咗飲牛奶,好多人都唔知原來牛奶嘅製造過程都好殘忍, 袁文傑 仲話牛奶係牛飲嘅,對人類冇益處.只要係傷害動物做成嘅產品, 袁文傑 一併拒絕,果然係愛心爆棚嘅暖男!
延伸閱讀:
贊助商:


text:
想睇花生仔除咗買書,𠵱家仲可以喺 FACE Pop睇到中,每星期流星都會將潮文化成動畫,一齊剝花生!想睇?快啲 download FACE Pop APP
U人攻略
畢業唔使食屎 90後插畫師靠花仔發圍
家陣香港立立亂, fb見到都係啲市民鬧交爭執片,圍觀拍片食花生嘅人就有,勸交嘅人就好少囉!
剛畢業於浸大媒體及影視創作系嘅連嘉裕(筆名流星),就將呢種食花生睇戲文化,以漫畫形式變成主角「花生仔」喺 fb連載,上年 3月花生仔出世至今, fb專頁( Ohkashi純粹搞笑)成功吸引近 2萬人 like.喺書展,「花生仔」成為實體書見 fans兼搞埋簽名會,「係人都食過花生,所以我畫嘅內容,讀者一定會有共鳴.」𠵱家通街花生友,多 like唔出奇!
連嘉裕(流星) 22歲
浸大媒體及影視創作學士畢業
早前荷里活明星羅拔迪尼路向藝術學院致辭時話:「你哋畢業,食得屎」唔同醫科工程師,藝術難搵食係常識,讀媒體及影視創作嘅連嘉裕(流星)深明現實,所以上年初,佢開始在 fb開專頁畫插畫,抽吓 689水,希望殺出血路,「其實知道呢科出路好窄,要突圍就要增加人氣,人紅就多 job,呢個係呢行玩法!所以我咪靠插畫,希望增加人氣,等多啲人識!」
「咩都惡搞吓!」
專頁一年間有近 2萬人 like,唔少網友讚流星啲畫得意又有共鳴,「本來我畫啲主題好無聊,但後來好似譚玉瑛被 out兒童節目主持,四點鐘許 Sir又咁 hit,我咩都惡搞吓,點知除咗網友 like,仲吸引都出版社,叫我出書!」
除咗插畫,流星為增人氣,仲百足咁多爪,拍微電影,剪片,寫專欄無一不精,佢仲要係學生會宣傳幹事兼平面模特兒:「讀 Art嗰陣已經覺得唔可以讀死書,因為 Art呢個範疇好大,唔單只畫畫咁簡單,你愈識得多就對自己愈著數,例如媒體創作,平面設計等,就算將來出嚟做唔成插畫師都可以有其他出路.」
通常啱啱畢業嘅 90後大專生要為前途煩惱,但如今剛畢業 1個月嘅流星已經身兼數職,正職係活動統籌主任,還集插畫師,畫室導師於一身,得閒仲會接吓剪片,寫吓旅遊博客,證明佢當初嘅犧牲都係值得.
但原來流星中學時係宅女,喺學校毫不起眼又唔多出聲,不過自從中四留完班,比同學嘲笑兼睇唔起,佢就決心要改變:「啲同學喺體藝讀得,一係運動超勁,一係藝術天份好高,相反自己好似係零,所以要發奮,上到大學仲慘,啲同學話我個樣似蒲妹,係典型 90後,我好想證明自己,唔想俾人睇死!」
夠真夠共鳴
「花生仔」咁受歡迎,全因主題夠真實,好似公開試必經階段,仲有打工仔心聲,所以就算畫功簡單都好受歡迎.
浸大多少女
浸大其實好多才女,除咗花生插畫師流星,仲有同樣係插畫師嘅謝曬皮,同入埋樂壇嘅女神 Yuki Lovey,入得浸大果然多才多藝.
謝曬皮
八十後插畫家,專以諷刺社會為題材,好似肖友懷單嘢,佢就將嫻姐畫成移民顧問,超抵死.
撰文:彭家駿
攝影:林迅景
場地提供: DOT ART


text:
oct 27
每年十月, 嘩鬼出籠既季節又到啦! 呢日約埋一眾「老友鬼鬼」在南昌公園搞搞震~~
時間尚早, 先在公園放放電
呢個樣超抵死呀! 話說叫細佬笑, 細佬就好乖坐定定依起棚牙「Eeee」咁笑, 鬼咁假XDDD
放我出去, 齊人我要變身啦...
搖身一變, 細佬就著左套可愛南瓜服, 仲肯戴住頂南瓜帽成場無除過, 好似抽手袋咁抽住個巫婆糖果袋, 嘩~~~實在太可愛啦~~~
幣! 比細佬發現左袋入面既秘密tim!
哲哲今年造型同前兩年一樣著返呢套「萬年牛魔王披肩」, 太無新意啦, 唯有加多支咕顱骨權杖比d氣勢; 細佬則圓我心願, 著左套南瓜衫做左可愛既南瓜小鬼
(真係感動, 哲哲細時無得比我扮, 難得細佬任我魚肉, 黎緊聖誕節又幫細佬著造型衫先!)
「喂, 細佬, 你睇下果度幾多鬼?」「係喎, 等我食埋支糖過去會一會d老友鬼鬼先!」
個個造型都好得! 最爆既係owen既自加燈鐵甲奇俠同eason既蜘蛛俠, 真係唯妙唯肖, 入晒戲!
仲有鹽蛇, superman同愛麗絲 (米b個造型好夢幻好靚呀, 呢日仲好照顧細佬, 成日拖住細佬玩, 米b問親細佬做咩去邊好定唔好, 細佬都一定乖巧答好, 怪唔得米b之後走去同哲哲講『哲哲, 你細佬細過你但乖過你好多丫』, 嘩卡卡卡)
黎張大合照先!
扮鬼扮馬完, 個個在草原上玩捉, 跑到筋疲力盡. 呢日哲哲話好高興同到好多好朋友一齊玩, 細佬就更開心, 因為第一次可以跟住哥哥一齊, 攞正牌周圍問人拎糖食, 食到無停囉XDDDD


text:
Monday, April 20, 2015
Picnic遊
完全估不到星期六天氣咁好,因為開頭都1516,星期五見forecast都話會大風,咁出吾出去玩好呢,之後係屋企feel下,又覺得好暖wor, 咁就決定同佢地兩隻野去picnic, 真係勁開心呀,嘻嘻,本身約左另一個朋友,不過到last minute先confirm去啦,同埋早上先同我老公嗌左陣,真係搞到我個mood都差哂(遲D再講咩事!) anyway, 我地去到個park,個度真係好大呀,個park係大到要架車去第二度先可以去到, 我諗外國地方就好在有多地方卦, 我地就坐陣食下野,而小朋友就去玩下波,走下,放下風箏咁,天氣真係好到不得了, 小朋友們都玩得好盡興, 我地兩個女人又傾得好開心, 男人就吾知佢地點過了,哈哈哈! 不過睇住D小朋友玩,我地都好開心, 時間過得好快架,坐坐下就已經成5點, 好彩朋友拎左D 小朋友玩意,我下次都要投資一下先得,嘻嘻!
天朗氣清,真係perfect for picnic
我兩隻小豬都玩得好開心呀! 其實困住係屋企咁耐,真係要出去走下先OK
有波波玩好開心呀,鳴謝yanyan 肉手上鏡,同埋不停吹波波佢地玩
跑得幾有美感,影個個都好難capture架,嘻嘻
好衰咁影左樓下個仔,難得好天都要困住係屋企,可憐呀!係咪好似prison呢(尤其係有咩D bar仲似)
Friday, April 10, 2015
調解員
近排TBB做緊套劇,咪講調解員既,其實原來係我屋企都有個,係邊個? 之吾係Hannah大小姐囉! 而家有時好忟既時候,就同老公嗌兩句,跟住呢個小姐聽到時,就會同我地講"吾好嘈啦" or "吾好咁大聲啦"...之後我同老公就O咀然後say sorry, 哈哈,其實有D時候吾係嘈既,只不過係討論下D野,點知佢會有咁既反應,都幾搞笑架! 作為父母,係吾應該係小朋友面前嗌交既,但又邊有咁容易控制到自己情緒呀!
自老公轉工後,工作量大增,差不多晚晚都會OT,雖然佢OT有錢拎,但我要自己放工對住兩個小朋友都有D吃力,吃力點吾係在於要照顧佢地,餵佢地,而係要自己一條友面對我心愛既99....真係頂吾順呀! 都吾知係更年期定吾夠訓, 成日都好似做吾岩佢要我做既野,好似前幾日,得我同佢兩個大人(點解殘障吾係度? 佢地去左HK玩呀,留低個仔比99湊囉,爽到呢....), 我就裝飯餵妹妹,見到我裝飯,又話我無攞汁,又話我無落肉,咁乾點食,跟住又話比D湯撈下啦,點點點,我就要行來行去,都無停過,跟住我拎條排骨比佢地食,又話我點解比條無肉既比佢地食,我開TV佢地睇,又話我開得細聲.....頂,真係好難服侍,咁你想點究竟? 不如你整好我自己餵啦,真係十分有衝動想返屋企囉! 跟住Hannah有D咳,佢又成日係我面前話cousin哥哥以前查薄荷膏就好番等等等,佢無時無刻都講cousin哥哥,真係好Q煩,我知佢係你個仔啦,妖! 其實本來都無野,但佢成日都好煩好煩,又成日都講過吾算數,真係吾多like, 不過是但,好彩wkend吾駛點見佢咋,會嘔血.
遲下hannah個cousin又會去佢間新學校一齊讀書,真係十萬個不願意! 一來,吾想hannah見到佢cousin咁多,因為佢真係好曳,二來,本來叫62去接送,99係屋企照顧妹妹,而家又話要送佢返學,要同埋妹妹一齊去接送,都痴痴地,夏天就話je, 冬天咁凍仲要出出入入,真係好煩好煩! 本來人地又話入硬唐人街間名校,點知人地interview完覺得吾合群,就話無位讀,我99好笑到話點可以吾收架,可以告佢架wor....咁你而家打去告佢啦,白痴! 希望快D搵到方案去諗下點樣接送我個女啦,唉,好煩!
Wednesday, April 8, 2015
摘蛋記
復活節終於完結,其實又無假期,同平時無咩分別咁過,至特別都係有呢個egg hunt呢樣野令我既復活節生色不少. 本來打算星期六去架,但個日大風到暈,真係好似打風咁,咁唯有放棄呢個節目留係家中過算啦,跟住原來約左朋友去,之後佢話我知個度真係吾多掂,無蛋之餘又咩都無野做,唉,但諗住近近地(車程都不過係15min左右),所以就冒住無野玩既心情去一下啦. 星期日去到,天氣都吾係好暖,跟住仲要排成30min先入到去,真係已經吾多想入去啦, 不過老公話,既然來到,就去啦,咁我地就努力排隊呀! 小朋友吾等得呢個定律係吾會變的,等30min好似攞佢地命咁,連我條都差不多攞埋,撞鬼! 好彩入到去,妹妹就訓左,而我就同Hannah入去egg hunt, 不過,吾駛問,D蛋真係多到數到呀,但都算做過下啦,哈哈哈! 而佢當然好開心,因為跟本都吾知發生咩事,哈哈,覺得有得玩最重要! 雖然weekend真係好忙好忙,但對住佢地兩個又覺得好開心,見到佢地成長又安慰,雖然經常都比trouble我地,但都覺得係幸福的.
哈哈,D蛋多到睇吾到呀!!不過我地都hunt到大約7粒咁多既蛋蛋,下年要去第二度呀!
個度有個栗米池比佢地玩,睇下玩得幾開心!
返到屋企,為食貓食得幾乾淨,嘻嘻嘻! 最中意就係呢D時間,好純真個樣呀!
Subscribe to: Posts (Atom)


text:
今日我哋做節食團年飯,點解提早咁多?咪因為要就阿馳返早班,可以收早返嚟食飯,同埋我又要求星期一呢,因為逢星期一係我 day off,我先至有足夠時間去買嘢,準備,煮飯嘛,唔只要就我,又要就阿馳同佢女友,所以得番今日係個個都 OK,過多兩個禮拜已經年初一喇!
雖然我唔係煮九大簋,但呢餐團年飯已經由噚日準備到今日,依家先至啱啱攪掂好哂,坐低落嚟寫 blog 咋!可能我煮啲餸用太多材料,又或者我手腳慢啦,加埋仲要做其他家務,噚日又天都未光就起身,準備去將軍澳教琴,好唔夠 o訓,所以攪到呢兩日好鬼死攰.天氣非常乾燥,又一味濕水做嘢,雙手都爆拆裂哂,好痛!不過唔緊要啦,一年都無得幾多次,只要一家人喺埋一齊食團年飯就已經好開心喇,當然,如果媽咪都喺度陪我哋就仲開心啦!我都有另外舀起啲餸同沖咗杯茶俾佢 o架,當係一齊團年 o架啦!
材料:
靈芝
雲芝
姬松茸
茶樹菇
紅蘿蔔
急凍響螺頭
豬腱
蜜棗
靈芝,雲芝,姬松茸同茶樹菇先用暖水浸軟,剪去底部硬木部份,之後洗淨備用;紅蘿蔔刨平,洗淨,用滾刀切件;響螺頭先去除吸管及內藏,洗淨後汆水,盛起用凍水沖洗,之後切片;豬腱洗乾淨後汆水,盛起後同樣用凍水沖洗,清除血水雜質,蜜棗用熱水浸軟後洗淨備用.
煲滾水後,將所有材料一次過倒落煲度煲,飲之前記住落鹽調味.


text:
肥西做野果度,聽好多八卦野.所以,我成撚日都話,港豬真係冇撚用.點解冇撚用?最冇撚用果班大學生,死撚晒去做marketing,仲要係女人,所以呢,Marketing 行頭係最撚多蠢閪既.好撚多marketing 蠢閪呢,就將自己返工同自己拍拖D諗法溝撚埋一齊,總之要結得成婚,就搵個同呢D蠢閪一樣咁撚蠢既男人食四五六手飯就搞掂.而佢地做野呢?成撚日都話:呢個又話要錢果個又話要錢,我邊撚度賺錢呢?於是,就成撚日以為畀D垃圾D電台DJ呀,四線明星仔放上網,求撚其其叫做有D網上coverage就算.難得有D藝人呀,DJ呀,成撚日就係度話要環保環保,日撚日收收埋埋咁撚多垃圾,又成日買衫成日去旅行,環乜撚野保丫?不過搵食,我明既.
之但係呢,好多時好多marketing蠢閪,其實真係唔撚知咩事.最近就有個青年才俊,開左個page,慢慢多人睇啦?於是又有呢D marketing 蠢閪問佢價.嘩屌,唔睇還可,一睇就把幾兩把火:其實而家page賣廣告幾多$?早兩日有個agent約我上門傾,我好奇想知自己幾多錢.佢話2000蚊,真系屌左出黎,大佬我金融友自己個倉同背後個基金真係幾十萬上落,我月入都六位啦屌你老味.我唔係寸,我係想講,靠做kol出post賺錢真係好慘,最撚慘既係,個agency office在harbor city.認真,我真係唔識online marketing,第一次接觸發現D agent真係當人乞衣,連我D資料,幾多like同engagement 都唔知.屌,咪撚晒鳩我時間阻我搵食,又唔係等二千蚊開飯.
哈哈哈,咁又係,quote你價果個,可能都係搵緊萬五蚊個月,儲緊經驗架咋.馬伕都係萬五蚊個月,你D賤過雞賤過袋底泥既KOL值二千咪二千囉?唔知你咩底細有咩出奇?而家個撚個都係KOL,最撚蠢既brand呢,就係畀呢Dagency食一浸,之後就搵一堆唔撚知咩人既人出黎,然後就話你知:拿,你睇,呢個邊個又咩咩咩,果個邊個又上過娛樂版,好撚勁架!你唔撚識野就聽我講啦,我地專業既!我地唔呃人既!之後果Dmarketing蠢閪就會哦哦哦哦完一大輪,之後就開iPhone睇下佢屋企個閉路電視個mon,睇佢個菲傭有冇畀腳指佢個寶貝女食啦.邊有心真係做野?結果,而家Dmarketing 老死同我講,brand呢,係唔撚理結果個訊息出唔出到去既,只係扔一舊錢出黎,就話有幾多人view過件事就交功課.晒錢?係呀,marketing 真係做到野既case,令個brand深入民心既,有幾多個?冇幾多個架咋.點解?因為呢個世界,有好多賤格馬伕,同埋好多賤過PTGF既KOL囉.屌.


text:
做HR 係好八卦嘅,做得多 Routine work,最新鮮嘅事梗係過濾新收到嘅Application 啦!一份CV,基本上睇晒佢呢個人由要自己開始去判斷是非時,離開中學後選擇咗一條咩路,決定揀咗入邊間公司為將來鋪路,字裡行間就睇到一個人大致上花咗幾多時間經歷啲咩,係好珍貴嘅資料.
每個職位申請,大家表達自己嘅方式都大不同,多多少少睇得出個人性格係點,好Show off 事無大小都List 一餐?定係比較含蓄只係寫認為我地要知嘅事實就夠?又抑或喺網上左抄右寫走出一堆唔通順嘅Job description 嚟交功課?哼哼,憑著曾經過濾數千數萬份CV 嘅精明眼HR,邊走得出我地嘅法眼呢?不過,唔洗驚,八卦還八卦,幾時都記得目標係要為公司做啱Matching!
「呢位人兄雖然一直喺細公司做,但真係好捱得,讀大學個陣同時做兩份兼職,仲要係辛苦到無人有嘅侍應,做足三年,之後未正式畢業已經出嚟搵食.拿,啱啱入咗間銀行做啦,叫做捱出頭,我係對為生活捱過嘅人有情意結,你唔覺得好Man 架咩?」喺未見真人之前可能會加咗唔少自己幻想,啱啱做咗人妻嘅Maggie 好欣賞靠自己雙手努力而非富爸爸嘅人,成果唔係即時見到都唔會毅然放棄,Maggie 成日希望有能力俾到一個機會佢地去發揮潛力.
「我鍾意有咩用,都要請人嗰位高高在上嘅部門主管點頭先得架,佢就話自己最實事求是嘅,睇嘅係客觀事實.咁佢今次講到明要求啲Applicants 要喺大規模嘅公司有至少四年相關經驗先肯見,咁你有佢符咩?」小熊自己都明知要符合老闆要求先係王道,無得替人地唔抵,努力並唔一定係最佳賣點,要夾晒天時地利人和,根本講唔清.
感情還感情,做事始終要分明.特別係而家好多時User 請Junior 位時會覺得學歷過高或人工偏高,會擔心請咗返嚟,同事仔係騎牛搵馬心態,搵到人工更高嘅立即走佬.諗諗下不如揀啲Green 嘅白紙,但見到又無咩參加過課外活動和連兼職都無做過吓,會唔會唔捱得,多野做啲或者受吓氣就頂唔順呢?到比較Senior 嘅Post,有多年嘅工作經驗嘅想有Offer 一定實食無黐牙,寄黎嘅Application form 好似都差啲唔夠位俾佢落筆寫晒啲豐功偉績咁,CV更加無十頁八頁都唔見得人咁.有呢啲搶手貨User 又頭痕啦,要度好個Package 去吸引佢,如果真係請佢一個可以打十個,出高啲價當然有好大空間斟酌啦!不過公司Budget 嘅野,要將就架嘛,你明架啦.
CV 可以偽裝,見到真人以為討好嘅性格都可以係騙人技倆.就算係Interviewer 一樣會玩同樣手段,明明係一個死位,做過嘅人一個接一個未過試用期就急住遞信走,通常一係Workload 超晒標,一係就上司或同事相處出問題.喺Candidate 面前當然要好好掩飾哄佢地入局,講到唔太辛苦得嚟又會得到全面嘅工作經驗.對大家嚟講,互相出招鬥快鬥準去賭博,睇下邊個夠眼明手快睇得穿對方!


text:
今日我哋打算去游個水
我哋都揀咗去一個未去過嘅新海灘
但係知道沙灘上面有個地方可以去睇吓 - 就係「機場核心計劃展覽中心」喇!
我哋如常番完教會
先喺屋企食個晏
休息一陣之後就出發去深井
喺的士影出去見到嘉頓廠房
(等佢哋大個D我就會同佢哋去 ^.^)
全程的士用咗$130由元朗去到機場核心計劃展覽中心
人哋叫呢度做「白屋」
好似話呢度前身係別墅有人住
之後俾政府買咗(聽人講好似象徵式用$1就買到)
依家評為三級歷史建築
呢張相係臨走既時侯影既!
(因為當時芊芊喺的士瞓著咗)
呢度建築好靚!
感覺有少少似薄扶林伯大尼教堂
黑白格仔既樓梯好有復古味!
個招牌應該唔駛跟住復古卦
有少少殘咗D囉
入到去裡面係一個大圓型的空間
兩邊放有好多展板
介紹10項核心工程
有D掣喺個Panel度
撳落去就睇到該項計劃既路線
Hysan就梗係當佢係打機咁亂撳啦
>.< 如果整壞咗你就慘!!!!!!!!
我要順帶一提呢度既職員好好
因為見到老婆抱住一件瞓緊覺
我又一抽二褦(因為之後我哋打算落海灘游水)
所以職員叔叔俾我放低所有嘢喺佢哋個位度
到我哋要離開嗰陣先拎番
轉左入到嚟重點項目機場喇
呢度放咗個大大地既模型
最壯觀就係有呢隻大飛機掛咗喺頭頂
實在太多文字
我哋都冇心機逐項同小朋友講解
我諗如果呢度可以多番D互動性質既設備會吸引D
再行入去見到個青馬大橋既模型
呢度可以望番出去頭先門口一入嚟個圓型空間
個模型都幾靚
佢仲有仔細介紹番橋既構造
其實我本人覺得建築真係一樣好偉大既職業
都唔明點解人類可以起出咁大型既建設
繼續行其實兜番個圈出番去
隔離有個影院咁既地方
不過都冇開
我估係指定時間放映短片
點知呢度變咗一個玩伏匿匿既地方
我同Hysan隔住圥玻璃
佢行去一邊我就行去另一邊!
當然我哋好斯文咁玩冇影響其他參觀既人啦
行番出去館外
即影院隔離
有條路行出去洗手間
你會見到有條樓梯
原來可以行上去天台
呢個時侯妹妹都瞓醒啦
上到嚟冇咩特別設施
不過望過去青馬大橋個VIEW真係好靚
好開揚好舒服!
呢度有兩支望遠鏡可以俾人睇
但係天氣太熱
熱到支鏡都好熱.....隻眼放埋去都要好小心唔好掂到支鏡
之後我哋再落番去涼涼冷氣(主要目的)
就出發落去海美灣!
Photo by CANON 5D Mark III, Len | EF 35mm f/1.4L USM
呀劍評分: 4分
呀劍評語: 超級細, 冇咩睇! 多文字圖片, 沒有互動設施, 裝修都沒有甚麼特別, 全部都係模型之類! 如果唔係順路可以唔駛專登去, 如果真係去反而係為咗去欣賞呢楝三級歷史建築!
機場核心計劃展覽中心 簡介
機場核心計劃展覽中心是一座別具風格的單層建築物,一般稱為「白樓」,現被評為評為三級歷史建築.
地址
汀九青山公路 401 號
開放時間
10時00分 - 17時00分(逢星期一休息)
費用
免費入場
交通
巴士乘搭234B,53
小巴 乘搭 96,96M
電話
2491 9202 / 2491 9227
(以上資料更新至文章當日)


text:
小盛女係個獨女,讀小學嘅時候爸爸買咗隻北京狗畀我,可能係驚我一個人太悶掛?隻狗叫小白,因為佢白雪雪,眼大大,仲好活潑,每次我返到屋企佢都會撲埋嚟擺晒尾咁歡迎我.平日我會帶佢去散步,應該話係佢帶我去跑步,因為佢跑得好快,係咁扯我行.有時我餵佢食嘢會將佢啲狗糧掉到好遠,佢就會跑去食,又或者我會匿埋喺度門後面同佢玩捉伊人,總之乜都可以玩一餐.
有日我上完功課輔導班返到屋企竟然唔見咗小白,我問媽咪小白喺邊,佢話佢成日瀨尿,太曳,所以決定唔要佢,掉咗佢出街,我聽到之後即刻衝入廁所喊,喊到扯晒蝦,無諗過媽咪咁殘忍,我連最後一面都見佢唔到.無幾耐爸爸就叫我開門,我見到小白喺度擺尾,原來係爸爸帶咗佢去散步,我即刻攬住小白喜極而泣,由嗰日起,我決定呢一世都要好好照顧佢.
好快我哋就當咗小白係屋企人,有時仲叫佢做「細佬」,我就係家姐.我用咗好耐時間教佢坐低同畀手手,第一次成功嘅時候真係感動到流淚,後來佢仲識聽「去街街」同「有嘢食」,一聽到呢兩個詞語佢就會好 hyper 周圍跑.我最鍾意係聞佢隻肉掌或者頭,但係又會一路聞一路話好臭,成件事好變態.有時屋企無人我會同佢傾心事,開心唔開心都會同佢講,佢有時側側哋頭,好似真係聽緊我講嘢咁,有次我講到喊,佢就用條脷舔我隻手,搞到我喊得仲勁,最後我仲同佢講呢個係我哋我個之間嘅秘密.
小白陪住我升上中學,考會考,高考,讀副學士同大學,可惜人越大就越忙,我開始拍拖,我開始返 part-time,越來越少時間陪佢玩.我有好多朋友好多節目,但係小白由此至終都只係可以喺屋企等我返去同佢玩.或者忙只係藉口,主要係我開始忘記咗我對小白嘅承諾.小白想我同佢玩嘅時候佢會扒喺我隔離悲鳴,有時我都會離開部電腦同佢玩一陣,但係如果要趕 project 或者專心溫書嘅時候,我就會覺得好煩,會鬧佢叫佢唔好再嘈.可能佢想引我注意,又或者係佢已經好老,佢開始周圍瀨尿,然後我更加嬲,話佢點解咁曳.
到讀大學嘅時候,我基本上只係出門口前摸吓佢,返到屋企摸吓佢,瞓覺前摸吓佢,就係咁多,連帶佢落街散步嘅責任都交咗比爸爸媽咪,只係有時會客串吓同佢哋一齊落街.狗嘅一歲等如人嘅七歲,所以小白其實已經好老,媽咪話每次我有份帶佢落街佢都會行得特別快,好似想話我知佢仲係同以前一樣咁有活力.小白做過手術,身體弱咗好多,每日佢都只係扒喺度瞓覺,以前佢跳一吓就可以上櫈,而家佢跳幾吓都唔得要等人抱,其實我內心深處係知道小白已經好老,應該珍惜同佢相處嘅時間,但係我反而選擇咗逃避,因為我好怕面對死亡.
大學畢業之後我決定去澳洲 working holiday,我最唔捨得係小白,因為我驚我一去就見唔返佢.去到澳洲我久唔久都會同屋企人視象,見吓小白,可惜後嚟我去咗蕃茄農場打工,嗰度網絡好差,根本用唔到視象,而且返工係唔會帶電話.有日放工返到 sharehouse 突然收到媽咪個 whatsapp 話小白有病,可能就嚟唔得,件事太突然,我都唔識畀反應,剩係話有咩事即刻打畀我.到咗第二日放工,我就收到媽咪個 whatsapp 話見到小白太辛苦,所以決定幫佢安樂死,然後就傳嚟一張有一小堆骨頭嘅相,我即刻崩潰,我好傷心同嬲,仲話憎死佢咃,點解連最後一面都唔畀我見.
後來冷靜過後我當然知道佢哋嘅苦心,佢哋係寧願我嬲,都唔想我見到佢死之前嘅樣,其實我知道佢哋比我更傷心更難受,因為佢哋係睇住佢一日差過一日,越來越瘦,食唔到嘢,我諗安樂死呢個決定佢哋都考慮咗好耐.澳洲嘅旅程依然繼續,表面上我已經無事,但係間唔中夜晚都會偷偷哋喊,後悔自己無好好對佢,覺得好內疚.而家已經係小白離開之後嘅第三年,諗起佢仍然會喊,可能因為由細到大實在投放咗太多感情落去,所以我真係唔想再養狗,唔想再承受呢種痛,而且我根本唔係一個好主人.
所以小盛女衷心希望大家真係諗清楚先決定養唔養寵物,寵物唔止係寵物咁簡單,係一條生命,唔係你鍾意就搵佢玩,唔鍾意就唔理佢,甚至係心情唔好就打佢,虐畜嘅人直情要落地獄.至於已經養緊寵物嘅你,一定要好好珍惜同佢相處嘅時間,寵物無我哋咁長命,佢哋一生入面最重要嘅人就係你,一定要好好愛錫佢,唔係就後悔莫及.
Photo: Flickr user G Nieto
作者 fb : 小盛女


text:
10~April~2010(六) 天氣 真係俾我攪到一"撻"糊塗 早前見T&P嘅檸檬SCONE 真係好想試下 因為簡單又健康(無牛油) 買齊材料 用咗呢支檸檬汽水試下 唔知係咪呢隻汽水唔夠甜? 做出嚟無乜檸檬味又唔夠甜 又唔知係咪外國嘅麵粉 吸水力係咪好啲呢? 我照個譜做出嚟 個粉糰好鬼濕 三杯自發粉 一杯忌廉 一杯檸檬汽水 濕到灑咗好多麵粉都搓唔到 一搓就痴到成手都係 用個麵包刮幫手都攪唔掂 加完又加 加極粉都唔掂 加到無晒麵粉 又唔想浪費咗個粉糰 唯有搵少少中筋粉頂住先 把鬼火 灑啲乾粉落個模度照吸 個個都不成形 照焗 終於攪掂 攞晒返公司同同事分享 佢地又話OK喎 但我個人覺得唔夠味 係咪要買支甜少少嘅汽水呢? 濕,係咪因為唔同麵粉嘅問題呢? 聽日 聽日我會調節過個份量 再戰嘅!!!
天氣
真係俾我攪到一"撻"糊塗
早前見T&P嘅檸檬SCONE
真係好想試下
因為簡單又健康(無牛油)
買齊材料
用咗呢支檸檬汽水試下
唔知係咪呢隻汽水唔夠甜?
做出嚟無乜檸檬味又唔夠甜
又唔知係咪外國嘅麵粉
吸水力係咪好啲呢?
我照個譜做出嚟
個粉糰好鬼濕
三杯自發粉
一杯忌廉
一杯檸檬汽水
濕到灑咗好多麵粉都搓唔到
一搓就痴到成手都係
用個麵包刮幫手都攪唔掂
加完又加
加極粉都唔掂
加到無晒麵粉
又唔想浪費咗個粉糰
唯有搵少少中筋粉頂住先
把鬼火
灑啲乾粉落個模度照吸
個個都不成形
照焗
終於攪掂
攞晒返公司同同事分享
佢地又話OK喎
但我個人覺得唔夠味
係咪要買支甜少少嘅汽水呢?
濕,係咪因為唔同麵粉嘅問題呢?
聽日
聽日我會調節過個份量
再戰嘅!!!


text:
落機時,兩人一路行一路有講有笑,仲講到手舞足蹈!
探熱針
機艙黐埋坐 雙宋香港拍拖
韓劇《太陽的後裔》熱爆亞洲,兩位主角宋仲基同宋慧喬人氣高企!今個星期開台嘅 ViuTV押中寶,立即重金禮聘「雙宋」來港宣傳,實行打響頭炮!
集合到兩位主角宣傳機會少之又少,加上戲假情真嘅新聞鬧得熱烘烘,「雙宋」合體可以話係全世界都望住!喺韓國影唔到兩個人一齊上機,落機又行到離行離列,其實飛機上難掩興奮心情,今次可以行孖咇出埠,話唔定微服出街拍吓拖呀!
落機即刻彈開
宋仲基宋慧喬旋風式訪港宣傳, ViuTV非常大手筆,除咗有指酬勞高達七位數之外,所有配套都要係最高級,包括來回頭等機票,入住六星級四季酒店,用房車接送等等. 4月 4日雙宋坐 KE613由韓國仁川機場飛往香港,據知兩個喺頭等嘅第一排一齊坐,不時有講有笑,講到落機都唔肯停.
本來並肩一齊行出機艙,不過一見到大班機場職員喺出口用手機影相睇熱鬧時,宋慧喬立即煞有介事彈開,仲超前宋仲基行到幾丈遠,低頭㩒電話扮唔熟!明明傾得好哋哋突然被冷落,就好似劇集入面嘅情節一樣,戴黑超著皮褸嘅宋仲基雖然保持笑容,都難掩失落,唔通真係要保護戀情?
記者會打情罵俏
到埗第二日雙宋著到靚靚出席記者會,喬妹一條灰色及膝連身裙,非常斯文,而宋仲基就寶藍色西裝配開胸恤衫,型格十足!佢哋喺合照環節不時咬耳仔,宋仲基仲輕輕搭住喬妹膊頭,好有默契!兩位先打招呼,喬妹成日嚟香港,用廣東話打招呼梗係無問題,而第一次嚟香港宣傳嘅宋仲基就用普通話:「大家好,我係宋仲基,見到大家好高興.」已經足夠令到所有女 fans尖叫.
之後大會安排十個幸運 fans上台同兩位主角握手,本來都好有秩序,後來有 fans開始同佢哋傾偈,傳紙仔,合照完之後仲有 fans要求抱抱,難得宋仲基好親民,攬咗兩個!講到佢哋喺戲中嘅角色造型,著軍服同醫生袍,喬妹大讚緋聞男友一百分,宋仲基用普通話回番「漂亮,真的漂亮」,公然打情罵俏!
續集難產拍唔成
《太陽的後裔》氣勢如虹,韓國播到最新一集,收視破紀錄收 33%,做多兩個星期,播埋最後四集就大結局,好多人都睇好《太》劇可以打破最高收視, 2012年金秀賢主演《擁抱太陽的月亮》嘅 42.2%,超越《來自星星的你》!由於劇集已經一早拍好,無得添食,於是電視台決定喺大結局播完之後, 4月 20至 22號一連三日推出特輯,重溫精彩片段以及公開幕後花絮,希望可以延續收視神話!
對電視台嚟講,最想都係拍續集!賣埠賺到盆滿鉢滿,海外好多買片都好想有第二輯,劇集監製就話佢都想拍,不過如果要拍嘅話,一定要原班人馬.男女主角宋仲基同宋慧喬而家片約不斷,工作排到密密麻麻,要度期拍絕對唔容易,睇怕好難成事,各位劇迷要失望喇!
撰文,攝影,攝錄:娛樂組


text:
歐國盃話咁快就黎到尾聲,淨返決賽法國大戰葡萄牙一場波就完結喇!東道主法國殺入決賽過程充滿說服力,尤其係四強對住德國,全場控球,形勢較差嘅情況下,基沙文把握到舒韋恩史迪加同紐亞嘅兩次犯錯,協助法國 2:0 贏波晉級,理應成為今屆大熱門.
今屆歐國盃開波前,最多人估普巴應該可以趁住呢屆賽事上位,奠定一代球星地位;踢完頭兩場波,大部份人會覺得係到連續兩場臨完場絕殺嘅皮耶上位,一個救全家;最後黎到法國今屆嘅第七場賽事,好多球迷已經唔理普巴同皮耶,因為基沙文已經正式彈出.基沙文,係咪有力成為新一代球王?成為同美斯,C 朗拿度鼎足而立嘅世界第三人呢?
基沙文細個時候因為身型矮細同埋被認定無天份而俾唔少球隊拒絕左,幸得皇家蘇斯達收留,成為職業球員,之後曾經俾護級嘅富咸睇中,最後又因價錢貴而叫停,最後落戶施蒙尼嘅馬德里體育會,終於得遇伯樂,盡展所長.如果美斯同 C 朗拿度係單天保至尊嘅球王,基沙文就係整體戰嘅球王.即使個人技術比唔上美斯,C 朗拿度,不過埋門把握,戰術意識,同隊友嘅配合度,毫不遜色,甚至有過之而無不及.基沙文最犀利嘅地方,係無論踢球會定國家隊,佢都會主動配合隊友,以球隊利益為重,同不斷浪射嘅 C 朗拿度相映成趣.
由揭幕戰到黎到決賽,基沙文由拉邊踢逐漸移入中路,愈踢愈生猛,累積入 6 球,除非 C 朗拿度,基奧特或者皮耶大發神威,大演帽子戲法,否則今屆神射手獎已經坐定粒六係基沙文嘅囊中物.呢個數據清楚顯示到法國第一前鋒,唔係基奧特,唔係無份入選嘅賓斯馬,而係佢.除左入球,對德國一場,基沙文表現都搶曬鏡,射門次數係兩隊最多嘅 7 次;2 次創造機會次數只係略少於卻奧斯同基奧特嘅 3 次;過人次數係全場最多嘅 5 次;成功搶斷對手傳球都有 2 次.呢堆數據見到基沙文瓣瓣有,助攻助守,而且可以見到佢全場不停走位,拎波嘅時間經常走去基奧特或其他隊友身邊,配合隊友(踢法有啲類似意大利嘅一對前鋒,不過更當打更具質素),表現搶眼.
基沙文距離歐國盃冠軍嘅殊榮只差一步,佢究竟能唔能夠成功登基成為新一代球王?定係會好似歐冠決賽咁再次屈居於 C 朗拿度之下?還是好似「亞軍庭」球王美斯退役而抱憾終生?今屆歐國盃,或者只係故事嘅開始!


text:
今日一早過澳門,因為永利酒店邀請
於是我就邀請埋朋友V一齊去,因為大少爺事業心旺盛,唔肯拎假
到澳門後就上房休息先
一開門好開心
一開套房
客廳
房間
工作間,我已經開壇了
禮物
洗手間,睇住電視沖涼好開心!
我同朋友V見到呢盒古古力好開心
今晚的零食
而家準備出去午餐,今晚見
跟住午餐
午餐去永利軒
永利軒係米之蓮二星食店
永利茶
醉蝦,鴨絲酸茄子,海參小黃瓜及素燻腐皮
我覺得個腐皮好好
餐前開胃菜
精選點心
xo醬蝦菜餃,鮮蝦春卷,豆醬千層腐皮,雪影燒餐包
Xo醬好味,真材實料
樹籽蒸鱈魚卷
蒜酥蟹鉗炒蛋白
甜點集
總括都覺得好好味啊
之後參觀酒店各樣設施
呢度間Chanel既服務都好好,朋友V去法國,我揀款叫佢幫我買,於是入去睇
入到去既殷勤服務同香港差好遠,個sales知我唔係即場買都幫我抄低model No,方便朋友V幫我到法國買呢
入口大堂見到.............你睇好大個水母池
今日走訪永利各款房間,設施,感覺良好,因為佢地係以渡假為主,令人感覺舒服,但太多相要執唔post住
我好想分享個spa,同埋佢d房間
不過要執好相先放得,睇下今晚個晚餐
post今晚晚餐@京花軒,係譚家菜,的確唔錯呢
譚家菜係官府菜
從前一個叫譚宗俊既官研造既
後來因家道中落
所以便用作招呼客人
而漸漸得人賞識,及流傳後代
天花板既茶壺係燈
手寫書法餐牌
餐前歡迎茶,係將高杯中既茶倒落低杯去飲,高杯係聞香氣
餐前小食
餐前小食拼盤
魚塊,有老陳醋拌海蜇,水晶肘子,珊瑚白菜卷
茉莉海蚌雞湯,呢個湯你估唔到會係咁鮮甜
蟹肉黃燒魚肚,呢個非常好味
譚府羅漢雙味蝦
豉汁蒸魚
慈禧太后喜愛既宮廷甜品
碗豆黃
雲豆卷
艾窩窩
驢打滾
餐後玫瑰露!正
聽日回港後再寫番spa同其他設施


text:
(仙妮)DIY 慳家生日會
丘BB一歲生日我選擇咗喺屋企攪個小型溫馨生日party 同疼錫佢嘅屋企人一齊慶祝!全個party 的佈置連蛋糕加埋都唔過$500,等我分享一下啦~
1)生日蛋糕
除咗壽星女,生日蛋糕就係主角,當然要花多少少心機啦!我就半DIY咗個大人同BB都食得嘅蛋糕畀佢!
由於丘BB未試過食蛋白,我唔想佢生日先嚟敏感,所以用蛋黃煎pancake 做上層畀佢食.而下層就買現成的彩虹蛋糕~
我預先去美心餅店問咗個彩虹蛋糕嘅直徑係7吋,所以上層pancake 就做4吋闊.
A)  (上層)
材料:
蛋黃 5隻
配方奶150ml
Pancake 粉 120g
Steps:
1) 蛋黃和配方奶混合
2) 分幾次慢慢加入pancake 粉
3) 倒pancake 漿倒落預熱了的pan ,用慢火煎直至表面出現氣孔反轉略煎即成
4) 用大約4吋直徑的碗或碟做模,把pancake 修正為同等大小疊高成理想高度
5) 待涼後碌一層糖皮鋪上面
B) 蛋糕上的糖膏裝飾
今次蛋糕主題用咗丘BB最愛嘅Kenfu (不能叫奸夫,怕第時返學同人講最鍾意「奸夫」,老師應該會汗顔,所以改咗個英文名)材料只需白色糖膏和食用色素(蛋糕材料鋪買).製作步驟如下圖.
C) 蛋糕旗仔裝飾
強烈建議加上這個裝飾,蛋糕會即刻靚好多!其實平時朋友生日就算買現成蛋糕慶祝,我都會DIY這個旗仔插上去,蛋糕會變得個人化,影相都靚啲~
材料:
紙吸管2支
顔色紙2張
繩子1條
小蝴蝶結2隻
工具:
紙膠帶/膠紙
剪刀/刀
漿糊筆
鉛筆
擦膠
步驟如下圖.
2)主題佈置
我今次喺屋企搞,只需要搵一幅牆做背景用嚟影相!啲旗仔,Happy Birthday字句,星星,金屬氣球,通通都係淘寶訂(其實一次過買咗好多備用全部唔使$100)粉紅色的GINNY 名字旗仔就係用另一套旗仔嘅背面貼上金色紙膠帶~
3)相片區
另外,旁邊設有相片區,係之前喺Groupon 買咗攝影套票($298包12張相+1張大相+1.5小時攝影時間,我另外加錢買咗4張相,勁抵!) 喺生日之前一日拎到相,所以決定貼埋出來供人欣賞!
生日會係tea time 進行,所以喺屋企樓下西餅店買咗兩打西餅上嚟招呼賓客,大家傾吓計,同BB玩吓selfie 吓,切吓蛋糕已經好開心!
作者:仙妮
更多文章:


text:
一年容易又mama,如果你係今年先知道mama嘅話,容許我係度重申返,Mnet Asia Music Award(即係mama)已經第四年係香港舉辦.
作為一條kpop L,mama每年嘅陣容都唔會令人失望.今年亦唔例外,Bigbang,Exo,Psy,泰妍,FX,Shinee,JYP,泫雅等等嘅大牌.的確,除左年尾三大電視台嘅歌謠大戰同埋melon music award之外,好難再見到咁嘅陣容.但係,佢哋係韓國搞嘛.今年仲要有2ne1兩年以來首次合體,再加埋蔡依林.所以,二千蚊張飛,其實係值嘅.
唔需要疑惑,Mama係分豬肉嘅,呢樣嘢GD都屌過.but,屌完,都係再黎拎獎,口裡說不.將mama某啲獎譯返做中文,其實同某分豬肉電台頒獎禮類同,例如「worldwide favorite artist」同「global fans choice」呢啲,係咪即係「全球勁爆歌手」?無所謂喇,反正世界都是韓國的,人哋鍾意叫咩名咪叫咩名.不過,人哋分豬肉分得好睇.
Mama要分豬肉,某程度同香港嘅頒獎典禮一樣,因為唔可以得罪SM同YG兩大山脈(對唔住,我以為JYP就黎執笠).試諗下,倘若有一間唔歡喜,旗下藝人全數唔到,二千蚊張飛仲有幾多人願意俾?雖然從獎項數目睇,SM有9個,YG只有5個,但你YG得Bigbang同ikon兩隊,同埋三大獎都俾你拎左兩個,都算係分得混喇!
毒果嘅facebook page今年跟mama跟得何其貼,其實佢哋已經慢左三年先做架喇.但更大嘅問題係,香港娛樂圈依家仲有咩好講?真係日日講天王臨老入花叢咩?家駒以前話香港只有娛樂圈冇樂壇.Sorry!香港依家其實連娛樂圈都冇咁滯,「工業北移」下,好多本來係香港藝人嘅新聞,例如的士陳同阿sa分手,明明兩個都係香港人,但件事只有大陸轟動.sorry,真係冇人想知,因為而我不知道陳偉霆是誰,你哋就留係微博嘅世界.再睇下香港今年最hit嘅歌,唔好講毛記個啲改歌,你第一時間會諗起咩歌?會唔會係FFX嘅《sugar baby》?咁你就明白其實mama分分鐘係香港全年最具欣賞價值,或者係香港人最有感覺嘅頒獎禮.
Mnet之所以咁鍾情香港,其中一個原因都係睇中香港面向世界,但又鄰近大陸嘅好處.既可賺人仔,但又夠global,而且消費力又夠高.香港依然有佢嘅競爭力,只係不斷被自己消滅緊.而如果諗深一層,mama呢幾年都係想表達一個信息—「改朝換代」.香港係上世界8,90年代嘅電影同音樂,瘋魔東亞地區.而係韓國人嘅眼中,廿一世紀,係佢哋嘅時代.佢哋由文化輸入國,變成文化輸出國.呢幾年,mama都邀請左好多香港巨星頒獎,其實就係要話俾全世界人知「你哋呢一代明星已經過氣,依家係由我哋韓國明星黎!」
mama厲害在於,佢看似要創造一個大中華地區,無大陸,香港,台灣之分(你睇睇蔡依林拎個獎叫咩名就明),但其實,又會有令香港人興奮嘅位.上年係陳奕迅,今年一定係發哥.發哥,真係無得彈,佢完全顯示到點解佢咁受人愛戴同尊重.首先,講廣東話.我上年先講完劉天王上台頒獎講普通話,真係難聽過粗口.今年,輪到發哥,除左宣佈以外,全程廣東話.係呢個敏感嘅時間,仲要係發哥呢種級數嘅人物,係呢種場合(我講過mama係韓國外交嘅重要節目),佢以香港巨星嘅身份,一口流利嘅廣東話同英文,展示「Hong Kong is not China」
其次,雖然佢已經到花甲之年,但佢反而比好多年輕嘅香港藝人,更懂得依家嘅生態同遊戲係點玩.自拍呢啲不在話下,更重要係發哥都做得Bigbang成員老豆有餘,我相信佢亦唔會聽Kpop,亦唔會知道邊個打邊個,但仍然非常投入.即便只係做場戲,但去到佢呢個級數嘅香港明星,又有幾多個會做呢場戲呢?


text:
細個嗰陣,啲老師長輩個個都叫我睇多啲新聞,關心下時事,認識社會.
其實,我到咗二十歲之後先睇得明報紙講緊乜嘢.而我到而家都唔知其實睇新聞有咩用.即係例如話想同啲人有共同話題,不妨睇下明星,睇下波,睇下動漫,打下 fallout 4,咁樣.
香港地方細,人口密集,資訊流暢,消息傳得比任何地方都要快.而家啲人「關心」社會議題,好多都係「關心」兩日就算.好多嘢,你知道咗,咁又點?你記得咩?你有時間跟進咩?
愛就係選擇,選擇就係捨棄其他
我一直都話,#愛就係選擇,#選擇就係捨棄其他,#意義就係犧牲.冇犧牲,你連早餐都冇得食.(唔使俾錢架大佬?錢就係時間,時間就係生命!) 你「關心」一樣嘢,唔係單靠動念,而係需要有實際行動,要有相應嘅付出,先會改變到世界.你願唔願意付出陪老婆仔女嘅時間去反對「網絡23條」?你願唔願意犧牲學術成就去反對李國章出任校委會主席?你願唔願意冒住放棄事業嘅風險喺街頭同黑警搏鬥?定係你嘅「關心」最多只可以做到喺毛記分獎典禮當日開 NowTV 睇佢搞 gag?講到尾,你願意付出幾多?你願意犧牲幾多?呢個先係問題所在.
人各有志,唔係每個人都可以拋妻棄子投入激進社運[1],唔係每個人都有時間日日 mon 住個「市」睇住今日政府又玩啲咩仆街花臣.其實養兒育女,培育未來社會棟樑,並且予以發揮機會,先至係正道.所謂 #生仔救港,就係咁解.將呢件事做得好嘅人,一啲都唔可恥.相比起喺臉書抽水呃 like,咁樣救港好似仲實際.每一個講粵語嘅阿媽,都養育緊以粵語作為母語嘅香港兒女.
關心社會,土法煉鋼
人係自我中心嘅.當你正「關心」緊某個議題,呢個議題當然對你嚟講好重要.好多人就唔明,對一個人重要嘅嘢,對另一人未必咁重要.愛就係選擇.所謂選擇,人人都唔同. 唔關心李國章最新動向,係咪真係代表一個人德行有虧?見到梁市長以「個人身份」鳩噏而唔上街遊行反對,係咪真係代表你同佢一樣咁無恥?搞唔清楚「網絡23條」係咩嚟,係咪代表你係港豬?唔一定架嘛.愛就係選擇,選擇就係捨棄其他.吾生有涯,議題無限,你又點可能期望每個人都咁深入了解每一件事呢?
要人人都深入了解實在唔得.不過要眾人「膚淺了解」時下重大議題,就其實唔難.不過,有用咩?根據膚淺理解而作出嘅結論,通常都錯錯哋.要求一知半解嘅民眾去批判甚至決定社會重大議題,係咪有啲危險?
香港有 700+ 萬人.理論上,如果每人做好一件事,咁總共就可以做好 700+ 萬件事.講返現實數字,其實一個議題有幾十人嘅關注組去研究,一般嚟講已經好好.所以理論上,就算只有 1% 香港人肯花時間研究公共議題,香港都可以搞好幾百幾千個議題架.相反,如果每人只係輕輕咁「關心」某幾個共同嘅議題,咁就好可能連呢幾個議題都處理得唔好.
信任係最寶貴嘅資產
如果唔係「全民議政」,咁我哋應該點?難道要依靠無恥嘅政府?依靠呃飯食嘅政棍?非也.我哋要講信任.唔係信政府,建制,或任何特定人士.而係信自己,信朋友,信志士.
點解信任咁重要?因為我哋知道自己唔可能每樣嘢都熟悉,每樣嘢都清楚.如果一個關注組織,甚至一個人,可以做好晒啲功夫,然後大家只需按指示去支持,就好有效率喇.個問題係,點知對方係咪信得過?如果我跟住你做,最後炒粉,咁咪好笨柒?所以就需要信任.
喺公共領域,信任就係 track record.而香港政界基本上係冇信任可言嘅,只有宗教式嘅盲目追捧.喺私人領域,你伴侶背叛你,你選擇依然信佢,最多你一個人沉船,同其他人無關.但好多人將呢種心態帶到公共領域上面,將整個香港嘅前途,擺喺一班言而無信嘅人嘅手中.
香港政界嘅規矩好奇怪.佢哋會寧願追捧一啲已經證明會出賣你嘅人,而唔願意俾機會新人以行動證明自己.所以新人,新組織個個都要有機會上位,先要力證自己唔係「鬼」,而民主黨,左膠,蔡東豪之輩[2],多次背信棄義,今時今日仲可以牙斬斬,認威認叻,倒翻轉頭叫你舉出鐵證證明佢係鬼.
呢種情況,反映民眾對政治組織言而有信嘅要求甚低.而呢個正正係問題所在.
愛惜信譽,先有得影響社會
我哋識得屌無線新聞引述未經證實嘅消息,但我身邊多次見到有朋友為咗撐某個立場,為達到某啲目的,將未經證實嘅消息大肆宣揚.其實我好痛心,因為信任係會消耗嘅.當你又冇光環,又要隨口亂噏,咁去到最後自然冇人信你架啦.
我唔係原教旨主義哲學科學怪膠要每樣嘢都有十足跟據邏輯證明先當係真,但每次為撐而撐,都係耗用緊大眾對你以及相關社群嘅信任.耗用唔係問題,問題係值唔值得,同埋你知唔知道自己捨棄緊啲乜.最諷刺嘅係,當群眾對你失去信任,你係未必知嘅.因為,like 唔需要信任.就算冇人信你講嘅嘢,你啲抽水 post 都可以有幾百幾千個 like,冇難度架.
抽水俾 like,同實實在在嘅付出或犧牲,兩者不可同日而語,而好多人就搞錯晒呢兩樣嘢.喺呢個角度,人謂「網絡廢青」,所言非虛.
人各有志,有人鍾意為立場亂吠,係佢自己嘅選擇,其他人無權批判.不過,選擇就代表捨棄其他,包括捨棄影響社會嘅可能性.
試想像下,如果有朝一日,你喺某個範疇確立信譽,相關嘅社會議題,你都好熟悉,然後你對呢啲議題嘅評論,都受到社會廣泛認同,好容易成為社會共悉,咁係咪幾好? 又,如果你喺社會議題冇咩專長,咁有個你真正信任嘅專家處理呢啲嘢,你可以安心做「港豬」,唔係幾好咩?
要得到社會影響力,唔係得閒抽下水,隨便拋幾句康德或康有為就可以做到.甚至,喺現有嘅香港社會環境之下,幾乎係冇可能.一來甚少人愛惜信譽,二來更加少人愛惜啲愛惜信譽嘅人.好多冇事實根據嘅文章評論充斥網絡世界,同吳咩星引述whatsapp傳聞一樣咁低質.對真相有堅持嘅人,反而通常得唔到任何關注.呢啲所謂「關心社會」越講越濫,而家變到分享錯誤資訊,like爛gag都算係「關心社會」,呢種講法喺我耳中難聽過粗口.
所以,如果要香港好,唔應該下下都講「家事國事事事關心」.要做嘅,係選擇自己所愛,然後捨棄其他,並且愛惜自己信譽 (例如唔熟或唔肯定嘅嘢唔好亂咁加把口).雖然喺今時今日嘅環境,講呢啲嘢好似好唔現實,但嘅然唔可能事事都充份關心,就必須要靠信任其他人.所以呢個係唯一令社會更好嘅道路.《老子》曰:「千里之行,始於足下」,就算前路茫茫,都要講下開始架,係咪咁話?
———————
[1] 我指掟汽油彈嗰隻呀,唔係香蕉嗰隻.
[2] 唔好以為「本土派」好好多,只不過有得用泛民做例子,我就無謂屌本土撚咁解.不過為免啲人誤解我意思,我都係重申一次:香港政界基本上係冇信任可言.


text:
天時暑熱,有邊個唔想匿喺屋企開住冷氣,食住雪糕咁hea足全日吖?醒啦7頭,又到星期一,夠鐘返工返學喇.唉⋯⋯好想射波呀!但係請假又要醫生紙又假紙咁,唔通叫啲學生寫「高溫燒滾了我~所以未能返學」咩,畀阿媽睇到唔好話簽名吖,唔打到你跳舞都偷笑啦!
其實走堂射波嘅方法都有好多種嘅,睇你識唔識做㗎啫~好似呢班法國嘅中學生,走完堂都仲要畀老師同家長讚,真係要跟佢哋學下嘢呀~
是咁的,話說新任法國總統出巡,梗係會有一大堆人9衝去一睹佢嘅風采啦,話晒係法國史上最年輕嘅總統,仲要成功溝到大佢廿幾年嘅Miss做老婆喎,簡直就係一眾學生嘅偶像呀,難怪學生走堂都要嚟見佢一面啦!
點知呢6個學生去到先醒起,瀨嘢喇,一陣嗰堂P.E.,個阿sir好憎人遲到㗎啵!古乳有暈,高手在民間,隔籬路人甲突然講咗句,畀張假紙總統簽咪得囉!係醒喎!果然射波經驗老到係唔同啲嘅~
最難得係總統見到之後,即刻爆笑之餘,仲真係幫班學生簽呀!
於是呢張假紙畀法國總統簽名加持之後,唔止P.E. 阿sir睇到都笑到嬲佢哋唔落,就連其他老師同學都爭住話要睇,最後學校仲影印咗張假紙,貼埋喺Office度同大家開心share𠻹!走堂走到為校爭光,你哋係得嘅!
唔講都唔記得,原來前美國總統奧巴馬都試過幫小朋友寫假紙㗎,仲要係佢自己估到小朋友係走堂出嚟見佢,所以主動問小朋友使唔使幫佢寫𠻹啵!
這些機會⋯⋯其實香港大把啦!某國啲高官嚟親香港都搞到又水馬圍城又封路又盛,到時全公司連腦細都遲到,連封信都慳返呀!況且,畀你搵到人簽名又點呀,腦細要扣你人工嘅話,就算搵到民間特首發哥幫你簽名都冇情講啦⋯⋯唉⋯⋯
封面圖片及資料來源:路透社,JeunesMacron56/twitter,Reddit,abc News
元首親民系列:
(認真玩得)畀白宮職員用雪人整蠱 奧巴馬冇嚇親仲玩埋一份
(這些機會)加拿大靚仔總理做兒童節目 同5歲妹妹喺office玩枕頭城堡


text:
2017年3月5日 星期日
Day 2 @ 九州 2017
第二日去門司港
是咁的…本身今趟行程我係plan day5去門司港,day 2去麵包超人館
睇天氣day 5會落雨於是就調轉,結果連 ASO boy列車都無得搭
so sad~但呢一日天氣好好所以先可以放心晌呢度玩
去門司港搭車唔難,如果搭JR係有車直接去,但如果想快15分鐘可以晌"大倉"轉車
門司港海峽廣場香蕉人對住既一間餐廳,專食抹茶雪糕同烏冬既
有呢個好味到黑人憎既海膽蒸包
你睇佢黑人憎到…
老實…佢800yen一個但足晒料的
臭包
之後行去碼頭搭船去唐戶,5分鐘既船程好方便
如果早起身去既話,都可以去呢個唐戶市場食新鮮剌身或壽司,佢似東京築地
我就同包包去隔離個"海響館"
即係水族館,成人 2000yen入場
都值得帶小朋友去
魚有不同種類,令我諗起藍色海洋傳說啊
小銀魚群嗎?
水族館都幾大,沿路去行便可以睇到不同既魚
仲有一個小劇場有海豚表演
海響館直行會見到一個遊樂場,呢個真係唔好錯過
免費入場的
日本遊樂場有一種好夢幻既感覺
呢d車仔 100yen一次,包包要daddy同佢坐晒麵包超人家族既車車
大少爺就係咁陪包包坐足3次
最怕呢d燒錢遊戲,但那個大少爺自己有呢鋪癮
喜歡食魚生既可以晌唐戶食,好多不同餐廳唔同種類既魚生飯都有
我一家就係晌門司港逗留了一日,但無時間去火車博物館
Sorry包,下次再帶你去
大少爺同包當然要食熟食啦
訂閱: 張貼留言 (Atom)


text:
記得媽咪知道自己就快要離開我時,有一日佢趁自己精神比較好,就發定哂所有海參.當然,當時嘅佢已經再無氣力去做呢個繁複工序啦,所以佢就親自 "督師",由我去落手落腳整,因為佢知道我根本唔識做呢樣嘢,而佢又知道喺嚟緊嘅日子再唔可以好似以往咁照顧我,所以就一次過將屋企所有海參發好哂,之後放上冰格,等我以後可以隨時拎番出嚟解凍食用.
因為一次過發哂所有海參,所以真係有好多好多條,之前都已經俾咗幾條伯伯同伯娘,就係因為咁,伯娘都知道我冰格有好多海參放喺度,所以佢成日都叫我快啲整咗佢嚟食,唔好擺太耐,而且佢話海參好有益,叫我等閒就用嚟煲湯飲,對身體好好.
今日係我首次用海參嚟煲湯呀!
材料:
海參
螺頭
瘦肉
木耳
淮山
茨實
靈芝片
姬松茸
陳皮
蜜棗
- 淮山,茨實及靈芝片用熱水浸 1 個鐘,之後洗淨,備用.
- 姬松茸,陳皮用水浸軟後洗淨,陳皮刮瓤;蜜棗沖洗乾淨.
- 瘦肉洗乾淨後汆水,之後用凍水沖洗多餘血水.
- 螺頭解凍後,喺中間切開清除內臟,之後洗乾淨.
- 木耳先用水浸發,洗乾淨,剪去硬底部份;海參發好後,清除內膜.
- 煲滾水,放入薑蔥煲一陣,之後將木耳,海參,螺頭逐一汆水,然後過冷河.
- 所有材料預備好,全部凍水落煲,煲好後加鹽調味,即可享用.
清甜中帶點姬松茸嘅香氣.
要 "撈" 嚿海參上嚟影相都唔易,因為大部份都已經煲溶哂,
所以湯水已經充滿咗海參同木耳嘅膠質.
Notes:
- 若螺頭表面有黑色物質,可用牙刷洗刷乾淨.
- 所有藥材最好用熱水浸 1 個鐘後先清洗,有助將製藥時所用嘅化學物質溶於水
中.
- 浸姬松茸嘅水可以一併加入煲湯,因為有濃郁香味.
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!


text:
有胃口嘅超人李(左),清減咗嘅超人李(右).
中環人語
超人李何事清減?
超人李四年來首次見外國傳媒.果然有料到——叫事頭婆唔好脫歐,否則會好麻煩.鬼唔知咩,家吓佢鋪頭有近六成利潤來自紅毛國,脫歐有乜三長兩短,你估佢會好盞鬼呀?結果係乜,大家知道啦.班紅毛唔聽超人李支笛,莫非李氏力場去唔到咁遠?
不過佢老人家咁耐冇露面,面口確係清減咗.委員長未落嚟,佢已經放定聲氣話有腸胃炎.等人唔好以為佢刻意避席唔俾面.點知委員長返咗歸啦,佢嘅腸胃炎都仲未好番.醫學昌明,冇理由拖得咁長手尾㗎?佢清減成咁嘅樣,睇嚟真係冇胃口.莫非天口㷫?冇理由吖,有冷氣㗎噃.
中環寸嘴:有汗水,淚水,血水,冇奶水
工廈大王楊耀松長子,游走高級酒店,銀行,及知名食肆,與各路人士打交道,自認有 jet set生活方式,透過美酒佳餚,察看人生百態,把「生平絕學」不吐不快與粉絲分享.
我以前成日講:「啲嘢咁容易俾你估到,就個個變晒李嘉誠喇!」英國脫歐,個老友窒鬼我,叫我以後要改口,呢鋪連李嘉誠都估唔到呀!今次班銀行佬個個驚到標尿,恒指跌至 18000點,往時就叫我搬定多啲錢去補倉,今次歐洲佬唔識救市,可能跌到無底深潭,班友講都唔敢講!唉,你睇 Barclays股價喺倫敦跌到停板,之前私人銀行賣埋俾新加坡佬,喺香港 Barclays都冇乜嘢剩,好彩之前向銀行佬「班」多幾個 Barclays 325周年紀念環保袋,真係三百幾年嘅光輝日子,往事只能回味.
李嘉誠都算係唯一去海外投資有啲成績嘅「人辦」,一帶一路喎,如果係好 project,未出街已俾人擸晒啦,仲等得切坐私人飛機去考察呀,都係留港建港最實際,想當年我都做咗一帶一路海外投資嘅炮灰,有汗水,淚水,血水,我唔係女人咋,如果唔係奶水都要泵埋出嚟,死鬼老豆仲怪我引導佢投資外國,差啲連佢工廈大王個徽號都保唔住,所以千祈唔好叫我做工廈大王二世,如果唔係就前世唔修,我只能受得起工廈小王子—— princeling呢個朵,繼承咗工廈大王嘅「食邑」.
「補白」,上個禮拜我話做嘢要慳慳哋,但係又要有 flying colours,而唔係 fly colours,手民之誤,老友都估我啲英文應該冇咁水皮呀.
香港仲有言論自由
官家嘅 2015《香港年鑑》新鮮出爐.揭開第一頁嘅「大事剪影」,映入眼簾,赫然係香港國際機場.機場發生咗啲乜嘢大事?你懂的.
更加頂癮者,係同呢張機場大相打對面,並非別的,正是代表法治之終審庭大樓嘅士擔細相.年鑑老總想表達啲乜,唔使畫公仔畫出腸啦啩.過渡就嚟廿年,好彩香港仲有言論自由.些少咁多啦.
蓮香樓傾租有法
自九六年搬到中環威靈頓街的蓮香樓,一直租用曾昭灝大廈地下及一樓,兩層茶樓租金多年來是四十多萬左右;但近日傳出蓮香樓不獲續租要結業;原來今年初資本策略主席鍾楚義以一億五千三百萬向蓮香樓業主曾氏後人購入鋪位;嘩,以舊租金計,回報率唔夠 0.3釐,唔啱數,唔提加租就假啦,因而傳出蓮香樓不獲續租,其實呢啲都係業主同租客「鬥拋」嘅板斧.中環周大福未同長實續租前都放聲氣搬,士丹利街嘅新同樂酒家近排都話要搬,不過據老茶客講,蓮香樓已續租,業主俾佢做多一年半,如果鍾楚義有意向樓上單位收購,以統一整幢業權再重建都頗花時間,咁又唔急於趕走蓮香樓嘅.


text:
(睇樓策略王2手篇)政府肯減辣 樓市有生機(第53期)
2016-1-3 15:00:00
四大代理行發功唱淡2016 年樓市,但後市真係咁差咩?湖同從來都唔係咁悲觀,但當市場上十把聲音都唱淡,得一把聲音唱好,根本唔足以力挽狂瀾,大家咪只能順住睇淡一邊討論落去.的而且確, 樓市看淡因素,舊年係逐一浮現.例如美國加息,新供應陸續殺埋身,新盤出盡力都散唔到貨,仲有零售唔掂舖價回落等,都足以成為吹淡樓市嘅因素.
呢啲因素一日唔散去,今年樓市只會繼續走下坡,形態就係一個業主減完半成,第二個想賣樓嘅就要減百分之八,再之後減一成,拾級而下.問題係,有幾多業主落實減? 其實落區八下,唔少代理都話你知, 減價盤佔放盤少之有少.所以今鋪跌浪會好漫長,而樓價跌幅又只係陰乾式緩緩有序.但當個市形成呢種下行趨勢,準買家就只會愈見猶豫,因為覺得遲買愈平,結果成交更膠著.今年上半年二手市場,都大致保持呢種形勢態.
有無機會突破盲點?唔係無!可以想像,四大代理齊齊發功,除咗向二手業主施壓,背後更深層意義,就係要向政府發出減辣訊息.今年樓市另一個關鍵議題,就係政府係咪撤招? 同埋應該撤邊招先?湖同覺得,最溫和都係放寬按揭成數,單係做到呢點,都足以令現時樓市呈現一線生機.
名城三期格調啡系
今期放盤,呢個位於大圍站上蓋名城三期,一個九百幾呎單位,叫價過千萬,喺高門檻按揭機制下,淨首期要攞一半出嚟.講真,無論間屋幾咁華麗,內櫳設計幾咁靚都好,根本唔少準買家已經被踢出局,樓都唔使睇.其實,逆周期措施原意,只係想小市民喺樓價高企下,買樓量力而為啫.財金官員成日驚加息周期重臨, 業主未必供得起,但只要維持加息三厘壓力測試,對業主已經有足夠緩衝.
至於呢個單位,四房一套加一個工人房,除咗廚廁保留原裝交樓標準外,其餘都經過大執.飯廳對流窗索性封咗佢,用嚟做小飾櫃.全屋貫徹同一啡色色系,好似飯廳靠牆到頂櫃同神檯,客廳地櫃,以至每間房嘅門, 甚至主人房嘅床,都採用呢種色調, 令單位更加歸一.呢種設計有人覺得簡約,有人覺得保守,下手買家係咪鍾意就見仁見智.但都係個句,有心買呢層樓嘅,攞唔攞到六球幾出嚟, 係先決條件!


text:
之前同小小豬報名交幼稚園表都係寄去多,親身去交嗰兩間都唔洗排隊,所以見好多朋友仔話要去為交表大排長龍嘅情況真係未感受過.不過,今日終於都到我嘗試排隊依個滋味啦!
睇通告話幼稚園收表時間係九點,一心諗住八點半到應該都唔洗點等太耐,點知...我地去到都已經係第二百五十幾個,後面仲有好多人嚟緊,真係好誇張呀~
雖然話係多人,不過佢地啲老師工作效率又真係幾快,我地等左差唔多一個鐘之後就到我地.其實今次都只係做個簡單交表格手續,不過我一見到啲老師就好緊張呀!
交完表格我地就參觀學校,雖然間學校都唔算新,都屬於傳統嘅學校,不過勝在地方好大,可以有好多地方做唔同嘅活動,個環境仲好舒服.透個當日老師講解同睇佢地嘅短片介紹,我覺得教學理念同教法都好好.不過唯一缺點就係遠左啲,第日如果入到依間就要搭校車啦!
依家安排左十一月中就要去面試,未面試就已經開始緊張,因為知道都應該幾難入到,最低限度都應該係八選一,唉....小小豬都屬於係細仔,所以都知道應該入到機會唔大啦!
雖然係咁,我地都要開始教一教小小豬一啲基本嘢,等佢係面試時可以有好少少表現,雖然做唔到最好嗰個,都唔好係最差嗰個嘛!
我已經同自己講,當今次面試係一個俾小小豬開吓眼界機會,得嘅當然好開心,唔得嘅咪當一經驗,平常心面對.不過講就係咁講,都其實係好緊張.唔知依個反應係唔係正常呢?不過我估應該個個家長都會係啦!
為左保護小小豬嘅返學事,所以之後我分享有關小小豬嘅學校事情,我都唔講係邊間,同埋啲相會做少少手腳.如果大家憑一啲蛛絲馬跡睇得出係邊間嘅時候,都請大家幫幫手唔好講出嚟,好讓小小豬有一個愉快同安全嘅校園生活呀!


text:
2016年10月31日星期一
蜂蜜抹茶曲奇 Honey Matcha Cookie
剛喺圖書館借咗本健康烘焙食譜,唔用蛋,奶類製品及精製糖,裡面有個黃豆粉唧花曲奇,無論材料同做法都相當簡單,可以好快手就整到,今日即管一試.食譜原本係用黃豆粉同楓糖漿,因為手上都無呢兩樣食材,所以我就改用咗蜂蜜同抹茶粉.
其實 N 年前都已經試過幾次整唧花曲奇,但次次都唔成功,今次反而一擊即中,所以即使個唧花整得唔太靚,但都已經好滿意喇!!估唔到唔用牛油同蛋整成嘅曲奇都一樣咁鬆脆,唔會又硬又實.
罌粟籽 bagel
自從買咗麵包機之後,真係好少自己親手整麵包,一來無太多時間容許我慢慢等發酵同焗,二來就係一個字,懶!!臨瞓前倒哂啲材料落部機度,預校好時間,第二朝起身就已經整好,雖然我其實唔多鍾意麵包機整嘅麵包,因為實在太軟熟,唔係我杯茶,但總好過要自己整或出街買 "化學" 包食囉!
早幾日終於的起心肝整番一次 handmade bread,皆因目標人物唔係自己,係 Ernest 婆婆,佢好鍾意食 bagel 㗎!只要係為身邊入而做的話,動力就會大好多,如果只係整俾自己食的話,真係懶得就懶囉!!
2016年10月23日星期日
咖啡香蕉雪糕
錯體!?
仲記得早前我收到舊學生喺澳洲寄俾我一大盒甜品嗎?裡面其中一盒係茶包.
2016年10月18日星期二
芝麻麵包布甸
2016年10月14日星期五
間接做善事
食過曲奇同蛋糕,又收到本精美食譜,咁順便幫吓老友忙都好應該呀!
Ernest 媽咪有啲包裝食物想送俾有需要人士,但又唔知捐去咩地方好,我突然想起灣仔一個商場裡面長期放咗一個紙箱喺度,有心人可以將食物放低,等有需要嘅人取用.反正我轉車返屋企時必定要經過呢個商場,咁都係順手啫,施受雙方都有得著,我呢個 "中間人" 都間接幫手做善事,哈哈!
多謝!!
Ernest 媽咪今日送咗本食譜俾我,係仙姐嘅《點點我心》.
一向都好鍾意仙姐嘅食譜,尤其係中式點心,做出嚟成品特別合心水,各方面都恰到好處,因為仙姐通常都習慣將個食譜整 N 次咁多,邊做邊調整食材份量,直到自己完全滿意為止先將食譜公諸於世,所以佢嘅食譜一定信得過,而且一定可以成功整到,唔似得有啲食譜咁整幾次都唔成功,根本就係個食譜有問題,又或者係刻意將所謂嘅 "秘方","秘訣","秘技" 收埋,唔係完完整整咁跟大家分享,用咁嘅心態去出食譜,不如唔好出好過啦,我自己就覺得同扼錢都無乜大分別!!
訂閱: 文章 (Atom)


text:
尋晚去親戚屋企食飯,雖然DSE聽日先放榜,但有好多小學已經拿晒成積表同見家長.
話說我由細到大,每個學期要見家長都慘過落地獄,不過父母都心裡有數,所以每次除了嘆氣還是嘆氣…
不過親戚個仔就唔係咁好彩,佢父母對佢期望好高,點知今次考試成績強差人意,一返到屋企唔理其他親戚目光,就瘋狂爆Seed鬧佢個仔.我見佢喊到係咁咳,喘氣喘到成塊面都紅晒,就黎窒息咁制,我好奇拎佢份眼淚都滴晒落去嘅成績表睇吓囉.
一睇咦!全部科目都合格仲70幾分,全班考第十三,都唔錯吖.
點知佢阿媽話,一定要全班頭五名先有機會入到精英班,入到精英班之後就有外國老師全英文教學,過多幾年先有機會派到好嘅中學.
精英班?呢個詞彙對我黎講就好似《哈利波特》火車站有9¾月台咁虛無飄渺.無錯,我只係一個麻瓜黎,想當年,我記得有一年唔知係咪鬼上身,竟然全科合格,我拎住張成績表好似英雄咁,結果老豆仲帶咗我去食迴轉壽司.
我聽住親戚不停鬧個仔,說話越來越難聽,「你考成咁,將來諗住做乜?搬屋啊?定係執垃圾?我睇死你考唔到入大學,將來一定做乞衣!」.估唔到十幾年後,原來成績差嘅定義已經咁截然不同…
講返聽日放榜嘅DSE,我唔會講咩「人生唔係淨係得讀書」「求學不是求分數」呢類廢話.學歷高,條路真係會易行好多,呢個係現實.
我老豆年代,唔讀書都可以出黎搵野做,肯捱甚至可以創業做老板.
而我嘅會考年代,有個old school嘅詞彙叫「揸兜」,即係最差級別「U」.不過拿住U都唔洗真係揸兜,頂多一世做老闆隻狗.
而家嘅DSE年代,雖然揸兜已經成絕響.不過照我親戚講法,幼稚園唔學非洲鼓就入唔到名校,之後一定考唔入Band1中學,最後讀唔到大學,就要揸兜做乞衣…
青年人出路越來越窄,條路又越來越難行,到底呢個社會,係進步緊定係退步緊?
書展首賣:《就算愛很苦》
IG:BlueGodZi
專頁:


text:
日本寫真女郎大部分都青春嬌美,但係作為一個有品味嘅男人唔應該受到固有觀念影響,氣質成熟嘅女優未必質素低落,論妖艷魅力以及胴體散發出嘅懾人意態,比起青春派女優更令人心動,好似今日為大家介紹嘅塩地美澄同森咲智美就係好例子喇!
小弟家陣睇電視台嘅新聞報道及天氣報告,未必單純想睇新聞,而係抱住一份睇女仔嘅心態坐定定欣賞,原因當然係唔少女主播都秀色可餐,貌美如花啦!事實上唔係得我一個係咁,好多男人都對女主播情有獨鍾,好似蠟筆小新咁都鍾意小宮悅子啦!而今時今日,相信小新會移情別戀,對塩地美澄深深着迷喇!
塩地美澄曾經喺秋田朝日放送擔任主播多年,當年更加有東北第一美女稱號!近年美澄由電視台跳入寫真界,其輕熟而帶妖艷嘅美貌相當吸引,但係佢一副激凸身材更加引人入「性」,因為胸前對純天然車頭燈有成G Cup咁勁呀!
美澄喺本作《すきなだけ》當中將性感魅力盡情發放,穿着好多唔同款式嘅性感內衣示人,將G奶呈現於大家眼前,而且仲會玩濕身透視,甚至喺冰天雪地嘅溫泉浴池剝光豬上陣,將豐滿胴體完全展露之餘,更面露挑逗性十足嘅表情,妖艷魅力爆晒燈呀!
碟名:《すきなだけ》
收錄時間:115分鐘
售價:約HK$287
日本AV界有所謂嘅美少女系女優,不過當中亦有唔少分支,因為美少女都有正派同邪派之分,正派當然係陽光氣質濃厚又帶點怕醜嘅純情美少女,而邪派就係表面斯文內裏邪淫嘅好色美少女,亦可以稱佢哋為小惡魔.同樣道理,一般被認為親切又和善嘅姊系女優當中亦有正邪之分,近期人氣急升嘅寫真界姊系美人森咲智美就屬於邪派.
智美愈紅樣子愈靚,比起初出道嘅時候美艷,亦妖艷咗好多,同時演出嘅大膽程度都提升唔少.智美喺本作《L'Amant -ラ•マン-》當中,多數係酥胸半露打扮,衣着露出度相當高,其中最性感嘅係一件好似只得兩條布僅遮住三點嘅超高叉泳裝,唔單止將豐滿嘅上圍表露無遺,更幾乎將小妹妹暴露人前!同時智美又姣又妖嘅表情,見到佢雙眼半開半合,仲一邊咬手指,有幾多男人可以頂得住呢?
碟名:《L'Amant -ラ•マン-》
收錄時間:80分鐘
售價:約HK$287
撰文:賢


text:
鬼上身由上次講被鬼壓嘅事件後相隔數年後,又發生怪事,但今次主角唔係我係我 嗰女似下叫囡囡,嗰年個女讀中學有男朋友仔,因為係中五所以囡囡要勤力温習我要返工無時間同佢温習,賢仔都是同一條屋邨住,囡囡便到男朋友仔 屋企温習,男朋友叫賢仔(假名) ,因為賢仔屋企時常有妹妹及媽咪响到,囡 囡同賢仔時常到樓梯口坐,但佢哋無諗過樓梯口會令囡囡留下禍根,數日後, 晚上囡囡無端端哭,哭嘅時候會變咗一個好細好細〝小朋友〞聲,捉住賢仔叫 〝哥哥!你唔好走,你同我玩〞攪到賢仔覺得好奇怪叫囡囡〝唔好玩la!〞跟 住囡囡聽到後又再哭過,賢仔即刻叫我〝姨姨,囡囡好似有D唔妥,佢竟然叫 我做哥哥.〞我便即刻出廳睇睇,但囡囡唔采我.只係捉住賢仔隻手叫〝哥哥!
你唔好走〞,當時只有賢仔可以叫到佢瞓覺,唯有叫賢仔留低唔好返屋企住.
第二日囡囡又好正常咁返學,但每到黃分囡囡又發作,咁只好查通勝嘅日脚睇睇,原來佢比一個〝小朋友〞上咗身,唯有幫囡囡拜神燒街衣.但過咗幾日後 仍然是一樣,有一晚囡囡竟然好似一個小朋友一樣同我講〝姐姐你同我玩〞但過一陣佢又同我講〝阿媽我好辛苦呀!〞我聽到當然好傷心la,唯有再次打電 話比師傅求救,我老公都好擔心,叫我辭咗份工留响屋企照顧個女.
直至師傅上到嚟做法事後才可平息件事,原來之前囡囡佢哋到那條樓梯口玩時,遇到一個小朋友在家中玩時無意將窗廉繩索住自己條頸就這樣吊死咗,可能佢太 細屋企人無做D大法事所以令佢無投胎,師傅上到嚟將佢嘅魂魄帶走拎去超渡.
所以才告一段落,可能囡囡被〝鬼上身〞後身體比較虛弱,令到胃病發作送咗去 醫院,留醫期間要照胃鏡,囡囡好驚我同老公一齊同囡囡講無事嘅唔疼嘅,點知照完後佢話我哋呃佢又話唔疼嘅,幾日後便出院唔知係唔係黑開有條路,當我哋 接佢返屋企時要去泊車,放低架車後要沿住一條爛路才可返到自己嘅屋邨,囡囡就响個爛路〝仆X〞,囡囡就話原來飲威X士提子汁會〝仆X〞喎!
一路直至囡囡中五畢業後才可安心,因為佢每天都是面青口唇白,令我好擔心,朝老豆送佢返學,我會接佢放學或陪佢食妟,就這樣陪伴佢過這個中五課程.
頁: [1]


text:
對車路士開賽前公佈出場陣容,竟然連伊巴都唔出,仲要久未上陣嘅楊格做隊長.朋友Whatsapp問我曼聯係咪已經放棄左聯賽前四專注歐霸,我只係答左句"睇下摩連奴呢鋪賭唔賭得中".我都係普通球迷,見到咁嘅名單,仲要係排出之前發揮得麻麻嘅雙鋒陣,真係又驚又期待.驚,係因為呢場一輸,佢必然會受到口諸筆伐,要為排陣失誤而負上全責; 期待,係因為我肯定即使佢要放棄聯賽, 就憑佢同車仔嘅恩怨情仇,都一定唔會揀呢場黎認輸.
開賽無耐,球評家同旁述已經知道曼聯想複製足總杯僅負車路士嘅戰術.果場比賽係靴里拉領紅被逐之前其實一直守得好穩,亦都有高效反擊,今次決定照辦煮碗真係押上左佢嘅判斷.泊大巴係會令對方好難起腳,但今場曼聯直頭瓦解左進攻嘅源頭,一切由中場開始.
中場嘅部署非常明顯,中路採取人盯人戰術,利用普巴同費蘭尼嘅身體質素,分別令到干堤同馬迪無時間上腳,繼而減少佢地向前傳波嘅次數.而靴里拉就負責夏薩特,不過佢靠嘅係閱讀球賽能力,集中力同體力.用一次防守去解釋佢全日嘅任務: 夏薩特見勢色唔對打算走位甩開佢,曾經由本來嘅左翼位跑返去中圈,前插入禁區頂再上去右翼,全程二十幾秒,靴里拉形影不離,永遠係兩個身位以內.
千析唔好以為人盯人好容易,因為跟住對手走動嘅話,隊友嘅防守範圍一定會不斷改變.好似以上例子咁,靴里拉一離開邊線,左楊右華就要相應地回防填補空位,我諗摩連奴就係睇中左楊格協防嘅判斷力同埋速度所以先突然間用返佢.同樣地,曼聯嘅陣式係九十分鐘內不斷係雙中堅同三中堅之間轉變,講求嘅係全隊嘅集中力同合作性,心水清嘅球迷會發覺好耐未見過成條防線有咁多提場咁多溝通,呢個絕對係致勝關鍵!不得不提嘅當然有一樣緊盯右翼柏度嘅達米安,仲有成場夾擊哥斯達嘅中堅孖寶拜利同洛荷.佢地嘅努力令車路士繼零七年後第一次錄得全場零中框射門,夏薩特更加連一次過人嘅鏡頭都無.
進攻嘅套路嘅係左楊右華係兩邊放長波俾連加特同福仔,企位似兩翼用黎拉空車仔三個中堅之間嘅距離,踢落會見到一個係邊線等餵波另一個就移入中路做中鋒.兩個人踢三個位,體力消耗當然大啦,所以後段兩位處理快攻都顯得力有不遞.但拉舒福特今仗踢出信心,唔單止入左球教科書式嘅破越位半單刀,五五波同雷斯拍埋一啲都唔輸蝕,有幾球仲差啲搶到.黎到季尾伊巴都有嚴重嘅體力問題,拉舒福特如果可以搵返射門感覺,摩連奴一定敢用佢做plan b,甚至係plan a!
呢場勝仗同球迷證明佢地絕對夠料擊敗最強嘅球隊,亦幫自己打左一支強心針.更加重要嘅係,佢地一定要用呢場嘅表現去警惕自己,唔可以再好似踢歐霸咁懶散咁漫不經心.你地話啦,如果黎緊每場都有今晚嘅鬥志同決心,我地有咩可能會入唔到前四?
遲到好過無到,咬實牙關贏到季尾不是夢!


text:
爆壹爆
鴨寮街男神 BB
早前俾內地網民大讚「帥到令人腿軟」,「超帥古天樂」,喺海港城連卡佛 Tom Ford化妝櫃位做 sell屎嘅靚仔,由於型英帥靚正,令唔少內地女客人嗒晒糖,專登長途跋涉來港朝聖幫襯,真誇張.爆哥近日聽朋友講,原來深水埗鴨寮街都有個靚仔男神,好多女客人見到佢都口水流落地下,尤其好多外傭姐姐,仲會成日搵佢買電話添.
呢個男神叫做 Jason,今年二十九歲,身高一米八六,成副 model身形,加上青靚白淨,而且仲係四間鋪嘅老細,唔怪得喺鴨寮街響晒朵.爆哥自問已經玉樹臨風女見女拜,但拍埋佢度真係唔見影. Jason都話,特別多女客人嚟撞佢,問呢樣問嗰樣.尤其星期日, Jason更加忙爆,因有好多外傭姐姐嚟幫佢買手機,「可能我夠高,佢哋容易見到我啩,哈哈哈.」
鴨寮街男神呢個名,並非浪得虛名. Jason話,唔少女街坊,平時都會買吓西餅請佢食,仲有唔少阿姐問佢結婚未,會毛遂自薦或話要介紹自己個女俾佢識.最誇張一次,係一個女客人,為咗見佢,一日嚟買幾次電話,買完又放,之後仲等 Jason收工,要 Jason送佢返屋企.咁多女粉絲,女友知唔知先?「佢唔知㗎,我都冇同佢講返工嘅嘢,佢知道一定會嬲啦.」巴之閉啦,嬲爆.
新義安總管飲朱太喜酒
金利豐老闆娘朱李月華上個禮拜做奶奶,喺會展擺咗一百五十圍,爆哥聽聞好多猛料之人到場喎,無他,朱太相識滿天下,連江湖中人都俾面.
中環班老死爆料,新義安總管林江都有去飲喎,林江當日著套老西,身形好 fit,走埋去與一眾財演合照,同枱有郭思治,鄧聲興,馬主鄭強輝.同場仲有英超球會伯明翰前班主楊家誠,雖然佢等緊單洗黑錢案上訴終院,但係佢當晚心情好靚,滿場飛同人合照.爆哥打俾郭 sir問,佢話唔識林江喎,仲話:「對佢冇印象.」不過睇嚟林江喺政經界好吃得開喎,半年前林江生日,新民黨田北辰去飲,今次財經界盛事,特首都有到賀,唔知 689同林江有冇機會開個桃園飯局聚一聚呢?
才子批中預言 網民洗版力撐
早前才子陶傑話,歐洲國家唔應該無條件接收敍利亞難民,驚有恐怖分子搏懵潛入,即俾另一才子老蕭狂插人渣,仲要連環開火鬧爆佢.結果上星期法國發生恐怖襲擊,死咗百幾人.陶傑開口中,所以開咪做節目時都零舍招積,好多網民洗版力撐.
爆哥即刻打俾才子,佢咁啱喺法國機場,見到搬運行李嘅職員係白人同黑人,個心先定啲.之前俾老蕭鬧係人渣,會唔會覺得唔抵?才子話對老蕭嘅人格及其言論,唔會放在眼內.佢話自己唔係未卜先知,只係以常識同理性去諗嘢.佢仲話,現時香港社會氣氛特別,有人別有用心用政治宣傳去洗人腦,令人嘅判斷力愈來愈差.佢仲寸爆話,網民之所以洗版力撐,證明好多人唔想再聽帶有偏見嘅聲音,更加唔想有人用極權教你應該點樣愛國喎.
爆哥乜料
金融界撈家,穿梭黑白政商界,朋友遍布旺角至中環,每星期都八到
唔同料,同《壹》仔讀者過吓癮!


text:
喺香港嘅渡海泳比賽裏面,我在役期間(編按:Erwin為前香港游泳隊代表),每年大概有五至六個渡海泳比賽,其中包括1月1號元旦冬泳,吐露港渡海泳,年初一近水灣冬泳,10月1號國慶海賽⋯⋯ 當年我無論渡海泳,以至冬泳比賽,都曾經攞過冠軍,屋企裏面50幾個獎杯,其中有40幾個都喺渡海泳奪得.最可惜嘅係,當年維港水質污染問題未解決,我無緣喺我巔峰嘅時期參加維港渡海泳.不過咁都好,如果唔係星期日(10月18日)上電視比人話偷步嗰個,一定會係我!!
渡海泳偷步係常識
每一個渡海泳比賽都會有Starter黎去發號施令,多數情況佢都會大嗌1~2~3~然後鳴槍!普羅大眾當然會覺得係一個正常嘅程序,但其實係我同埋幾個師兄弟嘅心裏面知道,發號施令果條友其實只係一個傀儡,真正嘅Starter,唔係……應該係話StarterS咪就係我哋嘅一眾師兄弟.當發號施令嗰位兄台嗌1,我哋就會衝出去再大嗌:「2,3,去呀!」,之後全世界就會一齊衝出去,要搵邊個先偷步都真係幾難.
咁你可以話嘅,今次嘅比賽係海上面出發而唔係沙灘上邊出發,咁邊有咁容易可以有計劃地偷步呀?! 咁梗係有計啦⋯⋯不過衰嘢唔好喺度講啦!
今次泳總話:「冇架!冇得Restart!只可以取消資格DQ!」冇計啦佢都係做義工架嘛!唔通要佢同你哋講今次係大會準備不足係我哋嘅錯咩?算啦!個比賽成2500人參加,俾下面啦cut them some slack!
我唔係話比賽犯規係啱!只係話下次如果要犯規都犯得精明啲,唔好係電視上面講到好似好委屈咁啦.不過諗返轉頭,姑勿論係我十年前嗰陣,還是係星期日畀人DQ嗰幾個泳手,其實唔偷步都係會贏架啦!
更多:
Fitz.hk Facebook專頁
游泳者的營養冷知識! 快看看您答對幾個?
5個改變讓你游得更
分享連結:


text:
同女朋友行街經過老懵董茶餐廳,見行到攰,咪入去坐下囉.我例牌叫左杯熱奶茶加冰走奶,呢度至出名,好多人叫架.但女朋友話今日想轉下口味,所以佢叫左杯齋啡多奶.咁巧,隔離枱坐左個經常黎呢度打躉嘅阿叔,佢奉旨叫凍鴛鴦走啡,佢話飲左幾十年,始終最鍾意呢種味度.
我仲叫左份蛋牛治準備同女朋友一齊食.蛋牛治到左,女朋友話蛋治夾雜碎牛,令件三文治複雜化左,咁唔好,於是我同女朋友一齊夾手夾腳挑走曬啲碎牛,咁樣簡簡單單,專心食蛋治又幾好噃.
我食食下嘢,覺得賓周有點痕,於是細細聲係女朋友耳邊話俾佢知.最初女朋友塊面紅一紅,但好快佢知點解我條賓周會痕,因為佢上星期姨媽到唔方便同我扑野.
於是女朋友好溫柔咁細細聲係我耳邊同我講:「准你今晚同我扑野,但唔准你鹹濕架!」
我最初都覺得有點為難,扑野唔准鹹濕,點扑呀?但好快我贊同女朋友嘅決定,同得女朋友一齊,一定要學懂了解佢.而我鍾意佢之處就係,佢將事情分得好清楚,呢個反映左佢做人有原則,我好欣賞佢架.女朋友話,呢間茶餐廳個老闆曾經教佢,選舉不要有競爭,因為競爭不是民主嘅唯一標準,就好似我地識飲叫奶茶一定要走奶一樣,因為奶不是奶茶嘅唯一標準.女朋友好Buy呢一套,所以佢由細到大都好鍾意黎呢間茶餐廳.女朋友仲話,扑野時唔准鹹濕,係因為鹹濕唔係扑野嘅唯一標準.女朋友要同我一齊走一條有我地自己特式嘅扑野道路咁話.
諗落,又真係幾有道路喎.大家試諗下,其他人,尤其係西方社會嘅人,一般扑野嘅時候都好鹹濕.唔通人地鹹濕,我地就要跟埋人地一齊鹹濕架喇咩?我女朋友係世上獨一無二嘅,點解我唔可以同佢一齊走一條屬於我地兩個具自己特式嘅扑野道路呢?
我越諗越起勁,好想快啲食飽同女朋友一齊翻屋企唔鹹濕地扑野.女朋友話睇埋套戲先,因為茶餐廳部大電視,啱啱播緊周星馳套舊戲唐伯虎點秋香,女朋友坐係度剛剛睇左一半想睇埋先走.但女朋友睇睇下覺得唔對路,因為茶餐廳內其他茶客一路睇戲,一路笑到卡卡聲停唔到口.
女朋友話:「啲人睇戲笑成咁,娛樂化左睇戲呢樣嘢唔好!我地都係走啦,上你屋企扑野.」
於是我拿張單行埋去收錢處準備俾錢,個收銀員啤左我一眼示意唔收我啲錢.我差啲唔記得,當初老懵董開呢間茶餐廳時,話明唔想商業化,所以黎食嘢唔駛找數.


text:
十月已經先後入左兩次迪迪尼黑色世界,原本都以為冇得再入去玩萬勝節活動,不過大肥豬話十一月開始我地都要為小小豬去面試準備,所以趁今日仲未咁忙,就話帶我地入去玩一陣啦!
一入到樂園先去BABY ROOM俾小小豬醫吓肚先,之後我地就開始玩啦!
行到出嚟,見到樂團表演咁,所以就帶小小豬去睇吓啲音樂表演.不過,當我地行到去時就完左表演,只好就影相留念吓啦~
原本打算去排隊影公仔,不過話咁快就截龍,所以就去行吓SHOP攪攪陣一番~
上次帶左小小豬去學畫圖畫,佢都好開心,所以今次又再帶佢去玩吓,小小豬真係好留心姐姐教學,同埋好專心呀~
哈哈哈...依個就係我個傑作,不過我覺得~~~~~好醜怪呀,真係失禮C人啦~
周圍影吓相先~
萬勝節活動有得派糖糖,我地當然帶小小豬去拎糖糖啦!開頭都好怕怕羞羞,不過教左幾次之後,小小豬已經大膽左,識得問哥哥姐姐拎啦~
拎住個袋仔周圍問人拎糖糖啦~
平日小小豬都唔可以食糖糖,不過大肥豬為左獎勵佢叻叻識得同姐姐溝通,所以批准食一糖,睇吓豬仔幾開心~
唔覺唔覺,原來真係拎左好多糖呀!當然都係因為姐姐們好爽手,一次過俾左好粒小小豬呀~
到影公仔時間啦!因為上次入園已經影左MICKEY,加上又勁多人排隊,所以今次都冇影到MICKEY.當小小豬見到MICKEY係身邊行過時,小小豬跟住佢地後面行,好似個小FANS目送偶像離開,好唔捨得呀~
終於可以同DONALD影相啦~
之後我地仲去左玩POOH POOH添~
仲同哥哥姐姐玩遊戲~
玩左成日,依度就係小小豬嘅戰利品,大部分佢自己問哥哥姐姐拎呀...好勁呀~
其實我地帶小小豬去拎糖糖,最主要目的就係想訓練佢排隊同埋各陌生人交流.因為我地覺得小小豬對陌生人好似好驚咁,所以就希望等佢見多啲唔識嘅人,樂園入面啲哥哥姐姐個個都係好NICE,所以真係好啱用嚟訓練小小豬呀!
初時佢都表現得怕怕羞羞,不過好快就已經可以好主動咁行去問姐姐拎,都叫做改善左好多啦!


text:
(睇樓策略王2手篇)特色單位有價未必有市 (第50期)
2015-12-15 19:00:00
雖然新盤打優惠戰嘅威力,令銷路有一定保證,但並唔係每種單位都暢銷.以前被視為具備炒作概念嘅特色單位, 今時今日就未必有價有市,其中一個原因同銀碼有關,真係未必個個買得起.今期呢個設計單位,位於將軍澳天晉2 期,業主兩年前以1639 萬元買入, 係全屋苑最貴價單位頭十位之內, 圍到呎價萬六蚊以上,較普通分層足足貴五成,但睇番今日市價,竟然只維持當初買入價水平,證明要高價轉手並唔容易.
更重要,係因為特色單位開則,唔係個個受落.好似呢個單位,本身就屬於由兩邊單位組成嘅相連戶,但擺位上偏偏唔係平排而立,而係呈現一隻蟹鉗形狀.一入玄關,外望窗戶嘅景觀又唔多靚,令第一觀感即時大打折扣.要改善呢項缺點,設計師決定係大門附近裝一道條子屏風,再利用小型儲物櫃擋一擋,藉以修飾玄關缺陷.
牆身偏短設計師補救
單位另一缺點係,全屋有好多落地玻璃.雖然表面上光線充足,但就會令全屋牆身偏短,侷限傢俬擺位.例如穿過左邊走廊,飯廳位置嘅牆身就顯得有啲窄, 要盡量發揮特色單位應有嘅大宅氣派, 設計師決定放一組凹凸陳列櫃,畀客人放置心愛嘅骨瓷杯.同時,再喺外國訂購一盞施華洛水晶燈,由上而下懸吊係飯廳中間,去營造華麗感覺.至於客飯廳之間,就利用玫瑰金不鏽鋼條子屏風作分區,電視特色雲石牆亦運用相同手法連貫起嚟,而中間又放置一張吊椅,令單位望落更與別不同.
牆身偏短問題,嚟到主人房一樣有.因為主人房一邊係全落地玻璃窗, 變相限制咗床同衣櫃擺位.設計師為保留景觀,決定升高地台作為床架, 咁做慳位之外,床底又可以作儲物之用.至於床頭特色牆就以深銀灰色為主色,再嵌入雲石做點綴.床尾放張工作枱,方便經常留係屋企工作嘅戶主使用.餘下兩間房就係預留俾兩個囡囡.原則相對細,設計師決定將兩間房打通,再透過升高一邊地台,同裝上雙層床架,令房間望落實用同空曠一啲,而房間另一邊就設高身衣櫃及書枱,方便女兒讀書之用.


text:
(睇樓策略王2手篇)業主坐貨能力高 平盤量唔多樓價難大跌(第49期)
2015-12-5 19:00:00
個市吹跌多過升,個個期望有平貨執,但落區睇樓又發現無乜劈價貨,點解呢?其實同業主防守性有關.佢哋唔甘於被人趁火打劫,策略上一動不如一靜, 目前真正肯讓步就只得少數幾個業主.所以震出一間平價貨後, 往往要再守候好耐,至會有另一間平盤湧出.亦解釋,點解個價跌得慢,而跌幅又唔顯著.
不過要搵平價盤,湖同建議可以去新盤供應多嘅地區.因為發展商視樓宇為商品,採取貨如輪轉策略,眼見供應壓境會更加想盡快鎖定利潤,所以訂價同優惠會較進取,藉以同二手業主搶客.結果呢啲地區嘅二手業主,一旦守得唔耐煩就會主動減價破冰.準買家不妨勤力啲同經紀聯誼下, 等佢哋有劈價筍盤會第一時間通知你.
朗怡居兩成首期上到車
好似今期呢間屋嘅地區,就肯定要納入觀察範圍,因為地點正正係元朗區.大盤由長實前元朗邨世宙,一直掃到去新地錦田峻巒,開價愈劈愈低.表面睇,新盤有高成數按揭配合,一手樓自然主導,二手難免捱打,但咁唔代表二手無機會突圍,大前提要符合幾個條件.
首先,按揭唔可以同一手樓爭太遠, 呢個都係業主減價參考.假如二手樓最終借到按保,同新盤按揭優惠又未至於差距咁大.呢間叫做「朗怡居」嘅單位,業主叫價六球唔使,即係話仲符合按保條件,頂盡借到八成,變相首期一球上車,同依家新盤咪差無幾!始終二手樓保持到現樓優勢,唔使好似新盤咁,下下等一年半載至入伙.所以只要按揭計得掂數,二手仍有望出線.
第二點,就係層樓唔可以太殘,務求上車客執得愈少愈好.呢間屋樓齡十五年, 但其實內櫳算保養得宜.即使地板,廚厠保留原裝交樓標準,感覺都尚算企理.至於硬件方面,橫向客飯廳壁壘分明,梳化背靠牆位置,預留半呎空間做個到頂儲物櫃.加上單位設落地玻璃,除咗有充足採光度外, 亦可以同飯廳氣窗形成對流.單位兩房兩廳, 開則廳房同向,可以遠眺低密度嘅元朗鄉郊景.單計以上條件,即使面對一手樓全面搶攻,但呢層二手樓亦未至於完全絕望.


text:
噚日我哋成班人喺 Louisa屋企一齊開 party,整嘢食,除咗我同 Louisa 一家四口之外,仲有 Winnie,Li Kien 同 Danny.
同 Arthur,Louisa 上完堂之後,食咗兩盒刺身做 lunch 之後就開始郁手整嘢,準備晚餐,估唔到一做就做到夜晚 9 點幾,未停過手,都幾攰呀,好彩有 Winnie 幫手咋,唔係就死得囉!真係好佩服 Louisa 一個人都可以做到咁多嘢,唔駛人幫,佢仲話唔覺好辛苦 o添,強呀!
呢個係我喺屋企整好拎過去嘅柚子雪芳蛋糕,專登整俾 Louisa 試味嘅.
Louisa 見到我整咗個雪芳蛋糕咁靚,佢又心郁郁想整番個,於是就整咗呢個班蘭雪芳蛋糕.有冇覺得個形狀怪怪哋咁呢?因為焗果陣發得太勁囉,你哋睇吓下面張相就知喇!
嘩,發到咁勁嘅,簡真係個原子彈磨菇雲咁呀!唔通用貝印 (KAI) 模係唔同啲!
倒扣攤凍之後就好好多喇,收縮咗唔少.
所以個形狀咪變成咁樣囉!
呢個係個雪芳模裝唔哂啲麵糊,另外用個長模裝住嚟焗.
顏色一樣咁靚,食落有香濃椰汁味同班蘭味.
好啦,跟住到戲肉,即係夜晚果餐喇!
我同 Winnie 一齊整嘅香橙甘荀湯.清清哋,加上香濃橙味,正!
主角出場喇,就係 Louisa 整嘅海鮮意大利飯.原本佢係諗住整西班牙炒飯 (Paella) 嘅,不過因為用太多料,好麻煩,所以咪簡化成煮 risotto 囉!不過一樣咁好味,啲飯索哂啲海鮮嘅鮮甜味,好好食.
Louisa 喺廚房洗洗吓蝦時,專登走出嚟叫 Winnie 影低呢隻巨型大蝦.
Louisa 整嘅雞柳串燒.
呢個係我點嘅餸,由 Louisa 煮嘅青咖喱雜菜,啲豆角係我老豆個朋友自己種嘅.
繼續係 Louisa 整嘅,聰明嘅你,一睇啲紋就知道係點整啦!咪就係用 Le creuset grill pan 豬煎扒囉!豬扒好鮮味,好嫩,好 juicy,唔知係咪真係用 Le creuset grill pan 煎出嚟嘅豬扒特別好食呢!
又係我同 Winnie 一齊整嘅麥皮雞翼.本來係烤到好脆 o架,不過影得相嚟攪到腍番哂,真係可惜!
要令呢餐飯食得開心又完滿,又點少得好食嘅 dessert 呢!呢個 Gâteau classique au chocolat 係我同 Winnie 夾手夾腳一齊整嘅,不過做唔到裂面,收腰,唯有放多啲色彩鮮豔嘅水果上去轉移視線喇!
比起上次整俾 Arthur 做 birthday cake 果個蛋糕,今次呢個啲朱古力味香濃好多,因為今次嘅可可粉同朱克力我都係用 Valrhona,而且仲用咗 72% 嘅朱古力整 o添!
當然唔少得 Louisa 個班蘭戚風啦!
今餐食得豐富又開心,最重要係自己有份整,唔係好似平時咁喺度等食.鍾意整嘢食嘅人,有份參與製作係開心好多 o架!所以我都同 Louisa 講,我哋得閒就攪吓呢類 party,除咗有餐食,仲可以加快縮短我哋個 " To Do List " o添,真係一舉兩得呀!


text:
大陸而家啲五毛唔係逗份糧,而係出人頭地必須經過嘅競爭制度,而今次要講吓新一代自乾五(自帶乾糧的五毛黨),又稱小粉紅.呢個名就係出自呢個晉江文學網,呢班而家未到三十嘅小粉紅唔同上年紀嘅老五毛,亦唔同覺得大國勃起就打飛機都可以射爆美國嘅所謂憤青,佢哋生活大致無憂,就係擺到明要恃勢淩人,乜都唔識亦不見得立場強烈,唯獨是識睇時勢狐假虎威嘅投機份子.
上年有段時間台灣 Facebook 被支那人貼圖洗版,亦係同一個群體所為.
五毛係有利益嘅,憤青係被洗腦嘅,惟獨是呢班所謂小粉紅最清楚,被誤導又如何?殺錯良民又如何?逼人跪低又如何?我就係人多,一人一啖口水浸得死你全香港人,巴閉英雄主義疊馬個過程重好好玩添.比起被洗腦嘅紅衛兵更恐怖嘅,係扮成被洗腦,睇穿咗有啲嘢做咗根本無仇報嘅土匪.
呢啲就係知己知彼所需要去研究嘅國情,咁樣你先睇得清楚咩人係跪低,咩人係自願走去奶鞋底,甚至有野心嘅人應該去諗點樣拆解或者利用呢班土匪.記唔記得早幾年香港偽人喺微博集體玩敬禮單嘢?試吓對比玩敬禮嗰班有幾多被小粉紅批鬥過,就分得到人定鬼.當然你可以話,醬缸唔入去咪無事囉?好多偽人搵大陸錢,開個支那微博都根本唔係佢哋自己選擇去或者管理,又或者企喺個偽人立場,開嚟同 fans 交流,有幾多人預見得到支那呢個地方有幾瘋狂?
順帶一提,晉江呢條 link 有個好重要嘅關鍵字:陳淨心.你哋以為佢喺香港收咗皮,實情佢只係返返佢最適合居住嘅大醬缸度,好似鬼掹腳咁拉人落去,而成個過程你班呱呱嘈嘅港毒份子係完全唔會睇到.至於張敬軒係官二代呢啲我當基礎知識嚟,話咗睇我寫嘢就要自己 google 基礎嘢咖嘛~


text:
專輯:Round 2
主唱:ToNick
作曲:Siugwai & HangJai @ ToNick
作詞:ToNick.Masta Mic
編曲:ToNick.
監製:ToNick.趙增熹
Masta Mic:
細個嗰時 有日有個哥哥行過
佢話要教我 做個醒目嘅細路歌 仲話第一課 事情只在乎結果
第二課就係 要活得得過且過 記住無利益嘅 (咪理咁多)
無著數嘅 (咪記咁多)
越大個就忘記得越多 直到我忘記自我
個個都叫我善忘哥
Masta Mic & ToNick:
你最愛邊個 (eh 我最愛呀…嗰個好似)
你最撐邊個 (嗱 我我我…記得㗎 我記得㗎)
咁你最憎邊個 (哎…呀 我真係…)
喂 咁你你係邊一個
我就係善忘哥
七百萬個善忘哥 一講錢底線就無咗 (有錢有面仲邊使理底線)
懶理自己畀邊個恰過
今日仲喺到搏火 聽日就唔記得咗 (人大個代表無咗自我)
最尾就好似無出現過
Masta Mic:
善忘哥我最叻係忘記
尋日嘅事今日就會記唔起
唔想記 唔想理 唔使記 唔使理
總之唔想記起嘅事 我就會記唔起
你有乜記得 又 有乜唔記得
你估下善忘哥 唱善忘歌 係為乜
講講下 我連啱啱噏過乜 都唔記得
咁呢隻歌我仲唱嚟做乜
Masta Mic & ToNick:
你有無開心過 (eh…)
你有無傷心過 (哎…唔好成日問呢啲啦)
咁你有無盡力過 (啊 嗰嗰次…嗰次呀 嗰…同呀…)
咁你係邊一個
我就係善忘哥
七百萬個善忘哥 一講錢底線就無咗 (有錢有面仲邊使理底線)
懶理自己畀邊個恰過
今日仲喺到搏火 聽日就唔記得咗 (人大個代表代表邊個)
最尾就好似無出現過
細細個你有無諗過想做邊個 我唔記得咗
大個咗你又點解會無火 我唔記得喎
答應過最愛嘅嘢你有無做過 我唔記得咗
瞓喺身邊嗰個又係邊個 我唔記得喎
有無諗過邊個養到你咁大個 我唔記得咗
有無試過嫌佢兩個囉唆 我唔記得喎
求求其其咁過又係咪最好過 我唔記得咗
有得揀嘅自由有無爭取過
吓 咁我咪善忘哥
七百萬個善忘哥 一講錢底線就無咗 (有錢有面仲邊使理底線)
懶理自己畀邊個搕過
今日仲喺到搏火 聽日就唔記得咗 (人大個代表唔代表我)
最尾就好似無出現過
善忘哥唱善忘歌
Masta ToNick 同你上一課
人生有太多嘢可以錯過 錯過過去嘅過錯只會越錯越多 唔記得唔代表無發生過
最錯係你 忘記 自己係邊個


text:
首先,我係有睇爆機達打既片,而我係覺得係好笑有趣既,但佢自從佢開始拍廣告之後,我見親佢都有D反胃,老實講,佢拍廣告真係唔討好,一頭木村既髮型,再配合瘦版劉以達咁既樣再加上周星星扮有型既風格,依種合成獸真係好難唔反胃.只要有佢份出現既廣告,我都覺得個公關係柒頭黎,你唔係真係覺得我會見到佢想買你既產品呀?
特別係個隻神雕,真係童年破壞神,完全破壞左我對神雕俠侶既觀感,我以後睇神雕俠侶就一定諗起爆機達,我一諗起佢我就想打柒佢.
如果係人中之龍搵爆機達做廣告,我真係明,佢有名叫爆機達,最出名就係打機,SELL遊戲產品我係BUY既,剩係睇下試玩片段我都覺得過癮,但另一方面,打機同去旅行雖然未到有矛盾,但根本就係一種有好大落差既活動黎,你去打機就唔會去旅行,你去旅行就唔會去打機,但你依加搵條毒撚去賣旅行廣告,個公信力係邊到先?仲要日日係電視既黃金時間有一隻變態合成獸咁既野係我部49寸電視前面飛下飛下柒下柒下咁跳出跳入跳出跳入,如果我用VR眼鏡睇,個驚嚇程度真係可以做試膽大會架啦﹗
即係爆機達梗係有佢既市場價值啦,但你唔好叫佢扮怪獸同扮有型好無?你搵佢去海洋公園哈路喂,試下唔化妝然後搵另一個同佢差唔多款既扮黑白無常嚇下人又好,搵佢做遊戲代言人COSPLAYD有D似佢既角色又好(都唔好扮有型呀下),都唔好再叫佢著西裝扮有型啦﹗廣告商竟然叫佢扮有型?世界上能夠扮有型而唔會俾人罵既就只有一種生物,個種叫劉德華.
其實我真係知道係宣傳角度黎講,negative(負面)都係positive(正面),最緊要係有noise, 就好似我依加依篇文咁,我表現對佢扮型拍廣告既反感,都係俾爆機達同隻神雕仲有俾神雕俠侶賺左,又可能真係有一班超級FANS覺得佢有型又靚仔又得體.但我真係頂唔順依幾年一直不停係各媒體上面出現佢個道友樣但托住個木村頭,然後無聊扮有趣,當正自己有型有款溝死女架啦﹗(我知依個可能只係廣告商要求既效果,未必關本人事),喂﹗容忍都有極限架啦﹗不如你真係做返正行,返屋企打機做返一個好毒男啦﹗


text:
冇錯,相信有唔少標題黨已經就我個咁富有歧視意味嘅標題鬧緊我唔係人,仲諗住寫信去平機會告我添.
但點解我會話我好憎抑鬱症患者呢? 除咗我本身係有好嚴重嘅抑鬱症傾向(冇醫生確診唔會用患上)之外,仲因為我係一個長期抑鬱症患者嘅家屬.
相信大家都會有仇老嘅時候,除咗因為買咗車飛坐關愛座被佢地批判,成日投票俾左膠含X,屈完你做野仲要話袋咗錢入你袋之外,仲可以因為佢地有一啲極度需要被照顧嘅疾病.
我唔係話老人家有病唔應該被照顧,亦都唔係冇孝心,只不過唔係所有老人家都有資格用病嚟做藉口.
我婆婆患咗抑鬱症好耐,由我出世開始已經患上咗,而我作為成個屋企第一粒孫當然要受到佢熱烈關注,我同佢仲有呀公一齊住到我小學五年級先走得.
佢對我都算好,成日煮我鍾意食嘅野俾我,成日同呀公帶我周圍去,係咪好好呢?不過通通都係佢冇發病嘅時候囉.先唔講佢成日賭錢,我凈係談論佢發病果陣同呀公打架,係咁鬧我呀媽不孝明明我呀媽已經咩都俾曬佢又係佢賭輸曬之後嘔俾佢再賭過然後佢有咩唔舒服即刻陪佢睇醫生etc.
係我7歲果年佢仲攬住我當住一眾親戚面前話要死添,仲有我話要番去同媽咪住之後佢當街發癲話呀媽搶走我.
係呀,佢係有病呀,咁又點? 佢果啲賭癮同唔肯食藥唔係病喇掛? 仲有我依家先過咗17年嘅人生,係極度垃圾嘅政府管治之下生活,日日俾泛民出賣,仲要對住一次定生死嘅文憑試,我點樣分身孝順佢? 我冇病咩? 我都有,我都會唔開心(應該話冇開心過),我都日日想死,但我唔死得,因為我要對住佢,因為我唔可以留低我媽咪對住佢,我舅父近年又患上思覺失調,阿姨又住得遠,公公又㩒佢唔住,我好驚媽一個人對住佢,我好驚佢傷害我媽媽. 所以我好憎佢,同時我都好憎我自己,因為我有日都會變成佢咁,一個厚顏無恥嘅人,一個講死講咗20幾年都未實行嘅衰人, 一個將我物化將我打沉嘅親人.
自我懂性以嚟,係佢每一次發病嘅時候我都好想同佢鬥癲,同佢鬥尋死意志大. 你無辦法想像我點樣忍受住我呀媽十幾年對仆心仆命之餘仲要俾佢鬧,我要孝順佢咁我呀媽呢?我係咪唔駛孝順佢,仲有我爸爸呢?憑咩佢要將我變成一件物件等我細個仲以為媽媽唔同我住係因為唔錫唔想要我?
不過我都要多謝佢嘅,我嘅筆名我寫嘅野我嘅病都係佢賜俾我,冇佢我都點會有抑鬱啫~
佢今日又輸曬啲錢番嚟 ,然後對佢啲仔女講咩久病床前無孝子, 明明個個都咁錫佢,俾咗咁多野佢,點解佢仲要咁對我地? 生命無常,有好多人意外喪親,我一直好想同果啲人講:「不如我攞我婆婆幫你地交換番個親人番嚟」
點解我要係白頭叔叔離開議事廳之後花咁多時間打依篇文出嚟? 冇,發洩下啫,發洩下果種係房聽到呀媽喊曬口咁係電話度問呀婆佢係咪做得唔夠好唔夠孝順嘅無奈啫.


text:
曾經何時,我同好多人一樣,討厭香港警察,討厭你地助紂為虐,討厭你地為錢而淪為極權者嘅走狗.的而且確,指責係容易嘅,我曾經都講過,Albert Speer,施佩爾,希特拉嘅御用建築師,不問政事,剩係幫希德拉起軍事工程,但二戰結束之後,佢照被判戰爭罪,判監廿年.要鬧嘅,好容易就可以將香港警察同施佩爾類比,然後鬧你地不得好死.
但當我踏入社會之後,對於黃子華嘅「搵食啫,犯法呀,我想架」身同感受,的確喺呢個社會生存,我地多多少少都做住好多身不由己嘅嘢.下下講理想講熱血,係就係浪漫,但米都無粒落肚,之後都會死得好浪漫.你出賣良心同政府做嘢,打工仔又何嘗唔係出賣自由幫老闆賣命,五十步笑百步,其實我無乜資格可以鬧你.大家都係香港人,我去惠康你去百佳,我入七仔你入OK,咪又係幫地產商打工.
之但係,出賣良心還出賣良心,無人叫你博老命,一定要同政府企同一陣線啫.係,我地出賣自由,寫字樓人人心知,老闆面前咪扮下嘢囉,老闆走左,咪又係吹水上facebook,無人會同佢仆心仆命,無人會同惰性撐到行.咁點解你地處理示威嘅時候,一定要同示威者有你無我,恨不得個個焦頭爛額斷手斷腳?接指令還接指令,清場還清場,點解一定要兇神惡煞,抬人嘅時候,又點解要又出陰力又搣肉又盛?「打份工啫」——你話,「咁做乜要咁博?」——我問.坐喺立法會嘅吳亮聲,會多謝四大地產商畀錢佢使,坐喺政府總部嘅梁振英,會多謝共產黨畀佢衣食,佢地日日使黑錢飲紅酒,風流快活,但你做生做死,多極都係攞緊嗰三萬五萬人工咋.
上頭叫你噴胡椒噴霧,你係咪一定要對住人隻眼近距離施射?如果六四重臨,指揮官叫你射殺平民,你會瞄準目標一槍爆頭,定會特登射過啲槍下留人?
我唔係要求你即刻除低制服,工都唔要去反政府,我只係想,你執行職務嘅同時,可唔可以用你嘅理性,盡可能善待示威者?我嘅敵人唔係你,市民嘅敵人唔係警察,你為香港維持治安,我都係為香港爭取公義.如果下次咁唔好彩,喺立法會見到你,你對我輕手,我咪講少句粗口囉.
朋友,等你放工之後,我都想同你睇波飲啤酒架.
原文連結


text:
香港進入咗以言入罪搞針對嘅時代陳劍青
2017/5/9 — 13:01
成日話自己好守法,乜嘢都唔諗開口埋口話「總之違法就係違法」嘅人,我好懷疑佢地其實有冇真係睇過啲法律條文.
好多人都未必知道,《公眾娛樂場所條例》裡面(下圖)係寫:任何人未經發牌都唔准進行娛樂活動,而所謂「娛樂活動」嘅定義可以係無遠弗屆,包括任何音樂會,放映,劇場,馬戲,展覽,比賽,賣物會,跳舞派對.估你唔到嘅係「講座」都叫娛樂,就連講故仔都要發牌申請先准講.
如果上述活動每次都要申請發牌,即係我每講一場talk,都要向政府申請等佢唔知幾多日先批,唔係即拉,我理解基本上即係代表政府要全面管制香港民間所有文化活動的形式與內容,亦等同於同文化界知識界宣佈戰爭狀態.
條例承襲咗港英啲「善治」高明嘢,識得拎啲冠冕堂皇嘅技術理由做藉口,會話點解娛樂都要管,一般目的係因社關注「消防安全」及「引起混亂」.但你諗吓,我同一班人講故仔你話我違反消防,我唔講故仔,同樣一大班人坐哂喺度,突然就冇違反消防條例? make 唔make sense? 依家嘅音樂會有幾引起混亂,要出動哂入境警察當犯咁拉?
香港有唔少呢類限制市民生活自由嘅「殖民地惡法」,戰後同六七暴動後成立,以前用黎規管左派學校同政治社會活動,港英大部分時間存而不用.回歸後將法例保存過黎,估唔到(?)依家就天天都用黎打壓民間團體,比殖民地更殖民.
自從一個月前香港民間學院 Intercommon Institute 被教育局警告違規辦學個陣,我已經覺得香港進入左以言入罪攪針對嘅時代,政府向睇唔順眼嘅各種文化活動全面開戰,只係冇人鐘意咁講到明白揭開法例背後嘅陰暗面.同埋呢場好可能係一場比較緩慢嘅戰役,可能涉及到要用3-5年到10年嘅文化清洗,玩殘香港最保貴嘅民間及文化創造力,令到香港白白淨淨得番經濟功能,在政府全面監控下繼續「馬照跑舞照跳」.然後政府就繼續推動創意產業,拎哂啲地分俾自己友.
HIDDEN AGENDA音樂會都咁高調拉人封艇,如果大家都讀唔到政府發俾大家嘅訊息,認為冇咩嘢人地違法啫唔駛大驚小怪,咁真係豎我直言,地獄裏最熾熱之處,就係留俾在出現重大道德危機時保持中立嘅人,只不過地獄之火,第一個燒親嘅通常唔係佢地先咁解.
到到香港連文青小市集都冇得俾你行,出街發表句嘢都俾人拉冇拎牌講故仔,咁後悔都太遲.
(標題為編輯所擬;原刊於作者 facebook)


text:
2010年8月5日星期四
海盗飯糰雞批盒
其實小王子舊年先識得拃快子!重要係因為我舊年開始整"嘩box"比佢,d同學仔見到佢拃快子好勁.小王子為左要show d同學仔自己識拃快子,佢至學得識咋!我朋友d仔女,兩歲就識用快子la~幾年前有個朋友同我講﹣﹣
"上個禮拜我個仔帶左d青豆返學,o係 "show and tell" o個陣表演用快子夾青豆呀!"
我話﹣﹣
"嘩!咁勁呀?我個仔用手都未執到d青豆呀~"
真ga bor~細微嘅野,小王子係做5到ga喎!呢個係其中一個小王子做手工5掂嘅原因.小王子到6歲都未決定究竟用左手寫字ar,一或用右手好.起碼到佢7歲,小王子至決定用左手搾交剪!
點解?
因為小王子兩隻手都寫到字ga喎!5歲o個陣,小王子個班主任問我,究竟小王子係用左手定係右手寫字?點解佢兩隻手都寫到字嘅?
我幾時發現小王子5係淨係用右手呢?就係當小王子重係BB嘅時候,我買左隻轉彎匙比佢用.但係5知點解,小王子用極都用5到?我心諗﹣﹣
"點解隻匙個彎位會轉第邊,5係轉入小王子個咀o個邊嘅?"
o個時我重諗﹣﹣
"嘩!bad design呀~比人呃左錢tim呀!" hahahaha.......
最攪笑係我自己搾住個匙嚟試,"咿?得喎"~但係一比返小王子用又5得嘅?其實o個時我無發現,因為我係用右手搾ga ma!後來望下~望下至知道,5通小王子係用左手嘅?咁你知la~通常媽媽發現呢樣野,就會o急住個仔之後做嘅每一個動作,睇下自己個仔係米真係用左手ga ma.點知我睇嚟睇去,發現小王子有d野用左手,有d野又用右手喎~攪左好耐我都5知究竟小王子係左 撓定係右 撓 !
後來我帶小王子去睇醫生,問醫生咁點?醫生就話小王子呢種5知叫咩XXX(真係5記得個名),好少人有.叫我千奇5好迫佢用邊隻手,由得佢自己發展.所以我一路都無教小王子搾筆寫字,都5知佢想用邊隻手寫~所以o個時小王子係左右手都寫到寫ga!
到而家,小王子大部份野都係用左手做嘅~但係打網球佢又用右手喎~用交剪呢~就左右手都ok!激我呢~就時時都得law!
訂閱: 文章 (Atom)


text:
2014年復活節高雄,台南之旅 – Day 3:高雄打狗英國領事館,旗津,駁二藝術特區,夢時代
尋日去完台南,今日就留返係高雄玩,主要去左打狗英國領事館,旗津,駁二藝術特區以及夢時代購物商場.
打狗英國領事館位於高雄西子灣,坐的士去會先經過高雄港.
今日天氣仲曬過尋日,好熱~~~
打狗英國領事館就係小山上面
上去要爬好多級樓梯
上到去睇住個一望無際嘅藍海,景色一流,辛苦D都值得.
領事館旁邊仲有間廟
入場券每人66蚊新台幣
打狗英國領事館主要係呢座紅磚建築
有部份地方用左黎做餐廳,唔幫襯冇得入去.
室內仲有個展覽室,展出舊時附近嘅地形同船隻.
領事館裡面仲有導遊講解建築物嘅歷史
打狗英國領事館可以遠眺高雄港景色
打狗英國領事館所在的西子灣同對岸嘅旗津島之間嘅狹窄水道係船隻進出高雄港嘅航道,不斷有大型貨輪進出,感覺就好似係身邊駛過一樣.
想更近距離感受大船係身邊駛過嘅情景,可以到山上海邊.
呢度有自助租單車機
遊覽完打狗英國領事館下一站係去鼓山輪渡站坐渡船過去旗津島,打狗英國領事館同鼓山輪渡站被一條水道分隔,以前要坐車先去到,但係而家係水道上面起左條行人天橋,可以行過去.由打狗英國領事館行去鼓山輪渡站路程大約600幾米,行10分鐘就到,不過開頭一段冇行人路,行嘅時候要小心來車啊.
原來打狗英國領事館除左山上,山下都仲有一part,用同一張入場券可以入去.
山上同山下之間有樓梯連接
繼續向鼓山輪渡站前進
對岸就係鼓山輪渡站
新嘅行人天橋
今日係星期日,有唔少人坐渡輪去旗津喎.
渡輪費用係每人15蚊新台幣,搭船前記得準備好硬幣,因為冇得找錢,如果有悠遊卡呢度亦可以用得.
船嘅第一層係俾電單車嘅,不過乘客都可以企係呢層.
如果想坐可以上樓上果層
船程只係短短幾分鐘,欣賞下高雄港景色好快就到對岸.
到旗津輪渡站啦,兩個站之間有旗鼓一號同旗鼓二號兩隻船不斷對開.
到旗津主要都係去旗津輪渡站對出的廟前路行下,買下手信同食下嘢.
旗津係食海鮮嘅地方,廟前街上有唔少海鮮食店,我地食呢間.
食完海鮮再坐渡輪返去鼓山
係鼓山輛渡站附近冇幾遠有呢間叫大碗公嘅冰室,食綿冰,豆腐花.
鼓山輛渡站距離捷運西子灣站唔遠,步行行6-7分鐘左右.
係捷運西子灣站旁邊有一個打狗鐵道故事館,展出同舊火車有關嘅資料,免費入場.
館外係已經廢棄嘅火車場,仲展出多部舊火車,不過只可以睇冇得上去,做影相背景都唔錯.
係呢個廢棄火車場仲種左好多花花草草,唔少本地人黎呢度玩.
從廢棄火車場再行過去就係新興嘅駁二藝術特區
係西子灣有觀光公車行走各個景點之間
黎到今次旅程最後一個行程,就係到夢時代購物商場Shopping啦.
今日呢度有呢隊組合黎表演
夢時代裡面都開左間麻布茶房,上次係台北西門町食左覺得D甜品超好味,所以今晚晚餐就係呢度食啦.
今次食嘅主食味道麻麻,不過跟套餐上嘅甜味就同樣好好味.
最後去埋商場嘅顧客服務中心退稅
– Day 3 完 –
旅程第四日朝早9點幾就要坐飛機返澳門,呢日冇行程所以唔單獨寫一篇,就係呢度寫少少啦.因為要坐9點幾機,所以晨早未夠7點就要係酒店check-out坐車去機場,不過因為係朝早返工時間,路面都有少少塞車,所以呢D時間去機場最好都係坐捷運.
高雄機場嘅候機室裝修設計得幾靚,每個登機閘口都有唔同主題同特色.
亦有電腦可以上網
仲有多個手機充電器
上機前食D嘢先,候機室裡面只得一間食店,冇得選擇,不過呢碗魚蛋味道都唔錯.
– 2014年復活節高雄,台南之旅 完結 –
相關文章:


text:
回覆 57# 的帖子
MP5黎計我淨係玩過MARUI,ICS,金弓,
佢地的零件其實唔難搵,只係唔同廠都有一定唔同程度的工差
大家好似樣,但尺寸可能有少少出入,自己要有少少工具同知識去搞
倒如某間廠出的推蛋咀,佢寫明係比MARUI用,但裝到入去,個推蛋咀會jam到MARUI個HOPUP CHAMBER,結果小弟用水磨沙磨少少個位就冇問題
原裝槍唔係一定有野汁,小弟個人意見MP5黎講唔係改快/改大力都可以唔洗換齒/天梯/氣缸果堆野,甚至MARUI的原裝膠其實都岩用,全部打到壞先換都仲得,但管可以改善集彈性同少量出速,亦唔見有負作用,所以小弟贊成換左係有益的
小弟計兩條約數比你睇
原裝乖仔唔多搞-->2年左右換野-->唔係暴操長期唔洗點搞
一買返黎換野-->唔係暴操長期唔洗點搞
你中間會有2年時間比你的錢周轉買其他野,假若兩年之後都仲操得你話著數左幾多,因為你估計唔到佢個件幾時先需要換,唔壞咪一路唔洗換又慳左舊錢,斷估你唔會一買返黎就壞要即刻換(除左你想改佢性能),果把槍捱到幾耐你就慳左幾多
呢個就係小弟的電槍心態,非到壞又冇迫切性都唔搞,最多換下管換下HOPUP膠,嫌佢嘈SET埋齒就算,表現同性能相符留錢買野掛上把槍到仲好
[ 本帖最後由 ken5500 於 5-2-2017 17:30 編輯 ]


text:
Disturb the Sound of Silence不才
2017/2/1 — 11:29
兩名「大熱」落場開跑唔夠兩個禮拜,高下立見.
數字2.0真係露曬底,不才都唔計佢無時無刻放暗箭啲卑鄙嘢,同埋佢啲離地戇居嘢,齋睇佢成個選舉”campagin”,就已經係土炮到分分鐘連啲學生哥去競選學生會都好過佢.
依家嘅數字2.0,只係喺度充緊大頭鬼,情形同數字1.0喺舊年被宣布要照顧家庭之前充到好似必定連任咁款,係一模一樣.據講佢會喺初七搞造勢大會,不才等睇好戲.除咗睇吓嗰位唔知陳生姓乜嘅老人家係咪會上台同佢攬攬,不才最想睇嘅,係究竟到時會有邊啲社會精英賢達肯露面黐埋佢度幫佢站台.不過,佢好嘢,揀咗個立法會議員唔得閒出席嘅日子嚟造勢,有借口呢批人嚟唔到,如果唔係,大家幫嗰班出嚟站台嘅建制派奴才議員全部cap曬圖,遲啲佢哋轉軚,重好睇.
鬍子叔叔呢邊,果然係學過功夫,出招快且準.一見呀唔得掂走出嚟宣布全面重推小三TSA,即刻食住個勢公布佢第一項政綱,建議取消TSA,擺明望住對面陣營最弱嘅部位嚟打.呢招,即刻贏曬,唔只贏到家長撐佢,連小學生都話想佢做特首.
真係唔好睇少鬍子叔叔吸民氣嘅能力,佢會係老中青幼通殺.鬍子叔叔之前已經識得善用social media兼且會由後生仔嘅角度講嘢,吸咗好多八,九十後嘅likes,依家連細路仔嘅都吸,重有,鬍子叔叔本身講嘢比較慢聲線比較沉,佢同長者嘅feel其實係好夾,佢重有個殺食嘅慈祥爺爺形象,唔係講笑,遲啲佢再向長者出招,一定可以霖盡香港嘅公公婆婆.
鬍子叔叔喺呢個零星期嘅表現,包括佢喺彭博嘅訪問,同埋趁赤口分享應節歌曲嘅po,都向大眾顯示到,佢對於社會問題嘅睇法算係比較有深度,個人亦都比較有品味,有風度,起碼似番一個國際大都會嘅呀頭應該有嘅水平.
不才嘅分析一直認為鬍子叔叔會係香港下屆特首,眼前數字2.0嘅假強勢只係習某刻意任由西環亂搞所營造出嚟嘅煙幕.不才唔太擔心今次特首選戰最後會整咗個greater evil出嚟,不才最關心嘅,係香港撐民主嘅人可以點樣喺呢個選戰沙蟹局入面,凝聚能量,唔好中伏,毋忘初衷,要換人,亦要換制度.
之前有讀者朋友留言問,可以點先唔俾人呃,我哋重有乜野可以做.
除咗keep住去揭穿數字2.0嘅假面具之外,不才認為,我哋依家要一齊disturb the sound of silence.
依家喺撐民主嘅陣營裡面,好似分咗兩大派,一派撐鬍子叔叔,另一派就覺得佢都係建制嘅人絕對唔會撐佢.不才就認為,其實邊派都好,兩邊可以一齊做,一齊disturb佢.
撐鬍子叔叔嘅朋友,唔好淨係喺佢FB度俾like,喺街度撞到鬍子叔叔亦唔好淨係掛住同佢selfie然後對佢講句:「加油呀!」要講加油,不如咁講啦:「加油呀!鬍子叔叔.你一定要贏呀!跟住呢幾年,你要加油幫香港實現到真普選呀!」鬍子叔叔話佢會喺條光纖隧道入面睇到牆上嘅塗鴉,咁,如果你係撐佢相信佢嘅,就更加要將香港人反對8.31,要求真普選嘅訴求,喺佢個FB page度大大力咁畫落去,大大聲咁講出去,千祈唔好放過呢個機會.情形就好似你對你公司個夾心人呀頭咁,你有無遇過或者自己做過呀?你公司個大老闆整埋啲無良政策,搞到你個department天怒人怨,你嘅呀頭係好人一個,但佢又未至於會走去同大老闆反曬檯咁幫你哋出頭,咁你會點?如果你相信你呀頭,咁你個department嘅同事就要一齊好冷靜有禮貌但係好鮮明咁將你哋對嗰啲無良政策嘅不滿一五一十咁講曬出嚟,猛咁去呻吓啲政策搞到你哋無曬士氣呀,搞到一個二個都唔想再咁搏命幫公司去湊客呀,諸如此類,諸如此類.咁你個好人呀頭,做得夾心人呢份衰工咯,就係預咗要執呢啲蘇州屎架啦,如果你哋成班靚死狗咁受曬嗰啲無良政策,聲都唔聲吓,你個呀頭就算真係想遲啲幫你哋搵老細斟都無彈藥啦,係咪?
至於認為鬍子叔叔屬於建制派始終係聽北京話所以絕對唔撐佢嘅朋友,咪多啲喺佢個page度留言,對佢講我哋係唔會接受8.31個爛框架囉,大家重可以喺佢FB度警告佢,叫佢千祈唔好諗住扮數字1.0咁選前選後兩個樣,甚至嚇吓佢,話如果佢第日選到就變咗數字N.0,咁到時我哋就必定會用狠過依家對數字1.0 N倍嘅力度奉還俾佢,諸如此類,諸如此類.咁大家依家又唔駛用啲臭罵鬍子叔叔人格呀動機呀嗰啲咁嘅留言方式嘅,無謂又同撐佢嘅人惹起好無聊嘅罵戰,製造自己人內部分化,唔值吖.
除咗繼續講要求無篩選嘅選舉制度之外,不才認為,大家不妨集中講吓要求加快立法會直選比例,同埋講一啲對保障言論同新聞自由比較關鍵嘅嘢,例如反對網絡23條,要求政府新聞處開放俾網媒採訪,取消特首校監必然制等等,呢啲,對於保障香港嘅公民社會能夠繼續監察政府,同佢抗衡,係好重要.
香港人要一齊disturb the sound of silence,重有一個平台,就係依家出面搞緊嘅特首選舉民間投票.不才認為搞呢檔嘢,係民主陣營喺呢個沙蟹局人面非常聰明嘅一步,攞番個話語權,唔好俾習某同埋成班建制奴才牽住鼻子走.
不才睇網上講呢個民間公投,係玩正負值,加插埋逆向投票,呢下正.尤其係喺呢個俾建制操控嘅選舉入面,呢個負值,就係一面照妖鏡,如果將來個選委會真係揀咗個負值嘅greater evil甚至greatest evil出嚟,咁香港人喺佢當選之後湧上街或者喺網絡度一齊熱烈招呼佢,就更加出師有名,嗰位未上任先負皮嘅特首,任期壽命大有可能比數字1.0更短.
網上話呢個公投重有一part會問啲議決題目,俾市民表達對依家特首選舉制度嘅意向.不才唔知係會點樣問法,估計應該會講埋8.31框架掛.不才認為,整埋呢part係超好嘅設計,因為即使我哋改變唔到呢屆嘅選舉制度,拎住嗰三百幾票亦唔會有能力要求到一個有機會贏嘅候選人將「推翻8.31」呢啲咁爆嘅嘢寫入個政綱度,但係,今屆變唔到,跟住呢兩,三年都一定要爭取到下屆變,如果唔係,就算呢屆出到鬍子叔叔呢個lesser evil,下屆佢七十歲,重連唔連任?唔通,五年後香港人又要再膽顫心驚等運到,睇吓到時大陸邊派勢力要擁邊隻魔鬼出嚟呀?咪喇掛.
爭取真普選,個戰幔已經再次揭開架喇.依家唔講,更待何時呀各位!我哋呢大批兩年幾前喺街頭dare disturb the sound of silence嘅香港人,呢舖,一定要繼續企出嚟,重要叫埋曬啲親朋戚友企出嚟,去留言,去投票,直至有日我哋香港人要有真普選嘅聲音唔會只係like silent raindrops fall and echo in the wells of silence.
發表意見
編輯推介
- 政治
當一切都變成「好敏感」
2017/7/1 — 9:29國際
20 年前的今天 韓國新聞這樣報導香港回歸
2017/7/1 — 12:07
- 政治
任何制度應以促進人類尊嚴為目的:香港20年
2017/7/1 — 11:47社會
買樓前的準備功夫和考慮
2017/7/1 — 10:11政治
詩的悼念:當城市蒼老的時候
2017/7/1 — 11:15
- 政治
後DQ年代,本土政治如何走?
2017/6/30 — 13:12


text:
前兩日有單名畫拍賣嘅新聞,就係Jean-Michel Basquiat 嘅一幅無題畫破左當代(80年代之後),美國,非裔畫家嘅拍賣紀錄.咁有咩畫可以值億幾美金咁誇張?幅畫無標題,所以無得出貓,要睇實幅畫先知畫乜.
單憑直覺:
呢幅似係塗鴉多過係一幅正路嘅西式油畫.
幅畫嘅主角似係一個黑色嘅骷髏頭,滿面鮮血疤痕.
佢目露兇光,打開個口唔知係慘叫定怒吼.
幅畫好Q肉酸.
當然,唔係任何一幅肉酸嘅畫都賣到錢,如果唔係個個都做畫家,唔做醫生律師.Basquiat 又的確係一個藝術界嘅奇葩.佢生於60年代嘅紐約貧民區.阿爸係個海地移民,以前係法國殖民地,所以有個法文嘅姓,讀 BAS-KEE-AH.
Basquiat 早年俾阿爸毒打,十三歲離家出走,開始佢匱乏但自由嘅生活,喺曼哈頓街頭流連.當時街頭文化興起,尤其係塗鴉藝術,喺大廈外牆,地鐵通道,隨處可見.
塗鴉嘅世界不受法律,主流社會,畫框限制,任由畫家發洩情感,表現自我,當中潛在嘅力量同自由度係正統藝術前所未見.呢種媒介啱曬Basquiat,俾佢可以發揮想像,即興創作.
佢一直喺紐約地下藝術圈打滾,三餐不繼,直到有個畫廊老闆賞識佢,幫佢開第一個個人畫展.佢咁就一夜成名,成為美國藝術界新星,結識Andy Warhol 等一哥.
喺白人主導嘅藝術世界裏面,作為黑人嘅 Basquiat 似乎格格不入.唔係因為藝術節歧視,排斥Basquiat,而係好容易將佢粗獷嘅畫風冠以蠻荒原始之名,拒諸“正統藝術”嘅門外.
Basquiat 如果聽到呢句,佢就會話我根本唔理得咁多,我鍾意畫乜就畫乜.況且佢嘅作品都唔可以話係同美國文化脫節:佢嘅主題,意象好多黎自流行文化,廣告字句,實則同 Pop Art 一脈相承.
但講番呢幅無題骷髏頭.我唔可以唔承認 Basquiat 嘅黑人身分喺呢幅畫嘅意義重大.第一,呢個骷髏頭係黑皮膚嘅,可能係代表美國非裔社群,被社會奴役,就算黑奴被解放後依然受到壓迫同歧視,因而血流披面.又或者係面紅耳赤,因為不甘受辱而要開口憤然控訴.
第二,其實唔係骷髏頭都唔定.由頭上粗線條嘅五官睇到,靈感可能來自佢祖先嘅非洲面具.Basquiat 不忘自己嘅文化根源,另一方面用”面具“作為保護自己獨特身分同形象嘅護身符.
第三,畫中處處可見African American 文化嘅足跡.頭先講過塗鴉藝術,其實幅畫好似有好多層顏料同重疊嘅圖像組成,四處佈滿數字同符號,連背景嘅顏色都似係拼湊而成,有 Hip-hop 裡面 sampling, layering 嘅特色,似乎係象徵緊非裔文化成功打入美國文化主流.
最後一幅畫始終都離唔開畫家個人嘅層面,特別係當自畫像咁睇嗰陣.雖然Basquiat 由細就渴望成名,到左二十歲就名成利就,但痛苦同迷惘從來都無離開過佢.太早成名令到佢根本唔知點適應面對自己天王巨星嘅身分,加上童年陰影,心理上有極大缺陷.生活糜爛嘅佢朝早賣畫賣到幾萬美金,夜晚就一次過洗曬去食可卡因.
佢從無諗過名利帶黎嘅係空虛同孤獨,最後佢28歲因為吸食過量毒品而死.
所以話一幅畫嘅價值唔單止係黎自畫功 and/or 美觀,仲有背後嘅文化歷史意義.
最最最重要同值錢嘅,其實係我地對英年早逝,憂鬱悲慘藝術家形象嘅一種神話式仰慕.(你問梵高同仁航係咪?)


text:
Alex 同 Jackie 係一對 ABC,老土啲稱呼係一對金童玉女啦下,又靚仔靚女又有錢,兩個都係做美資投行(嗱,唔係我特別鍾意講 banker,而係佢哋的確賺到錢嘛),Jackie 做 wealth management,而 Alex 係做 private banker,總之都係賺好多錢啦. Jackie 最鍾情買鑽石耳環,最初嗰一,兩年多數買一卡,一卡半倒,差唔多乜形都買齊架啦佢,圓形啦,心型,梨形,水滴形,方型,cushion 型同 Emerald 都已經有齊,佢呢一兩年,已經買到兩卡以上.佢同我講,只要公司分 bonus 佢就買一對獎勵自己,保值喎.所以我睇佢收入都真係幾可觀.而 Alex 其實就比較少出現,一個大男人有幾可對珠寶好有興趣吖,佢嚟嘅目的,多數係…… 俾錢!所以我見到佢一定開心.
有一日 lunch,Jackie 同佢同事 Amanda 落咗嚟鋪頭,但個樣嬲爆爆好唔開心咁款,我當然問下咩事啦.
「尋日 Alex 去咗同公司同事飲野,無乜所謂,大家有自己私人生活我覺得好正常,點知後來我睇 Facebook ,俾我見到佢個女同事同佢攬頭攬頸影相,飲到醉昏昏返嚟要我照顧佢,都算!」佢鏗一聲放低杯水,嘩嚇到我窒一窒,「嗰個女人竟然 WhatsApp 佢, 講咩今晚真係好開心!期待下一次喔!喔乜呀喔!用埋啲撒嬌語氣做乜!」
嗱嗱嗱,Facebook 真係無私隠,若要人不知,你就唔好喺 Facebook check in 啦!不過做老婆實會嬲嘅,有啲女人唔知點解,永遠好鍾意周圍 flirt 人,send 瞹昧 message 俾人哋男朋友,又或者老公,周街男人都係佢啲 friend,人生到底要收幾多兵呢?有時仍然不得不讚嘆,有啲女人真係好厚顏.但啲男人又好似好受喎.
「你結婚幾耐?」Amanda 喺呢方面十分有經驗,佢老公十分鍾意玩,所以佢經常要同佢老公鬥智.
「差唔多2年.」
「哦,我就結咗10年,所以我慣架啦.我基本上放牛吃草.」
「點樣放牛吃草法?」我洗耳恭聽.
「我唔理佢平日去邊,放工 happy hour 或者應酬我唔過問,但佢要記得返屋企.」Amanda 講出佢同佢老公嘅協議,我覺得有啲怪.
「下,咁即係邊種玩法先?淨係飲野當然無問題,一星期一兩次我可以接受!但又有女同事又有呢啲曖昧 massage 我點可能當無事!」Jackie 仲係義憤填膺,「佢如果夠膽唔返屋企我要離婚!」
「哈哈,過多幾年可能佢唔返屋企你想開香檳呢?」Amanda 繼續解釋,「結婚10年,如果你問我係唔係仲好愛佢就一定唔係,好多時都變成一個家人咁,大家就係生活上嘅 partner ,你唔好太過份,我就隻眼開隻眼閉當無事,你如果玩得太癲,我就會用同樣程度令你丢臉,我成日同佢講,你唔好俾我知道你玩女人玩到出面,我一樣會去玩,令到全世界都知你戴綠帽!」
嘩,攪乜?拍戲咩?
「咁激架你兩個!咁啲仔女呢?」
「咁喺小朋友面前又唔會嗌交嘅,但我警告過佢,你有家庭嘅,你自己要丢架我唔會幫你收拾爛攤子.」Amanda 呢啲諗法,我真係不敢苟同,「男人有錢就係會身痕,講真有咗小朋友我都已經好忙唔得閒理佢,佢如果要少少刺激我唔會阻止佢,但唔好煩到我!」
為乜結婚啫?為錢?「對你嚟講,婚姻嘅意義係乜?」
「以前結婚當然有好多 fantasy,結婚之後覺得完全唔係嗰回事,淨係要適應兩個人生活都夠煩,有咗小朋友好多野更加要現實啲,坦白講佢而家最重要就係每個月拎錢出嚟,養兩個小朋友加一頭家負擔好大,唔會再有乜野感情唔好就離婚呢啲諗法!」
我同 Jackie 兩個人面面相覷,好恐怖啊!
「乜結婚耐咗會咁恐怖架咩?你講到我好驚!」Jackie 都俾佢嚇到怒氣全消.
「比起 Amanda 講嘅野,我覺得你同你老公嘅問題好似 BB 班,你都係返去鬧多佢兩句就算數了!」起碼仲係相對健康嘅婚姻關係,要繼續努力經營.
「係咁架啦,唔係點解啲人成日話未結婚嘅人就成日想走入婚姻,結咗婚嘅人就不停想辦法走出婚姻.邊有咁美好?」Amanda 笑笑口咁講,而我一啲都唔覺得好笑.我覺得佢嘅婚姻好有病,佢嘅諗法都好扭曲.
我當然知道好多人嘅婚姻都有好多坑坑窪窪,工作上,生活上我都聽唔少,但我覺得係睇你重視乜野嘅啫.如果當婚姻係一盤生意咁經營,你淨係計收益嘅,咁 ok 囉,有錢返嚟你就滿意嘅,其他人有乜好講?如果你好努力付出但無乜成效,咁你有權斬纜,都有好多方法去諗下點樣做好啲,有乜可以改善.人係有好多選擇嘅,人生如是,婚姻如是,工作亦然.
我唔會對婚姻悲觀嘅,雖然都無乜期望,都係現實啲.嗱,我養得起我自己,大家一齊最緊要開心,你尊重下我,我又俾下面你,做大家生活上嘅伴侶,互相扶持,應該唔係好難啫,係咪?


text:
大家好又見面啦有無掛住我呀(D真人真事)!
老人家唔記得幾多年前,只記得呢件事係發生响我朋友(阿Dee)個細佬(阿佬)身上,但我亦在場.
話說有一日我去咗隔離條屋邨揾朋友,去到朋友屋企時見到阿Dee,愁眉苦臉就問佢發生嘜嘢事,佢話家中發生D嘢解決唔到,我問可唔可以講出嚟聽吓,佢就話細佬被鬼上身,我就問點解話阿佬鬼上身,佢話巳揾咗好多人睇過都話係鬼上身,巳洗咗好多錢都解決唔到.佢便將阿佬發生D事一一咁講比我知.
有一日阿佬唔舒服,好辛苦家人就送咗佢去醫院!住咗兩日後便出院回家,但返到屋企後便呆呆滯滯全無反應,家人就覺得唔妥,便求神拜佛,有日聽到那裡有D有法力的師傅就去求肋,日子一天一天咁過阿佬完全未好轉過,亦在當中揾過好多好多師傅幫助,一直拖拖拉拉巳過幾個月仍然如舊.
我聽完後便說唔知幫唔幫到佢,我話我有一個師傅(當時師傅係不收費用只封一封利是比佢就可以)好唔好叫佢過嚟同阿佬睇睇,佢話都揾過好多個師傅唔爭再揾多一個睇睇,於是我便打電話比師傅,佢話今天有D嘢要做,要好夜先可過到嚟幫佢,當我哋在等待期間好似過咗成年咁耐.好難過呀D時間 ,終於等到晚上十一點,等到師傅嚟到便帶師傅上咗阿Dee屋企睇阿佬.
當師傅入到屋後,他說有點奇怪,見到阿佬再向佢做咗一D嘢,亦向佢話咗D說話但全無反應,後來師傅話〝你哋送佢去醫院啦!〞〝佢無鬼上身!〞師傅連利是都唔收,阿
Dee便在利是中抽出五百圓比師傅話〝師傅,你過嚟呢到都要車錢嘛!〞師傅免强收下那些錢便離去.
後話*巳送阿佬去醫院,原來是思覺失調,所以話如果家中各人有事應睇清楚問清楚才決定怎樣做,唔好誤信他人或先睇醫生,如果醫生話完全無事先可以揾真正師傅幫忙,唔好費時失事,錢財盡花先知道自己被騙.覺得好的就按一下感謝吧~~


text:
專輯:BRING IT ON
主唱:廿四味( 24 Herbs )
作詞:Kit.Phat
作曲:Eddie a.k.a. DorYuk
編曲:Eddie a.k.a. DorYuk
監製:Eddie a.k.a. DorYuk
點解 點理解
純真的心 變無恥變歪
世界 已變晒
越變越快 變態 越變越怪
生於 都市中
都始終 被迫變瘋
跌進罪惡極痛
令我沒法受控
Phat:
究竟佢哋係乜嘢心態
係錢作怪定係心理變態
點去理解
只感到個社會越變越壞
學生越變越 kwai
喺班房邊high邊將毒品販賣
但正所謂有教無累
偏偏有敗類當學生係洩欲工具
當佢嘅身材係生財工具
每當佢想抗拒黑幫點會放佢
KIT:
睇中你無知貪慕虛榮
成長係單親家庭
氹兩氹 比啲甜頭你就乜都應成
出賣肉體為左條仔
吸食毒品攪到人唔似人鬼唔似鬼 D靚仔連群結黨以為好威
搵個大佬跟咁先算系巴閉 其實你中計 佢貪你仲細
走私販毒人耳目你已經做左佢嘅奴隸
Phat:
殺人放火作奸犯科唔覺有問題
姦淫老掠出賣兄弟佢乜都做齊
若然未報 時晨未到
當有犯罪企圖就注定係一條死路
KIT:
罪惡之城黑白太唔分明
係上帝嘅光明定係魔鬼嘅心聲
你即管繼續自甘墮落埋沒人性
到最後審判之日你嘅一切一定無所遁形
Phat:
色魔化身網絡情人近年不斷發生
佢用最誠懇嘅口吻氹受害人現身
為滿足一己私慾佢用毒設個局
將妳捉去恣意陵慾
手法極度殘酷
但最防不勝防並唔係色魔
可能係妳身邊最親最信任嗰個
每一次被侵犯妳都諗住叫唔好
佢粗魯粗暴掩住妳把口令妳叫唔到
KIT:
成魔之路閒人止步有邊個知道
為錢為愛情可以變得咁殘酷
殘暴虐待殺害
每日都有發生究竟呢個乜嘢世代
令人憤慨 太無奈
唔想再 見到無辜嘅人再受害
血漬未乾係咪用血來換愛
呢個地方係咪用血來灌溉


text:
Posted by 青年新政 – Youngspiration on Friday, July 1, 2016
啱啱同一位傳統泛民支持者嘅朋友討論本土派嘅事,佢講咗一個相當有趣嘅觀點:
「而家得四成投票率,你本土派要選唔該就去攞其它六成,唔好去攞泛民啲票」
聽落好似好有道理,谷高投票率邊個唔想,但字裡行間亦存在唔少謬誤.
任何團體一次選舉攞到嘅票同議席,理論上只係有效四年.四年後,你係有權攞返,但就係要堂堂正正透過選舉攞返,邊個候選人都好,攞夠提名俾足按金就可以入嚟同你切.
相反,如果你只係同啲有志參選嘅人講啲票係你嘅,你差隻腳埋嚟就係戒票,纜炒,破壞團結,收共產黨錢嘅鬼,要選就去自己搵其它票源唔好搞事…….其實就係一種近乎議席世襲制嘅霸權主義,完全違反咗民主選舉最重要嘅其中兩點——輪替,選擇.選舉亦會變得多餘,會搞到圍埋分餅仔冇分別.市民見到嚟嚟去去都係得你班友冇得揀,對佢哋係咪公平?
好遺憾,呢種霸權係活生生响香港存在緊.
如果你同你啲支持者真係咁驚啲新人戒你票,有冇問下自己响呢二三十年有冇做好你份工,有冇居安思危做好開拓票源嘅工作呢?好明顯係冇啦,咁你真係輸都冇得怪人.
大道之行也,天下為公,選賢與能,講信修睦.---《禮運.大同》


text:
含菌量高馬桶200倍!砧板如何清潔消毒?(裝修佬話你知)[轉載]砧板相信每個家庭都會有,而且每次煮飯都會用到,砧板同食物直接接觸,衛生非常重要,但唔講唔知,係眾多廚房用品之中,最污糟嘅係砧板,佢隱藏嘅細菌竟然比馬桶仲要高200倍,俗語話病從口入真系無講錯!
以下裝修佬同大家分享砧板嘅消毒方法,一齊分享俾你身邊嘅朋友啦!
http://img.yes-news.com/201611/CIDoH8sv.jpg
切過魚嘅砧板會有陣腥味,只要倒啲白醋,放係太陽下曬乾,然後再用清水沖洗,腥味就會消失.
鹽
每次用砧板後,都用刀將砧板表面嘅殘渣刮乾淨,每隔一個星期左右係砧板上撒一層鹽,既可殺菌,又可防止砧板乾裂.
洗米水
首先將砧板浸係洗米水中浸下,然後係水中加入小小鹽擦洗砧板,最後用熱水沖洗下便可. 太陽光 砧板唔用時應放到太陽光底下暴曬,因為陽光中嘅紫外線有殺死細菌嘅作用,暴曬唔單止可以殺死細菌,而且仲會令砧板乾燥,減少病菌繁殖.
滾水
先用硬刷同清水將砧板表面同空隙洗刷乾淨,然後再將砧板用滾水沖洗一次.
薑蔥
用生蔥或生薑將砧板擦幾次,然後用硬毛刷刷洗,最後用滾水沖,怪味就會消失,又起到消毒效果.
巧除塑膠砧板污漬
塑膠砧板由於表面有比較粗糙嘅紋路,所以係切蔬菜嘅時候,砧板會變得唔乾淨,紋理中含有蔬菜汁液,尤其係經過長時間使用後,砧板上嘅剁痕會變得多咗,就更容易藏汁液,清洗起身會更麻煩.呢個時候你需要一張粗質嘅水磨紙,邊摩擦邊用水清洗,污漬就會消失得無影無蹤.
裝修佬溫馨提示
生熟要分開,由於生菜有較多嘅細菌同寄生蟲卵,砧板無可避免地會受到污染,如果來切熟食,就會令熟食污染,所以最好備有兩塊砧板.另外砧板用過後,用硬毛刷同清水刷洗,將污物連同木屑一齊清洗,如果留有魚,肉等腥味,可用落咗鹽嘅洗米水或洗潔精清洗,然後再用暖水沖,注意唔可以要滾水淥,因為肉嘅蛋白質會殘留係砧板上,遇熱就會凝固起身,唔易洗淨.最後,砧板用一段時間後,可用菜刀將砧板上嘅木屑刮下,令砧板上嘅污物徹底清除.
頁: [1]


text:
有句說話,好似係「有仔萬事足」,邏輯上同「有情飲水飽」差唔多,都係「有了你,頓覺輕鬆寫意」咁樣樣.
不過賴叔過咗呢個年紀,又或者呢個時勢根本就冇乜空間畀你行過往嘅「四仔主義」──娶個老婆仔,買間屋仔,揸架車仔,生個BB仔.你估仲係 80 年代,人人安居樂業,肯捱就有得上位咩?
關於做人老豆,我嘅感覺係中性嘅,就好似太陽日出日落咁,你唔會開慶檳慶祝,但又唔會喊苦喊忽.呢個係人生由一個階段進入另一個階段,二人世界變成三人家庭,從生活瑣事到心態調節,需要嘅係唔同思考同處理嘅智慧.
而呢個轉變,我視為一個歷練.
或者好多人諗住唔生(甚或唔結婚 / 唔拍拖)而永遠維持二人世界 / 一人世界嘅狀況,有閒錢就放假去旅行,冇閒錢就留港消費行街睇戲食飯唱 K 飲嘢.呢種生活當然美好,就好似中學時代或者大學住宿舍嘅日子咁, always the good old days .
但歲月不饒人,成長帶來畢業,帶來 quit 宿,同樣都帶來中年危機(okay 未到更年期).咩係中年危機?賴太早兩年第一次將呢樣嘢套喺我身上.我當時唔係聽得好明,淨係知道一個男人去到咁上下,認知自己能力極限喺邊,可以達到嘅成就亦係有限,就好似 Winning Eleven 育成球員條成長曲線到頂咁,往後只有走下坡.
人體嘅生理狀況打從 30 歲前後開始到頂,滑落得幾快好視乎之前你透支咗幾多,是以年少氣盛不再,轉而尋求心理上,心靈上嘅滿足,因為智慧隨年月累積而不受體重,血壓或肺活量影響.
因為智慧,返工你有辦公室政治嘅手腕,招呼外父外母老爺奶奶你有一套(至少唔係對住另一半發老脾或者擺款嗰套),就連同新知舊雨相處,你都唔再係以前咁,有啲地方會收斂,內斂一啲.
然後你會諗,諗下咩叫換位思考.冇錯,係好左膠嘅用語,但係你會開始諗,當年你老豆老母生你落嚟嗰時諗緊啲乜?自己到今時今日嘅性格人格,有幾多係先天遺傳,幾多係家教,幾多係真正靠自己後天修成正果?
又或者,你會諗,如果輪到自己做人父母,選擇嘅管教方式同上一代或者同朋輩相比,又會有咩唔同?唔試過,你又未必知.咁呢個試驗數以年計,投入資源浩大,當然唔係隨便立亂話嚟就嚟.
隨住自己多一個身份,你諗嘢又多一個層次,多一個角度.你更加不滿政府,更加覺得吳克儉罪大滔天. But before that ,你首先調節同配偶嘅相處同 priorities,因為重心已經轉移到新成員身上,對於彼此也在捱嘅伴侶,體諒係會多咗嘅.之後點樣計劃未來供書教學,點樣搵足夠嘅錢去養妻活兒,呢啲 heavy taste 嘅話題,得閒再諗.
生活擔子從此百上加斤,但係識影相嘅人都知道,單鏡反光機嘅「墜手」係缺點亦係優點.因為有時手要定,要準確對焦,靠輕盈嘅 DC 仔 / 手機倒不如用單反.同樣道理,生活,或者生命,係需要有啲重量,感覺先至踏實嘅.


text:
#459
(lovesroryhk潮文-by女朋友)
細個成日話想做大人,但出到黎做野先知道中學最幸福.嗰段時間唔係太多功課做,唔使好似初初搏入名校幼稚園咁讀咁多興趣班,最熟既朋友又喺呢6年識到,做有最重要係....只有中學你先會享受到學生拍拖既快感.
.
有日睇中左束住馬尾既欣欣,佢笑嗰下好甜美...純白色既校服下面透左條白色底裙.雖然佢同你一樣只係14,5歲,但女仔始終比較早熟,身材顯然易見.你地開始傾偈,夜晚睇下佢msn有冇上線,一上線就打句歌詞「願明天 能不再為妳痴纏」引佢注意,有時傾偈傾到2,3點都唔訓,仲日日比呀媽威脅剪左條上網線.
.
嗰陣既日子好青春,就算屋企人講明唔比你拍拖,你喺班房都會偷偷地約佢喺特別室見面,然後放學同佢去自修室,隔住蓋喺膝頭既冷衫摸佢大脾.而佢又會特登去睇你既西瓜波比賽,準備定礦泉水同毛巾,好似少女漫畫既情節咁,喺中場休息為你抺汗打氣.喺佢眼中,你就係佢既一切,拍拖反而成為你地努力讀書既動力,去自修室既次數都愈來愈頻密.
.
唔記得左幾時冇啦啦鬧交,你地喺走廊見到面會唔出聲,然後面都紅曬咁低頭快步走過.其實你不知幾想攬住佢同佢講聲sorry,不過年少氣盛,你以為佢喺你心目中唔太重要,因為人生不知有幾多條女啦!結果嗰次碰面變左最後一次次見面,直至畢業都冇再聯絡.依家過左10年,成24歲先知道原來嗰陣既欣欣先係最正,中學生時期拍拖既回憶係以後都唔會再出現返.
.
中學生正正係青春期時期,對你地黎講咩都想試,咩都好新奇,就算大學先初戀都唔會比到呢種感覺.當個人成熟左,做每件事多左好多考慮,唔會再好似以前咁勇,咁夠薑.以前大家冇乜錢,放學走去強記度拮魚蛋同買撈麵食,依家要openrice搵間靚餐廳食飯;以前喺去M記過日晨,依家會喺cafe打卡;以前佢會直接屌你「乜你仲唔溫書架」,依家佢都會直接屌你「乜你仲唔努力啲搵工架」.
.
仲有我成日比喻大學同社會係非洲大草原,喺中學可以見到既異性好少,男仔既話略為清理bb毛,用水gel頭就可以成為男神;女仔既話用少少遮瑕,電負離子已經變成女神.所以喺動物園裡面你另一半仍然好安全,唔使怕突然比人搶走,因為一搶走你啲馬仔就會有排佢受.大學唔係咁玩,喺大草原裡面有好多奇珍異獸,就算你用個籠鎖住佢,佢都可以掙脫出黎.可能上一秒佢同你講好愛你,下一秒已經見到佢同萬獸之王交配緊.社會仲衰,專食有另一半既人添!
.
諗返起以前.....你唔知係成熟定太幼稚,你會覺得佢係你結婚對象,所以不惜一切同呀媽嘈,覺得出到黎做野就會離開屋企自己住.直到依家真係出黎做野,反而覺得愛情太複雜,留返喺呀媽身邊都係最幸福.
_______________________________
For 台灣,馬來西亞及大陸讀者的中文版本:
這篇沒有中文版本 不便之處 敬請原諒
#hklovestory#love#hkboy#hkgirl#hkig#hkiger#hkigers#852#hk#hongkong#instafollow#暗戀#分手#鬧交#拍拖#表白#愛情#眼淚#心痛#心理學#lovestory求愛


text:
tvnews 192日
八唔八大就唔關事既
心態決定境界就冇錯
我都唔係八大,做得個兩年野,人工就得23K
高就唔夠高登仔高架喇
不過呢你呢d心態真係要改下
點解你肯無償OT?十個老闆撞著九個都會覺得係你做野慢
學乜野excel之類,個d野你係打算返office工既話,讀書個陣你就好學哂啦,仲哂時間出黎讀cert,有時間讀個master啦
仲有interview冇人想聽超過兩分鐘,點樣可以係兩分鐘以內講到:
1. 我勝任
2. 我識同人溝通
3. 你可以信任我
夠哂架喇, 兩分鐘你講唔哂係你能力有問題
我就小薯仔一個,不過都可以說到dept head skip HR interview. 間公司二千幾人我諗唔算細
效率,勤力,奴性
樓主個教法係教奴性
幾時要俾HR in?
1. 老細食古不化/制度僵化
2. 你dept head信你唔過
要 OT 的人就係工作有問題 , MNC 係唔駛 OT
一見就係 Line Manager , 再見就係 Operation Manager ... 傾完電話下午就有 Offer
D 5** 出來做野就放埋一邊,無人會理.. 仲有時間睇 3A1B ?!
見過名牌大學畢業,但表現食蕉大有人在


text:
本帖最後由 KayleeZ 於 16-5-25 01:35 編輯
同D小朋友輪流咁病咗成個月,無上來BK一排,原來好多JM都買咗 OM....夏天用完防曬再上礦物粉真係一流,薄又不焗,用OM CLASSIC 用會好D,乾爽D....而 PREMIUM 我都用到,不過會用 tarte bb tinted treatment primer 打底先....遲d都想買佢另一款夏天用防曬再高d的試吓,不過呢排朋友無日本嘢要買,夾唔到單買
迷上礦物化妝,成個櫃桶都係,之前買咗兩款英國品牌 honeypie 同 lilylolo,honeypie 雖然係小品牌但幾好用,比EDM好不易暗,而 lilylolo 包妝靚,粉細但係對我來說太乾了,有少少浮.....前幾日用咗honeypie 化咗個全礦物妝,眼用單色 LATTE ,再用 smoky black 加水畫眼線,簡簡單單出來幾靚,自己都忍不住自拍一番
咁多隻牌子,最愛都係OM,我推介比朋友都係OM....其實 OM 同 JI 我覺得係最易上的礦物粉,唔需要有技巧同唔駛花太多時間,各有各好....不過前面有JM提過,OM上咗面的色係比JI自然D,我都覺得係,可能日本品牌D色係啱番我地亞洲人,可以保持到成日都白對我來說只有OM....另外其他品牌的礦物粉,係要有少少上粉技巧,要輕手一層一層薄上,同埋要揀白一度的粉,因為白一度即使變暗都唔會太核突....對外國品牌礦物粉有興趣的JM可以參考下YOUTUBE, search "mineral makeup" 會有好多上粉教學同分享


text:
車爸爸今日巳係放假嘅第三日天點解我仲未有街去嘅呢?咪因為天陰陰雨濛濛不過好彩啱啱停晒雨車爸媽即刻同我去night walk好happy呀原來個天係好鍾意我
31 3月, 2013
天陰陰雨濛濛
車爸爸今日巳係放假嘅第三日天點解我仲未有街去嘅呢?咪因為天陰陰雨濛濛不過好彩啱啱停晒雨車爸媽即刻同我去night walk好happy呀原來個天係好鍾意我
29 3月, 2013
放大假
車爸爸今日開始放大假Wow好嘢諗住今日有街去啦點知要剪毛啊,天啊點解受傷嘅總係我架,哼心情超差呀好彩車媽媽煮番件雞肉我食吓即刻心情靚番晒,佢哋就食扒餐都幾公平算啦甘就唔嬲佢哋甘多hahaha~~~~
26 3月, 2013
垃圾桶
噚日出去攞團購嘅垃圾桶之係約埋車爸爸食扒,今次唔去金鳳去佢格離叫金翠聽聞係金鳳前廚開的一於試吓D扒質數唔錯食完唔會口喝$200埋單抵食啊
25 3月, 2013
蒜蓉蒸龍躉
噚日喺街市見到有龍躉買即刻諗起喺八姨屋企試過佢嗰味蒜蓉蒸龍躉一於二仔底死跟,出嚟效果超好味車爸爸都食到停唔到口,車爸爸仲買咗D刺身返嚟加餸炒個椰菜攪掂
22 3月, 2013
好好瞓
今日車媽媽開咗吹住瞓晏覺勁冧呀瞓到伸晒脷都唔知仲要比車媽媽影低咗真樣衰
19 3月, 2013
好誘惑
車爸爸個衰佬噚晚斬料返嚟引到我流晒口水嘩有鴨下巴,乳豬仔燒排骨再加埋車媽媽嘅美味檸檬蒸烏頭哼有得睇無得食慘無人道呀
18 3月, 2013
媽媽生日宴
噚日係媽媽嘅生日宴車爸爸好識做送上美味蛋糕比外母大人媽媽好開心呢,夜晚去酒樓食飯稻香D餸菜都幾飄忽吓好似龍蝦伊麵同兩碟時菜&湯翅都做得唔錯但係個海鮮卷同蒸魚就mama哋嘞,但總括嚟講都ok啦最緊要大家食得Happy,最後因為份量太大仲要打包咗三盒走haha我專登留番一隻壽包比車車食添等佢痴吓婆婆D褔氣,祝媽媽身體健康,福壽雙全
訂閱: 文章 (Atom)


text:
(親子好去處)大嶼山貝澳 摸蜆
今日吃過了lunch後到已經差不多2點了,原本今天想帶哥哥到貝澳玩,但係老婆唔係太舒服,
同埋如果帶埋妹妹芊芊去又太過麻煩!而且當時又已經2點幾,覺得好似有D晏…
不過最後都係決定咗淨係同哥哥2個人入去!
其實大家往往一家大細去家都要有好多考慮,或者覺得時間不太許可,
其實當你決定咗要去,整個行程又未必係你想像中咁遠,
我哋由石狹尾MTR起程,於美孚跟老婆同妹妹say bye!
之後我同哥哥就到荔景轉東涌線直達東涌站,差唔多用咗30分鐘
由於今日打算casual去,冇咩預備,只係帶咗哥哥一條泳褲同要更換的一套衣服,
之後在東涌我先去7仔買番2支水,然後行去搵車搭,上網睇過係要轉乘3M巴士,
但係朋友俾咗2個的士call台電話我,我諗住搭的士入去,早D玩,走既時侯先搭巴士,
點知由於星期日太多人,的士call台唔接生意,叫我自己去的士站搭(其實我都唔知點解,可能D車出哂,因為得50架,又或者太塞車,的士情願唔做貝澳生意),當我打算去搵的士站既時侯,問個巴士司機,佢都叫我放棄的士,叫我去排3M隊,
當我去到巴士站,嘩…多人度唔知龍尾係邊,個陣我問哥哥,仲想唔想入去,因為會好辛苦,排隊排好耐,又曬(我估個陣有34度),
但係佢堅持好想入去玩,但係當時都3點幾,我諗好多人可能係呢個時侯就會放棄唔去,但係我不嬲都有種冒險精神,同埋我覺得就算最後「唔入好過入」都好,我覺得bad experience都係對小朋友係good既!
於是我在排隊過程中做好各樣預防措施,搽太陽油,入水,遮太陽…
可能因為實在太多人的原故,巴士公司安排了特別車3R(只入貝澳,原本3M係去貝澳+梅窩),
仲要去到隊頭附近,因為車還有少量位,但係排在前面的都係一班朋友,所以佢哋上唔到車,結果我哋排咗唔夠10分鐘已經上到車
跟住一路行3分鐘度就到咗士多,跟住用$5(連$20按金)租一個耙,同埋$32買咗D玩具掘沙俾哥哥!
一入到去哥哥就即刻跑到去最前個度玩泥沙,我就試吓徒手掘蜆,
原來比我想像中容易掘,最緊要快,因為我懷疑D蜆feel到有隻手掘緊佢識得走,
真係差唔多3-4分鐘就可以掘到一隻,當然唔會好大粒,如果我有著泳褲我就走出去水深處掘了,你睇吓人哋個D幾大隻
跟住哥哥又好想自己掘到,但係又要我幫佢,我幫咗佢掘又話呢隻係我掘唔係佢掘,
於是我就要做戲掘到個陣要hold住隻蜆,等佢伸手過嚟拎,就當係佢掘咁!
呀劍評語: 又有水游又有蜆摸,正到痺,而且個灘好乾淨,當然係遠咗少少,但係今日咁多人去我都係排10﹣15分鐘就上到車,真係冇諗過,當然你可以平日去就更好!冇咩劣評
呀劍貼士: 記住做好防曬措施, 唔單止係怕係海灘玩會曬傷, 更係為咗排隊等巴士個陣曬親!


text:
以前公司annual dinner嘅抽獎環節,最多人想得到嘅獎品必定係iPhone,其次就係現金獎或者旅遊券等等.但近年生態開始有啲變化,大家再唔會因為抽中iPhone而尖叫,反而大家會為抽中一部吸塵機或者風筒而喝采.論價錢,最新款吸塵機嘅價錢可以媲美最新嘅iPhone,但如果論價值的話,又係另一回事.
多數人抽獎嘅心態,都係想追求一啲「額外而實用」嘅東西,心態上禮物嘅「額外」價值遠超「實用」價值.意思係,抽中嘅禮物其實都係意外收獲,可有可無,多數係一啲你好想買又唔捨得買嘅東西,唔一定要擁有,但有咗會開心啲,而高級吸塵機呢類型嘅電器就正正切合大家嘅「需要」.
雖然吸塵機或風筒唔似 iPhone 可以無時無刻拎出嚟玩,佢亦唔可以轉 wallpaper 或者換手機殼去表達你嘅品味,但對某啲目標客群嚟講,「買或擁有Dyson吸塵機」呢個行為就已經係一種生活品味.絕對唔係要否定該吸塵機或風筒嘅實用性,產品質素等等嘅事情,個人覺得佢哋嘅吸塵機的確係好用,而且佢哋有咁多捧場客,質素一定有保証.但從marketing嘅角度睇,佢哋嘅出現無疑地帶起咗一個潮流,將呢件事變成咗一種時尚.明白到高級吸塵機對大多數人嚟講未必係一件必需品,所以佢哋嘅市場相對比平價吸塵機細,如果用一貫嘅方法去宣傳產品,未必可以係市場上分一杯羹.
對大眾而言,吸塵機或風筒只係一件生活家電,絕少有高低之分,除非你係一位髮型師,或者你對吹頭好有心得,如果唔係好少會接觸到一個幾千蚊嘅風筒,亦因為呢類型產品嘅市場太獨特,就算有其他出名嘅風筒基本上你都未必會知,而呢個咁市場獨特性已經係一種價值.另外,如果要同平價吸塵機或風筒比較,功能上要比到顧客「實用價值」已經係必然嘅事,另外仲要搵出市場上冇嘅賣點先可以突圍而出,而Dyson就選擇咗用「品味」作為切入點.喺呢個潮流未出現之前,相信好少人會覺得買吸塵機都係一種生活品味,用吸塵機係一種態度.而佢哋將賣一件產品變成賣一種品味,用家或買家從而為自己升格,如果你同朋友講你有部Dyson吸塵機或風筒,朋友同你嘅格調即刻唔同哂.其實呢類型嘅產品用「品味」作賣點主攻大眾化市場較為少見,所以佢哋一採用呢個策略時,就好易differentiate 倒自己嘅定位,將一種「生活需要」升華變成一種「心理需要」,就係Dyson 其中一個Core Value,而呢一個Core Value同時間亦打開咗家庭名牌嘅門路.
早年都有類似嘅案倒,就係「去硬皮機」.當然,去硬皮機同吸塵機嘅市場定位,定價等等都好唔一樣,但大家用嘅marketing策略有少少相似,而相比吸塵機,去硬皮機嘅市場更為獨特.去硬皮機除咗有普通版之外,仲推出咗特別版同Hello Kitty版,而Hello Kitty版嘅定價比普通版為貴,但因為用咗卡通人物嘅關係,positioning就唔同咗,同時因為價錢冇咁貴,唔能夠好似Dyson咁將「品味」推向極致.


text:
(體路專欄)之前係facebook share過一篇生果日報關於HICT 7分鐘可有效燒脂減肥嘅介紹,引起咗好多迴響.有朋友認為可以,有朋友認為唔可以,其實HIIT同HICT可“極速”短時間燃燒多啲卡路里都已經有實驗證明過,但係又有實驗證明卡路里未必係減肥過程中影響最大嘅.HIIT同HICT之所以咁有話題唔多唔少都因為佢地做嘅時間好短,啱晒成日都無咩時間嘅人,不如我用兩篇post講吓HIIT同 HICT 嘅訓練概念,大家分析一吓,各取所需
HIIT – high intensity interval training
高強度間歇訓練,聽個名都知個訓練裡面要快吓又慢吓咁,HIIT 出名在於比起低強度運動更有較燃燒脂肪,係訓練結束後亦可加速新陳代謝.
有研究指HIIT最好一星期做2次,每次約20分鐘,外國有實驗證明做15星期HIIT嘅人比起做20星期普通訓練嘅人,少咗嘅脂肪量係為多嘅.
咁你就會話咁咪好囉,未必,因為人人鍛煉目標唔同,有啲朋友可能真係想運動輕鬆吓,同朋友聯宜吓,唔通你又捉佢去做HIIT咩,而HIIT都只係由衝刺,緩和咁交替,係gym room都可以做到例如用跑步機,單車機,橢圓機呢幾樣,老實講其實都幾悶吓架,另外就係衝刺果一part要令心率去到90%以上,之前都有講過運動強度越高要休息回復嘅時間就越長,所以可能你一星期做完兩次HIIT就要休息返好耐先得(假設).
係高強度果part度,身體只可提供到約10秒嘅能量比你用,而用帶氧運動作減脂好處就係持久性較長,身體係帶氧嘅情況下可以無限量咁供應能量,所以話咸魚青菜各有所愛,駛咩拗吖.
下次會講HICT,請繼續留意!
想知更多體適能資料可都我的Facebook Page “高級私人教練 Jerry Liu”,多謝支持!!
Comments


text:
2017-05-18
公司清潔姐姐竟然收到同事嘅死亡威脅!
對於打工仔來說,一間公司,除咗會計部每個月埋數出糧,最重要的莫過於負責打掃清潔的姐姐們!試諗下,如果無姐姐清潔Pantry,堆積喺洗手盆裏嘅食物殘渣只需一個星期,已經可以回收嚟煮一味「一獲熟盆菜」;如果無姐姐清潔洗手間,我諗三日你已經唔想再返呢間公司!所以姐姐之偉大,人人都會孝敬.但係,公司發生咗件事,有同事竟然向姐姐發出死亡警告咁離譜?
事緣有日清潔姐姐突然行咗入Office眼望望,本身大家都冇留意,以為姐姐只係入嚟清潔.點知姐姐入嚟望嘅次數愈來愈多,而且次次都望住同一個位,開始引起我哋嘅好奇.好奇之下一問:
「姐姐,你想搵邊個呀?我幫你搵丫?」
「冇呀,對唔住呀,唔好意思呀!千祈唔好擺係心上,真係唔好意思呀!」
之後,姐姐就一支箭咁走咗.當時大家都心諗,幫你搵個人都唔係咩難事,呢個姐姐有禮貌成咁嘅?過咗一陣,姐姐又再入嚟眼望望,而我哋對姐姐嘅關注亦愈來愈多.
「姐姐,你想搵邊個呀?」
「(手指住)坐呢個位果位係邊位呀?真係唔好意思呀!我唔係有心整亂佢啲嘢架!求下你哋叫佢唔好嬲呀,我都係打工架咋!」
聽到姐姐咁突然哀求,大家即刻問佢發生咩事.姐姐係衣袋拎出一張A4紙,上面寫有「邊個再搞亂我張枱,立即死!!!」
一切真相即刻現身!原來係夜更同事GiGi寫比我哋的留言!因為公司有夜更制,有部分同事需要返夜更.唔使諗,日間同事一定會佔用夜間同事張枱,擺下袋,擺下外賣嘢食,甚至借用一下差電線但又唔記得還.GiGi已經多次係Group同日更通事通牒,要求日更同事收工時還佢一張乾淨完整嘅枱.可惜,你知道收工時大家都總係特別忙,成日都係趕住做完嘢即刻走而無視咗GiGi嘅叮囑.GiGi一惱之下,係朝早收工時擺咗張留言紙畀搗亂嘅同事.當然,大家有返咁上下感情先會講得出咁惡毒嘅說話.但GiGi就萬萬估唔到呢張留言紙,會畀每朝最早返公司的清潔姐姐執咗,仲嚇到姐姐為咗保住飯碗,三番四次走上門道歉.
雖然最終經大家解釋,以及GiGi親身出現道歉後,誤會得以解除.但其實呢件事正正反映出,平時你枱上放任何新奇有趣的嘢,例如假小強,貌似垃圾的食物等等,都會令到清潔姐姐感到苦惱.下次,臨走前,不如順手將有用嘅嘢收好,方便一下姐姐!


text:
空姐 6 大手信推介 血拚全世界之台北
-
alphaP
- 01-14
01. Amo黑磚鳳梨酥
我喜歡吃個皮實淨+入面啖啖鳳梨肉,如果你都同我一樣的話,揀呢隻就一定冇錯!重點係喺台北車站就有啦~~
不過佢一盒得果十幾舊,我就次次都唔夠食,通常我買就兩盒起跳!
02. 香帥芋泥卷
勁重香芋味,入面嘅芋泥都好結實,入口時啖啖荢泥!香芋迷必買,一個都已經好重,所以我未試過托兩個番嚟HAHA!喺台北車站M4(好似係)出口附近,認住有STARBUCKS!
03. Gouter芝士條
啲芝士味好濃!下面個餅底又壓得實,但又唔會食到膩!不過地點有點兒不順路~
04. SOFINA防曬
未入行前,我喺係香港SOGO買日版用,後來去台北美華泰,見到台版嘅 HKD0 蚊一支咋!就買番嚟試下有咩唔用啦!SOFAR都冇黑冇出斑 (日常用)!我係勁怕曬黑有斑,所以對於揀防曬我都好有心得~~
05. 面膜一堆
不解釋哈哈哈!森田藥妝我用過好多唔同系列嘅保濕,暫時覺得高效保濕最好用!而DRWU我就會喺康是美買多,通常都做買一送一,生物纖維同普通織布我都有用,生物纖維對上一次我買完計番,同香港差唔多價!不織布果款就有抵過香港,無記錯1400 蚊台幣一盒十塊!
06. 熊寶貝
喺美華泰買十幾蚊港幣已經有一盒(內有 3小包),香味大概可以維持一個月左右啦.見到網上代價食水好深,所以我每次都入大量,買埋俾朋友!我用過曬所有香味,最中意藍色!其他味唔知點解聞聞下會想作嘔,太重香精!
相關文章
- 相關關鍵字:


text:
宋-Song-最好不用聲母是z..c.sh的字為名,雙字名應避免全用s聲母.ong韻母或去聲字.-最好不全用上下結構的字.註意名的意義與"宋"字的"宋朝",以及"宋"的同音字"送"的含義相連不要產生不佳的歧義.據1998年最新統計,您的姓氏是第22大姓.您的姓氏筆畫為7畫.
宋偉敏 宋洪健 宋繼偉 宋早朋 宋早鵬 宋智超 宋趙辰 宋趙筠 宋趙念 宋趙恬
宋滿堂 宋德財 宋澤宇 宋志鵬 宋志燁 宋紹祿 宋志旭 宋志珩 宋志澤 宋思潮
宋志霖 宋子浚 宋健飛 宋和真 宋志揚 宋國選 宋永恆 宋思祥 宋立新 宋志昊
宋志蕭 宋志方 宋志欣 宋志軒 宋志簫 宋奕妮 宋志心 宋志晨 宋志詳 宋志祥
宋志翔 宋瀏陽 宋增增 宋佳凌 宋建立 宋衍聲 宋衍平 宋洪丞 宋金鴻 宋坤鵬
宋明蔚 宋雪麟 宋珩平 宋君蘭 宋秀玫 宋佳鈺 宋均蘭 宋壽山 宋錦木 宋為俊
宋亞龍 宋恆平 宋衡平 宋天珠 宋天柱 宋永海 宋永波 宋浹浩 宋 政 宋懷彬
宋慧雲 宋改香 宋楚恆 宋高勝 宋超越 宋宏波 宋羽暢 宋家輝 宋官政 宋易碩
宋國豐 宋新峰 宋曉丹 宋小亮 宋鑰寧 宋淑寧 宋 福 宋小福 宋思寧 宋煥鑫
宋斯寧 宋一泓 宋嘉旗 宋嘉浩 宋亞君 宋虹瑾 宋道政 宋道禎 宋道蓁 宋道貞
宋寧星 宋翌民 宋金鳳 宋旋玄 宋子謙 宋思璇 宋鵬剛 宋濟辛 宋習民 宋品均
宋約延 宋吉群 宋夢瑾 宋亞邦 宋翱亦 宋沿邑 宋子龍 宋依蘋 宋長忻 宋江新
宋道臻 宋道珍 宋道真 宋果幀 宋果政 宋果臻 宋果蓁 宋果真 宋果珍 宋果貞
宋果禎 宋 安 宋鴻亮 宋宏亮 宋虹超 宋鴻衫 宋鴻山 宋大海 宋鴻彭 宋鴻米
宋 宏 宋 鴻 宋鴻耖 宋鴻綽 宋鴻朝 宋桂榮 宋鴻鈔 宋鴻怊 宋鴻焯 宋鴻明
宋鴻裕 宋弘超 宋洪晁 宋洪超 宋紅超 宋 豆 宋韶光 宋 刀 宋一諾 宋李軍
宋禮君 宋麗君 宋 惠 宋鴻晁 宋文兮 宋澤裕 宋鴻超 宋佳軒 宋建琛 宋 琛
宋佳華 宋葒晁 宋韻竹 宋宏超 宋小明 宋小華 宋雙利 宋心宇 宋立華 宋曉波
宋平芝 宋豐羽 宋嘉寧 宋正平 宋彬健 宋鎮庭 宋來春 宋懿盈 宋偉良 宋鋮修
宋 芊 宋湘麟 宋建兵 宋永輝 宋曉華 宋超一 宋小青 宋萬青 宋遠橋 宋姝昕
宋海菲 宋梓萌 宋忠強 宋雨陽 宋 兮 宋君心 宋指叩 宋彥峰 宋靜語 宋維熙
宋英姿 宋 旗 宋良豪 宋良成 宋 勇 宋小錢 宋 錢 宋大哈 宋 人 宋翩翩
宋小超 宋欣欣 宋太龍 宋大仙 宋天平 宋家安 宋柳澄 宋海峰 宋宇同 宋俊曄
宋京武 宋德敏 宋富鐸 宋 絮 宋微啓 宋曉訐 宋翹訐 宋驍秸 宋詠虹 宋曉婕
宋 璣 宋金財 宋葵葵 宋心語 宋欣語 宋祺敏 宋依諾 宋飛羽 宋伊茜 宋磉羽
宋姣輝 宋啓明 宋憐斐 宋新平 宋其臻 宋如鑰 宋如意 宋芯蘋 宋萌爍 宋楚晴
宋芯平 宋秋頤 宋明秋 宋建雲 宋曉頡 宋小頡 宋顯業 宋憐月 宋瑞琦 宋晴月
宋晴晴 宋熠鑰 宋京五 宋政欣 宋正欣 宋曉明 宋今海 宋旭鑫 宋鴻林 宋竺璨
宋夙蓓 宋安臨 宋函竺 宋其昌 宋 天 宋 仂 宋 弋 宋柏林 宋英瞑 宋英菲
宋宜龍 宋英閣 宋英箔 宋孟凡 宋英魂 宋孟超 宋思嚴 宋英海 宋英宏 宋超凡
宋英乜 宋煜鑫 宋英蜞 宋惠禎 宋惠澤 宋君臨 宋海瑋 宋奕萱 宋 海 宋邦瑜
宋乃明 宋智慧 宋維禎 宋洧禎 宋 景 宋智明 宋日正 宋 成 宋 濱 宋星辰


text:
切忌要求男朋友unfollow ig女神,除非你覺得自己有本事全方位咁優勝過人地.如果唔係既話,你同叫男朋友永遠只可以對住你張相打J一樣.如果你係唔接受男朋友同你搞野既話,就更撚加過份.呢個真係同切左佢條J冇分別,你諗下,如果你係男人,你日日都對住同一個女人打飛機,你條J真係會有一日練成百毒不侵之身,一世不舉嫁嘛.(唔撚好同我講你覺得你唔俾條仔睇其他女既情況下,你覺得佢對你有性幻想,係好撚意淫,乜乜柒柒物化女性.如果你好唔認同既話,可以直接連屌都唔洗,唔好再睇落去.我唔係TVB,唔受一邊睇一邊屌既)
你office既Betty,Mary仲有Thomas點樣搞三角戀,其實你條仔真係唔想知.你朋友最近同邊個行埋,你老細又點樣玩淫賤女秘書,其實你都大可以唔洗同你條仔講.通常男人一聽到呢啲,佢地只係想洗耳.每一次聽到自己條女用高八度既聲線,去講埋啲三姑六婆野,佢地都會覺得不如一槍打死我.呢個情況就如同你條仔同你講上原亞衣有幾重口味,旬果個波有幾大,又或者某某女優又上岸唔再拍野.你唔會明白佢既唏噓或者讚歎,正如佢都唔會明白點解你緊張啲八婆野一樣.
如果你有陳法拉咁靚,周秀娜咁好身材(其實作為女人,我既心水係雞扒妹),咁當然男人真係奶腳都制.但係問題係,你化妝個樣已經係一般,身材都只係得B cup既話,究竟你仲有咩籌碼可以同人爭?如果你相信內在美可以令到一個男人跪低同你奶腳既話,咁你即管試下既.如果唔係既話,可以選擇進修床技.咁啱遇著條仔係腳膠,佢又應該真係肯既.否則的話,都係唔好奢望人地請你食飯下下都過千,你甩鞋帶佢幫你綁,更加唔好諗住條仔個世界圍住你轉啦.
可能你會覺得條仔從來都冇要求過我同佢睇波,砌高達.但係你要記住,男仔通常都唔係想要求條女世界盃同佢通頂,砌高達時有女陪佢上油.因為大多數女仔係呢方面都唔會叻過男朋友.但係最起碼,你要知咩叫越位,人地睇波唔好大嗌「哇,卡卡好靚仔.真係犀飛利嫁.」.人地砌高達既時候,起碼眼角瞄一瞄個盒,知呢隻高達先生叫咩名啊.如果你男朋友係鐵膠既話,見到地鐵站咁啱擺週年展/紀念展,就唔好自己走左去7仔買野.識得靜靜地睇下啲展板寫乜,或者聽下男朋友講野.我諗,就算你地散左,條仔都會一世記得你:因為男人唔係要搵一個一世同佢食M記既女仔,佢地有一個陪自己睇達哥既女仔已經會好滾動(前提係,你記得唔好變達哥.仲有,如果你變左達哥,唔好同條仔講你睇左篇咁既文).
唔係叫你豬西咁蠢,乜都講啦.但係如果同前個幾任有同一樣不愉快既經歷既話,最好就係同男仔開始之前開心見誠咁講.例如你M come既時候,好在意男朋友要照顧你既,咁你就最好講聲——起碼人地識得買碗熱辣辣紅豆沙俾你啊嘛.人地又唔係你肚入邊個條蟲,佢只可以懷疑你M come既時候會突然患上躁狂症,但佢又唔可以講出口.你都唔想條仔每個月都有幾日係度諗「究竟我係咪揀錯女」嫁嘛?
如果你有宗教信仰,我諗你條仔都會體諒你.但係如果冇既話,其實個人覺得滿足男人既性需要係幾重要.如果你真係鍾意一個男仔既話,冇話要唔要結婚先搞野.反正你都唔會知自己結唔結得成,你亦都冇可能話我一定兩個月之後就同你散嫁啦,所以死都唔搞.如果你真係鍾意佢,其實咪滿足下佢性需要囉.你可以話我要留俾我一生最愛既人,但咁既話都意味住佢係呢一刻一定唔係你覺得畢生摯愛既人.如果係咁既話,施主,你都係放低個男仔啦.無謂要佢做十年青頭仔,無辜辜咁等你嫁佢.(如果認為保持處女既純潔真係極之重要既話,可以考慮幫佢打飛機/口交諸如此類)
拍拖週年紀念日,我都還可以接受.但就唔好搞埋尐咩拍拖1星期,2星期,1個月,3個月,5個月紀念啦.大佬啊,你咁樣,條仔24個比利上哂身,都諗唔到可以點樣同你慶祝哂成年既拍拖紀念日s啦.同埋情人節,除夕,聖誕,真係唔一定要搞場大龍鳳囉.如果有一日,男朋友真係唔記得左一啲重要節日既話,你咪第二日笑笑口咁同佢講:「喂呀,你唔記得左琴日係乜乜乜啊.不如我地聽日補番啊?」佢就會識做,千祈唔好正日個日同佢西口西面.大佬啊,你唔係預期佢俾你西完之後,會即刻book枱,買禮物啊嘛?做得到,你又嫌佢冇誠意﹔做唔到,你又話佢唔要你.咁樣真係好難做姐.
基本上一開始左拍拖,千祈唔好得罪男方朋友.其實男方朋友要討好,真心唔難.如果大家一齊老友鬼鬼食飯既,不妨你做多啲啲,幫手book位;佢地睇波,咁咪幫佢地買定啤酒同薯片囉.一年同佢啲朋友食飯睇波可以有幾多次啊,10次你做3次,佢啲朋友都已經會覺得你唔話得.如果你同佢拍左3年拖既話,新年識得蒲頭,人地老母節識得買枝康乃馨都唔難姐.又唔係叫你上去煮九大簋,做鐘點,係咪先?如果你真係覺得唔想做,咁你真係記得一定一定唔好平日有任何令佢家人/朋友唔鍾意既野,否則的話,萬一你地分手,中間一定冇人幫手,甚至人地仲會講句「下?依家先分啊?早分早著啦!」
你介意條仔同其他女仔行得埋?你介意出街食茶記?你介意條仔冇情趣?咁你就唔好話「冇所謂」啦.如果你出街食飯係冇所謂,就唔好條仔行埋茶記時,你話嫌逼狹﹔帶你去食天婦羅,你又嫌熱氣﹔更加唔好條仔話食越南菜時,你先話我其實最鍾意食sashimi.咁樣真係會搞到條仔想一啖咬甩你個頭.如果你係有諗法,咁咪講囉,做乜柒姐.講出黎,佢又唔會殺左你.為呢啲小事嘈交,其實真係好無謂.
男朋友會同你一齊,係因為佢真係鍾意你.如果佢鍾意你,就要幫你做牛做馬既話,咁不如搵楊千嬅既「傻仔」,「傻得做司機都濟 拎袋冇所謂 用黎解悶亦唔曬幾多電費」.你有要求,人地都可以有要求.你叫價,人地都係叫緊價.我睇感情同睇巿場一樣,大家都有供有求,有自己既競爭力同升值潛力.你話我理性又好,乜都好,總之冇野係絕對啦.冇話佢應份做你條仔,都冇話佢一定要幫你按摩,更加唔洗幫你啲朋友免費整電腦乜乜乜.如果你一心打算拍拖係俾你係芸芸兵仔之中,搵一個最能幹既將軍,將你當成娘娘咁樣侍奉既話,其實不如你都係安份守己咁做番一個娘娘,得閒收下兵,派下糧咪算囉.無謂辛苦自己,辛苦人地啦.


text:
09年陳鴻烈拍劇期間心臟病發身亡時,司棋姐曾經接受本刊訪問,表示最長試過捱 24粒鐘.
真面目
心淡 合理工時得個噏字 64歲李司棋頂唔順走人
大台份工好唔好打?睇下效力足 47年的李司棋都話要走就知喇!
上週五( 27日), 64歲李司棋接受傳媒訪問講離巢,面嗰浸話因為「沒有永遠女主角,搵到好嘅台階就要自己行落去!」,內情其實係大台不分老嫩,工時過長,連司棋姐都無面俾用到盡,自然心灰意冷拒絕續約.
話說大台唔係冇話過要改制縮工時,不過講咗兩年,連講嗰個董事局行政主席梁乃鵬退埋休都未見有實行.仲等大台良心發現?傻的嗎?
自從 68年以芳齡 17歲贏得香港公主冠軍,司棋姐轉下眼加盟大台 47年,唔係佢自爆,都冇人知《水髮胭脂》係佢告別大台之作,原來去年 12月 8日約滿後就拒絕續約, 64歲人至第一次自由身.
講足兩年縮工時
觀眾緣同演技都無得頂,司棋姐話要走,其實樂小姐都親自出動一留再留.不過出到樂小姐又如何?司棋姐留低三個基本要求一樣都達唔成.據悉,除咗騷價同戲份合理提升,司棋姐亦提出年紀唔細,希望大台保證續約後工時不過八小時.不過講足兩年,實行無期嘅縮短工時大計,樂小姐對住年長演員一樣唔願體諒,才令司棋姐立定決心唔走唔得.難怪好脾氣如司棋姐接受訪問都處處透露不滿:「要記幾頁紙的對白,行來行去好攰!」係囉,休息吓啦司棋姐.
大把貨剩
雖則離婚又獨居,不過司棋姐入行 47年又紅足 47年,除咗自住京士柏大屋外,早年賣樓有斬獲,仲自爆喺內地有物業.大台份人工,賺唔賺都罷


text:
夏天不能沒有你@Aqua Royce晶鑽煥彩蠶絲面膜
呢幾日熱到癲就係人都知,但除左個人要係呢個甘熱既環境下cool down之外,皮膚同樣都要COOL DOWN,近日就收到水漾萊斯Aqua Royce晶鑽煥彩蠶絲面膜,佢真係為我皮膚帶來無限既清爽快感,想知點爽法,快D黎睇我既分享啦!
水 漾萊斯Aqua Royce晶鑽煥彩蠶絲面膜佢一盒係有5片,由於事前我已試一片,所以得返4片係相中,佢採用左法國頂級五大主要護膚成份,包括有:法國鑽石粉末,鱘魚子 醬提取物,獲諾貝爾生理醫學得奬成份「juvinity」,生物多糖膠同被美容界喻為聖品配方「輔酵素Q10」,引進歐洲最新科技研製出改善亞洲人8大肌 膚問題.
一張mask有成30ml既精華,絕對係重量級呀~ 而敷既時間都係只需要15分鐘就ok喇~
開左張mask之後,就會發覺張MASK真係好透薄,而且成長mask真係浸滿晒精華,由於佢既精華係少少GEL狀,所以就算拎出黎都唔會令d精華滴到周圍都係.而袋內餘下既精華亦都足夠搽晒手,腳同頸.
呢 張MASK既功效除左一般既保濕外,亦都有軟化皮膚角質層,促進皮膚新陳代謝,達到細緻幼滑效果 ,可以修復受損肌膚,使肌膚緊緻嫩滑 生物多糖膠-抗炎,抗敏感,保濕既功效.佢地質地真係好好,一D笠都無,未推開d精華係gel狀,一推開就變左水咁,就好似六角水既原理,而敷後真係唔使 10秒,就完全被皮膚吸收晒d精華喇.
所有左圖都係未敷前,而右圖係敷後,可以好明顯見到敷前毛孔效大同埋皮膚效乾同少少泛紅,而敷後馬上亮白之餘,皮膚變得飽滿有光澤.
真心推介: 雖然佢價錢比較貴,但真係比平日數十蚊買到一盒10片既mask功效同效果有較大明顯分別,所以與其花好多個數十蚊係無效既MASK,倒不如加多少少錢買一盒真真正正幫到皮膚既mask啦!
以上產品由qooza邀請試用


text:
而家上線有咩做, 冰封王座afk左唔知幾耐
而家上線有咩做, 冰封王座afk左唔知幾耐
110至係開始
跟住一堆主線 開神兵 開癲瘋
仲有聲望崇拜
加油
水晶 BL 6隻110
最高裝等個隻得910 其他冇心機玩
而家上線有咩做, 冰封王座afk左唔知幾耐
110至係開始
跟住一堆主線 開神兵 開癲瘋
仲有聲望崇拜
加油
好單機咁喎
全 team 死到防具爛哂要飛出去 repair
我懷疑全香港應該得番我一個玩緊,901 DH,其實唔駛太花力刷都可以跟得住,反而要睇熟 guide 知 D boss mechanics
legendary weapon 我覺得今個版本變得唔矜貴,以一個 legendary quest 黎攞會開心 D,不過啱我呢類弱既玩家易上手 D
mythic plus 其實好難打,上星期打個 +8,全 team 死到防具爛哂要飛出去 repair
入番去再打第三個 boss 又死哂,有個 adc 就直情離場,浪費左一個鐘
見有人拎舊NA 黎講
舊na難係難在冇插件
難在大家都係用一套 T2/安其拉都未畢業既裝黎打
難在入門任難解人數要求又多 好難搵到40個加替補 一齊出團
最難既地方係佢開既時間好短就開TBC
一堆人將呢個副本神化 話好拎難打,之後D副本比唔上
其實如果打過M阿克M黑爾雅M古爾丹
係有插件拎頂裝打都難到HiHi
個複雜程度已經完全唔同層次
純粹論王既難度 遠超舊NA既王 不妨試下先
有無香港公會?咩SER都得
武僧而家係咪都係咁廢
上次回鍋已經係開武僧果陣


text:
2016年9月14日星期三
海藻糖
早前 Ernest 媽咪送咗包海藻糖俾我,佢話用佢嚟整 muffin,個 texture 會相對鬆軟濕潤,我自己都試過好幾次,發覺效果都真係唔錯,所以都想同大家分享一下呢隻糕餅嘅 moisturizer!!
2016年9月11日星期日
花素蒸餃
媽咪係食全素之前,一向都唔會揀食,但印象中有兩樣食物佢係特別鍾意嘅,就係豌豆黃同花素餃.
Facebook 個相片回顧,就提醒咗我原來五年前嘅今日,我就用開邊綠豆代替豌豆整豌豆黃,今年我就蒸咗親手包嘅花素餃送俾媽咪!
2016年9月10日星期六
手語
一個唔識英文又唔識普通話嘅語言白痴,居然一生中比一般人學多幾種語言,真係攪笑!!讀書時 "被迫" 學習意,法,德三種語文,成績就當然唔好啦,依家就仲犀利,連手語都學埋,真係人都癲!!!!
一直努力搵工,搵足年幾兩年都無著落,心都開始慌,因為穀種都睇住一直減少落去,所以都決定唔再淨係搵番老本行工作.上年一次搭巴士時,喺電視度睇到一個福利機構短片,話香港依家仍然好缺乏手語翻譯,好多聽障人士都好需要翻譯服務,鼓勵多啲人入行為聽障人士提供翻譯服務.當時即刻諗到呢樣工作都唔錯,一來可以幫到人,為聽障人士跟健聽人士互相溝通作橋樑,二來自己又可以多條出路選擇.正當我搵工搵到灰爆嘅時候,突然諗到早前幫過手做義工嘅組織,會唔會有工作機會或轉介,於是就 click 入網站睇睇,點知一入到網站,第一樣見到嘅嘢就係手語課程開班招生,而且學費都唔貴,負擔得起有餘,真係唔即刻報名都對唔住自己!!
2016年9月5日星期一
和風沙律 & 迷迭香焗薯
2016年8月30日星期二
黑糖黃豆粉芋圓
2016年8月26日星期五
回禮
好耐之前表姐送咗兩樽榛子朱古力醬俾我,我應承佢用個醬整番個西米布甸俾佢做回禮,不過因為早前不在狀態,乜都唔想做,所以一直都無行動.
上個禮拜大表哥見到我因為藥物副作用關係,攪到依家又熱又濕嘅天氣手指都乾到爆拆,所以佢就送咗枝 "隱形手套" 俾我,等我成日濕水做嘢都唔使咁傷!
趁依家狀態唔錯,整個西米布甸一次過做回禮算喇,懶得就懶嘛,哈哈!!
2016年8月23日星期二
涼伴青瓜雞髀菇
香蕉放雪櫃保鮮
一直都知道香蕉係唔可以放雪櫃保存,因為會凍壞蕉肉,所以每次都唔敢買得太多,因為當香蕉熟時就會一下子全部熟哂,食唔切就會熟到爛!其實都已經學識咗用香蕉整蛋糕或放冰格雪硬做雪糕,但始終都係要有時間得閒先可以整,冰硬咗嘅香蕉解凍後又唔可以再食,所以始終都唔係最理想嘅保存方法.
早前老友 Winnie whatsapp 咗我一個方法,可以將香蕉放入雪櫃又唔怕會凍壞,試過又真係 OK 喎,見到 blog 友小月都同樣成功,所以真係要同大家分享一吓呢個方法.
2016年8月21日星期日
WeWah Concert 2016
時間真係過得好快,眨吓眼喺 WeWah 已經做咗義務導師一年!上年嘅呢個時候我都有參加畢業禮音樂會,當時係以準導師身份出席,今日嘅我唔單只係正式導師,自己教嘅兩個學生都要上台演奏.
唔知點解,覺得教 WeWah 嘅學生會比較開心,即使係義務性質,甚至連車馬費都無,就連學生嘅資質都未必係好好,但心裡面就相對特別用心去教佢哋,可能係因為學生同家長都會較為懂得珍惜,對導師亦會比較尊重同感激.
2016年8月18日星期四
多謝素友
訂閱: 文章 (Atom)


text:
劇透呀
今次睇X-men真係睇到好鬼嬲
我睇緊既呢套究竟咩黎架 唉
但佢今次會唔會瘋狂自打咀巴呀?
鐳射眼再一次既斬掉重練 痴根 你第一集狼人外傳又話鐳射眼比人捉走左既?正常既話佢依加識勞根架喎
黑丑繼續見到自己老母都仲係當偶像
黎到呢到衝擊波竟然由細佬變阿哥 仲要同鐳射眼咁好感情 你當鐵粉戇鳩架?!
天啓明明漫畫講到佢識吸收人地能力 電影版變左開善堂 瘋狂幫人能力加強 但就唔識用能力
快銀終於認老豆啦 點知你個HIHI FOX都係唔肯比人認老豆 繼續同marvel掙玩具
天使重啟左更加變傻仔 舊版都正正常常 黎到新版簡直變揮出智障既表現 讚哦!
心劍明明就唔係實體劍 依加變埋實體劍 仲要靠把劍救命 痴根 最戇鳩人地明明係X-men個邊 仲乜迫人做假證佬保鑣再夾硬塞入四騎士到姐?(PS:雖然佢真係好好J
其實都知套野實伏既
但仆你個街 靈鳥攪乜春呀?控制鳯凰力量?佢控制到 第3集就唔會死咁多人啦 痴線架!!!!博士今集直頭係智障咁 無啦啦比人拐帶 仲要用一個戇鳩理由攪到佢無哂頭髮 明明人地係用盡能力 先無頭髮 依加變到咁 真係好撚戇鳩
而我最撚嬲係豬比李竟然剩係得兩句對白 完全變左做路人!攪乜春呀!我期待左咁耐既野 依加變左路人!仲慘過肉蒲團大爆炸呀!
X-men真係爛到屌都哂精
唯一彩蛋終於見到X-23同兇兆先生 而最尾X-men竟然轉左做灰甲set 而心劍又戇鳩鳩走左唔知去邊 咁好明顯 姐係拍x-factor
姐係我都知你未來同盟戰 已經斬掉左一次 但我真係睇完呢集 真係嬲到唔知可以講咩
但個問題黎啦 天啟又死鳩埋 正常c鋼纜都唔會出現到 姐係係咪意味fox會係deadpool到夾硬將鋼纜由未來線拉黎現代呀?屌你 咁個世界觀咪又斬掉重練?勞根就話明唔拍啦 咁咪岩岩好囉 一係出阿仔 一係重練個魯根著盔甲look既姐 但如果真係咁deadpool一定會爛到仆街 明明依加deadpool出到黎咁好 求下你唔好自掘墳墓啦
Fox呀 你聽話啦 同marvel達協議比佢拍啦
最尾一句 我屌你呀FOX!!!!!!!!!!
#xmen#糞作#天啓#fox班人係咪隊草隊大左#呢套究竟乜野黎


text:
新學期開始,相信各位大學嘅Freshmen 都已經預備晒去O-Camp,入緊宿,總之用唔同嘅方法預備緊自己未來精彩嘅大學生活.入到大學當然係人生嘅新一頁,但係你對呢一頁嘅認知有幾多呢?我唔敢講自己對大學生活嘅了解有好深好深嘅得著.但係小弟係大學載浮載沉,轉眼間都踏入第四個年頭,亦都經歷過唔少事,見過唔少人,相信都可以話對U-Life 呢樣野有啲認識.呢篇野可能唔係啲咩U-Life 嘅靈丹妙藥,就當我同大家閒話一下大學嘅家常啦.
得罪講句,讀左大學3年,我真係覺得所謂嘅讀U 嘅文化其實真係一件好撚戇鳩嘅事.Dem Cheers 同鳩叫有咩分別?識左幾日就要講到出Camp 就要生離死別咁?你唔覺誇我都覺假啦.有好多人覺得,既然你入得大學,你就預左會遇到呢啲野,玉皇大帝都無得避.所以就局住跟住其他人做一啲自己唔想做嘅野.但係記住,有好多處境,你係可以 Say No.你覺得O Camp 戇鳩,你咪唔好去.反正呢四年,你唔多唔少都會識到朋友,又何必用呢啲咁速食嘅方法識朋友?
好多大學生都係戴住面具做人,表面上好似相識滿天下,每日都會有朋友陪,但係究竟你用一個咁嘅方法去識人,去同人相處,自己會唔會覺得自己On9?
無錯,如果你有班師兄師姐嘅Facebook 同 Instagram,佢地真係成日出去玩,唱K,食飯,飲野,乜都玩齊.但係咁樣係咪代表佢地真係唔讀書呢?有好多人口係咁講話唔溫由得佢炒,但係佢地自己匿埋讀幾多書你又知唔知?
但係咁樣係咪意味住真係過左公開試就唔洗讀書呢?係嘅,你唔讀嘅話,都確實有幾大可能可以比你過到骨畢到業,但係即使老闆亦都唔去睇你咩Hon畢業,你嘅GPA 差嘅話亦都會影響到你升讀Postgraduate 學位嘅可能性.啱啱入U嘅你可能未感受到呢樣野嘅逼切性,但係我而家得翻30 Cred,仲要全部難科,果種想追GPA但係有心無力嘅感覺真係令人好無助.
Year 1 係各位Freshmen係咁多年入面最輕鬆嘅一年,唔係叫你死讀書,但係好就積穀防飢啦.
香港入大學無錯係好難,但係你話香港所有嘅大學生都一定係Sharp醒,係聰明呢?我可以話比你聽:唔係.
係香港要大學,故然要係公開試拎到好成績.但係係香港呢個咁畸型嘅社會,咁畸型嘅教育制度低下,讀書叻,並唔代表你有慧根,可能只係你背野叻,識走精面,甚至只係咁岩貼中題.我自己身邊有好多聰明人,佢地解決問題嘅能力,人際關係嘅手腕都遠高於我同我嘅同學.相反,有好多人入到大學仲係檬盛盛,無得依書直說嘅野就擘大個口得個吉.
上莊,住呵,拍拖,兼職,讀書,呢五樣野合稱為「大學五件事」,呢個Term,我中四五已經聽過,而我亦都知道有好多人係將呢十個字濃縮做大學生活嘅金科玉律.更加有人會覺得要做晒先叫熱血,先叫無悔,先叫真係讀過大學.但係大學嘅世界咁大,呢十個字又點夠形容晒成個u-life?而你又何必比呢十個字限制住自己呢?無錯,大部分人
我相信而家睇緊呢篇文嘅讀者,有外向,亦都當然有內向嘅人,而有唔少Freshmen都好擔心自己唔夠Yo,比人定義左做摺友,就翻唔到轉頭.有唔少人就係因為驚比人話而突登搲爛塊面特登走去識人.係,你可能得到好多朋友,但係問心,你用一個戴左面具嘅樣去識朋友,呢啲朋友真係認識你咩?佢地就係根據認識你果陣嘅印象去同你交往,咁佢地對你嘅相處方式,又係咪真係適合你自己嘅性格呢?
更何況再進一步去睇,即使係一個專業嘅演員,要去演活一個角色都係一件好難嘅事,何況只係一個大學生?你唔係果個人,要做佢做嘅野,當中一定有佢嘅突兀位.當其他人見到你反應有啲Odd嘅時候,咁其他人又會點諗?
有陣時,你咁做左,跟住朋友發覺你Odd,或者你根本唔係你Pretend 果個人,唔係佢背叛左你,而係你一開始就呃左人.由一開始對自己誠實,可能識嘅人會少左,但至少,佢地都係你嘅真心朋友.
再加上,日常生活入面嘅智慧並唔單只係講學問有幾多.待人接物等等方面,先係出到社會之後嘅最大挑戰.得罪講句,有好多大學生其實心境仲係好稚嫩,有啲就唔玩得,有啲就玩寸個Party,你要搵幾Odd嘅人都有.你以為入得大學嘅都會有基本邏輯?有交有帶,玩果陣知分寸?少年,DSE 係唔洗考呢啲架.
有好多時大學生為大學生自己定左好多定義,你要做到咁咁咁,你先真係讀緊大學.你咁先叫青春熱血無悔.但係,大學係每個人心目中嘅地位,價值都唔同,入到一個咁自由嘅地方,你有權去選擇自己用一個點樣嘅生活方式去對待呢段人生入面最開心嘅歲月.
唔好比框框框死,你唔係孭住一個叫大學生嘅殼過活.你就係你,你自己嘅人生想點行,你自己先係知得最清楚果個.大學有好多誘惑,可能會令你唔記得左自己係一個咩人,令到你唔係做緊自己.大學唔係一個Defined左嘅野,但係,如果你只係用呢個借來嘅身份渡過呢幾年,而唔係自己用心去體驗,領略呢個將來嘅社會,我覺得係一種浪費.


text:
(實力取勝)點解我同心欣一人一檔直播?(陳承龍)(第120期)
2017-4-13 16:00:04
眾所周知,小弟同小炒王梁心欣一向friend底,我哋相識於DBC《小炒王國》,兩個極啱嘴形,因為炒股都係快上快落之人,雖然大家揀股風格唔同,但宗旨都係一個字:見勢就炒,所以一拍即合.後來仲同佢夾份搞《港股策略王》,由好難做嘅紙媒,漸漸進化到有網站winmoney.hk,最近演變到「嶄新財經數碼互動媒體」,做視像直播,仲有純聲音版,唔想講個句小弟都要喺呢度講,其實呢個嘗試,根本創造咗一個比傳統電視,電台更互動嘅平台,主持同觀眾有互動,買中股票一齊嗌Go Go Go,買錯股又互相鼓勵大家要堅持,終有一天守得雲開,成件事好正面,唔係日日見到股票跌喺度哭哭啼啼嗰隻.
問題嚟啦,好多人問:嘅然策略王搞直播Live,點解心欣又搞個「Tasty Money添味財經」?等小弟話畀大家知當中嘅秘密啦.其實梁心欣一早有搞直播呢個idea,但當時小弟未諗到突破舊有框框嘅方法,例如點樣可以冇電視台咁悶,點樣可以多啲互動.心欣係一個諗到就坐言起行嘅人,佢就先搞一個Tasty Money,整個過程,小弟係知情同支持嘅,畢竟大家都係策略王嘅人,心欣用佢個名做牌頭去開枝散葉,一定唔係壞事.後來小弟諗到,喺直播時段表現多少少真性情,例如嬲嗰時爆小小粗,又或者直播時段「表演」落盤,類似真人騷嘅style市場會唔會受落呢?諗係冇用嘅,由click rate證明,呢條路係得嘅.
心欣Tasty Money開頭由幾百人睇,到依家閒閒地過千人,證明佢越做越好,小炒王並非浪得虛名.策略王直播室同樣開頭得百零人睇,到依家Facebook加 YouTube每日有近千人同時收看,仲未計聽純聲音版嗰批.直播財經嘅市場,根本係一個藍海,心欣同小弟表面上睇係兵分兩路,但其實係有默契地擴大呢個市場,根據資料,香港有1/3人口係股民,即係有成200幾萬人未接觸小弟或者心欣嘅節目,你話個潛在增長空間有幾勁呢?另外,策略王同事幫小弟做過資料搜集,市面上好多媒體都嘗試做股票節目直播,但無論老字號或者其他後來者,觀眾人數都谷唔上?咁點解Tasty Money同策略王直播室越嚟越多人睇呢?講到呢度大家明唔明?
因為越多來越人睇策略王直播室,小弟完全感受到大家支持帶嚟嘅力量,近排揀股真係如有神助咁準.例如喺中國糖果(08182.HK)復牌後叫大家狂搶,基本上0.25元下任買,最高上過0.49元,真係同派錢冇分別,糖果新主係娃哈哈太子女,即使出咗G.O.價,亦隨時會再爆上,要長期關注.另外,北京建設(00925.HK)食正雄安概念,日前喺「12點半陳承龍」推介後大成交炒上,證明有聰明資金介入,後市不妨再睇高啲.


text:
好多人,成日埋怨自己既文無人睇,明明寫得好好,好有意景,文筆豐富而又細膩,但點解都係無人想睇?我唔敢評論人地既文章好壞,但首先要明白一樣野.中文字既演變係由圖像慢慢演變出來,我們文字使用方法經過幾千年洗禮,用法不斷推陳出新,我細個學寫文,一隻口語字都唔得,依加寫文,你分分鐘加句粗口都會多幾個LIKE.你可以話係倒退,又可以話係進化.你要多人睇,某程度係要接受文化同潮流既改變.
由高登崛起開始,潮文早已變成一股新手法,我地對文字既運用方法都一下字就跳進左另一個世代.情況就好似由文言文去到白話文一樣.一開始好難接受,接受左就好多人用,睇返依加既網上文章,真係口語多過書面語或者兩者並存.再過多五十年分分鐘文言文已經同摩斯密碼係同一個水平,可以用來寫國家機密,要搵專家先解得出來.
實際上文字係死,人係生.我地要學既係活用文字去表達自己既思想,你寫得太差,錯別字太多,無人想睇,你寫得太深,又變成「正經文無人想睇系列」.老實講,係今時今日,我放篇劉以鬯既酒徒出來,分分鐘都無人知我係抄.速食文化,令文學成為一種小眾玩意‧但我信,「好睇就有人睇」,抱住依個信念,你真係點寫都得,先唔好講要點賣弄文筆,首先你篇文要有人睇先再講.
特別係依個智能電話既世代,我地由用文字變返做用圖像,每句說話後面唔係一個句號而係一個表情符號.反而你加個句號可能仲會俾人覺得怪,我地實在唔能停留係個個中學考試作文既年代,500字寫出「我的媽媽」既寫作方法.革新係一定既事.
文字係依個年代,更加唔係文人專用既工具,文字係文人專用既年代已經列入中國歷史書之內.你硬要用一種陳腐既方式去表達自己既思想,無疑係與時代脫節,文字係用來表達個人思想,都無人睇得明,任你將成個宇宙寫到出來都無用.
唔講你又知唔知,其實英文都係有古文,莎士比亞既作品就係由古英文寫出來,但因為無人睇得明,所以依加都譯左做現代流行既英文或者世界各地既唔同文既版本,但一樣無損作品本來既藝術層次.咁古文既莎士比亞仲有無係到?有架,係專比讀文學既人睇.
咁係咪全部文用曬潮文寫作方式又係好?我只能講所有野推向極端都唔係好事,文章應該係百花齊放,你有你想用書面語,我有我想講粗口,大家河水不犯井水,各有各受眾.咁就皆大歡喜.
當然,你可以繼續用你覺得「有文化」既方法去表達自己既思想,但同一時間,你都應該要接受新世代唔再用自己學習個套既方法去表達自己.每一個時代都有屬於自己時代既表達方法.如果唔變,咁點樣有文化?唔通講「廢撚事理你」仲要寫成「橫眉冷對千夫指,俯首甘為孺子牛」?
真係沒有比「廢撚事理你」仲能夠更表達出我對偽文青既想法.不過如果他朝有日有一本書係用潮文寫出《三國演義》,《紅樓夢》,《西遊記》同《水滸傳》我會第一時間買曬佢返來.話時話,四大名著你地睇左幾多本?


text:
18 MARCH 2014(TUE)
嘩...發生咩事,仲乜依個傻豬仔整個姣騰騰樣,不過依個樣又真係幾可愛同攪笑呀~
好錫小小豬嘅朋友仔又送左兩份禮物俾小小豬,就係HIPP嘅餅餅同護膚膏,睇吓個傻豬仔收到禮物幾開心~
有得食小小豬就最開心,所以一見到盒餅餅就已經即刻想打開嚟食啦!雖然依盒係牙仔餅,已經過左啱小小豬嘅年齡,不過為食嘅小小豬當然係唔介意,因為有嘢食就係最好開心啦~
睇佢食得幾津津有味~
其實HIPP之前我都有聽過,知道都係出售有機嬰兒食品為主,不過原來佢地都出皮膚護理,出左一系列特別為有機護理敏感肌膚嘅洗護產品.如果唔係朋友仔送俾我,我都唔知添,真係大鄉里啦!
雖然小小豬啲濕疹都已經改善左好多,不過始終係濕疹底,所以平日護理真係要好小心,每日洗完白白或者洗完面之後,都會好勤力地用護膚膏,等啲皮膚唔好乾,咁啲濕疹就唔會再嚟嘛!
之前都係我幫小小豬塗CREAM CREAM嘅,不過自從有一次小小豬見到我塗面霜之後,佢就有樣學樣,要自己搽啦~
每次搽完之後,個傻豬仔仲一定問我佢靚唔靚仔,真係俾佢笑C呀~
哈哈...小小豬用左到幾個星期,我覺得都OK,完全唔覺笠用左後啲皮膚又真係幾滑哦.
等我用完屋企現有嘅沖涼用品之後,買埋同系列嘅其他有機洗護產品,俾小小豬試吓先!


text:
fb7407853 2016-10-23 03:24 AM
請杜慶龍師傅救命!!!杜師傅您好:事情係咁既,我男朋友係台灣人,佢屋企有爸媽大姊同二哥,三個小朋友我男朋友最細,事情大概由3年前發生,我男朋友二哥身體開始成日發燒或其有病痛,去醫院所有可以驗既都驗過哂,醫生都冇哂辦法check唔到有咩問題,而佢哥哥就一路病到宜家冇好轉過,我男朋友媽媽就開始由其他途徑開始入手,因為台灣有好多公廟,有道士幫人收驚驅鬼之類,當然試過好多間,每間次次作完法都話搞掂哂,但問題依然冇改善,當然每個道士講佢二哥既情況都有出入,所以我男朋友整合左共通點,情況大概係佢二哥有一次去夜遊,之後比個女鬼跟住左,個女鬼中意左佢二哥,一路跟住佢,但佢二哥身體因爲咁越來越差.大概半年前連佢大姊都開始話撞鬼,事由係咁的,因為佢哥哥病,所以心靈上變到好依賴媽媽,睇醫生所有野都要媽媽陪,佢大姊就一年前因為搞離婚既野要飛去美國,佢大姊都係好依賴媽媽既人,希望媽媽陪佢飛去美國(佢姊有幽閉恐懼症),但係兩個都需要媽媽既情況下,兩姊弟關係變得十分惡劣,甚至有一次嘈交,大姊講左一句話:你成日話自己比鬼跟,有種叫隻鬼跟我! 之類既說話,之後佢姊姊就話有個女鬼跟住佢,同佢一齊生活,甚至照鏡見到既唔係自己既樣,每晚都會發癲打人亂叫,甚至體訓自己媽媽出氣,仲會講我宜家只係打人冇殺人已經好好,而佢二哥性格好似變左一個人咁,見到佢姊姊發癲會好開心,仲成日話要殺哂全家.奇怪既係佢姊姊預言過好幾次屋企發生既事,例如佢婆婆過身,每次都係夢見. 因為我男朋友爸爸剛剛做完手術,但實在睇唔過眼,今日同佢二哥打架,實在係怕佢身體受唔住,而我男朋友全家已經接近崩潰.杜師傳,如果你見到這一個貼,我求下你救救佢地,實在係走投無路,希望你可以留言聯絡我,拜託!


text:
和理非必勝定勇武抗爭必勝?
文場必勝定武場必勝?
用左腦必勝定右腦必勝?
即係咁,如果有人同我講「你一定要跟我咁做,你個做法一定唔得」,我一定係暗鬧「x你喇,衰咗你賠得起呀?」(心情唔好明鬧).正如好多人話「我為你好,你一定要跟我咁做」其實係想證明自己啱多過想做到件事,大家要記住今次關乎香港存亡而唔係意氣之爭我地無一個賠得起,你敢唔敢講完全跟你果套就一定得?
全次佔領事件以至公民覺醒並非單向線性發展,因為唔係睇緊 cctvb 劇,全個事件背後係多年黎有好多事同時發生之後由雙學攻佔公民廣場開始引爆,當中有唔少人播過種包括學校教師(例如通識)以至本土派等等,有邊個夠膽話跟晒佢果套可以做到依一連串後果?今日公民醒覺雖然唔係大多數,不過係三十歲樓下年齡層係8成以上支持,對今後香港發展必然影響深遠.有人可以抹殺之前嘅人所做過嘅野嗎?
最近發生咗和理非與勇武支持者爭拗,爭拗情況我大至上可以總結為:
- 武力抗爭一提出和理非即割席或譴責,甚至鳩嗚都被認為一種暴力要叫停(不過都有人話鳩嗚係膠)
- 和理非做任何野同唔做野都俾勇武派話膠同縮沙
其實係咪想鬧到唔同意見嘅人要停甚至跟足你果套連不同聲音都唔容許先得呢?
反觀以往好多成功抗爭國家,例如南非和印度等都係和平與武力多線發展,甚少見到一面倒嘅抗爭成功,而今次香港用咗和理非為主體嘅抗爭亦見有很不足之處,就如匿名者之前所言,因為人數非壓倒勝,要用和平方法進攻好困難,龍和道一役係一個明顯例子,幾十個警察已經能夠阻到幾百人,反觀防守亦然,當日旺角黑夜睇到黑社會攻擊學生係人數不足下都唔還手真係睇到我想喊?所以勇武力量係現階段係有直接需要.
至於堅持和理非可唔可以感動人以至抗爭成功我就唔敢講,正如當日我估唔到和理非可以感動到咁多人(比起原本佔中),他日話唔定可以再創奇跡都,係大家都係未知之數果陣,雞蛋都係放多係幾個藍好啲,而且有樣野係好重要就係留舊客嘅成本比起要大量宣傳去吸引新客嘅成本低好多,所以留舊客(參與者)係非常緊要,尤其係現階段新加入嘅人唔見得多,如果失埋舊參與者真係損失慘重,勇武派係咪咁肯定依個時候停咗和理非參與者就會投向勇武派(尤其係香港人被教育"和平"咁多年)?係依一刻嘅現實環境和理非繼續進行起碼會保住一班參與者.
兩派嘅然現時未能成「同路人」就倒不如先分道揚鑣,停止去阻止對方行動,各自探索去向,與其勞氣去鬧對方,不如先好好檢討自己先會有改進,講白啲如史兄講:it's too easy to point the finger. (鬧/賴人就易),鬧人其實係無問題,如果對方真係唔啱鬧得言之有理其實係好事.
仲有係抗爭路線唔一定只有勇武開拖或者和理非,還可以係用腦或用情(依個我唔多識,應該有依啲高人)等等.
題外話:有樣野值得留意嘅係和理派嘅轉變,雙學甚至戴耀延雖然割席但已停止阻止武力,而雙學仲同泛民都割埋席(有人最後一刻先留守)


text:
講起FORCED_LANDING﹐第一樣要分既就係單引擎飛機同多引擎飛機.好多人一聽到有飛機引擎壞﹐第一時間會諗起飛機滑翔.英文人有時會講講「飛機無左引擎﹐姐係滑翔機.直升機無左引擎﹐姐係石頭.」﹐佢地既意思係話飛機引擎壞左﹐其實都未死得﹐因為仲有得滑下﹐但直升機引擎死左﹐就會好似石頭咁跌落地(其實句野後半係錯﹐因為直升機引擎唔運作﹐佢地都會AUTOROTATION去「滑翔」.好多機師甚至會認為直升機係引擎唔運作既情況下會比定翼機安全).由此可見﹐「有引擎壞=滑翔」其實都幾深入民心.其實﹐當多引擎飛機有1個引擎壞左﹐係絕多數情況(民航黎講應該係所有情況﹐有機會再講下ETOPS.)係可以靠部份引擎飛行.所以﹐「有引擎壞=滑翔」其實係誤解﹐好似B-52咁有成8粒ENGINES﹐邊有可能因為一兩粒唔做野而飛唔到先得架.不過﹐對於單引擎飛機黎講﹐無左引擎就要滑下啦.
機師既性格同態度﹐係好影響到佢地會唔會犯錯﹐直接影響到飛行安全.當大家發現自己有D習慣唔係咁岩﹐唔洗灰心﹐依D都係可以糾正既問題黎.如果你都想成為飛機師﹐不妨由日常生活開始訓練自己﹐令自己成為一個更可靠既航空界棟樑.
飛機師買得副超,除左吸睛之外,其實真係有佢既用處.先唔提一般人玩味濃既版本(就算係傳統大廠,一樣有一般人用既AVIATOR樣太陽眼鏡),機師揀太陽眼鏡其實有好多考慮.
筆者唔係D咩好愛好速度既人,但的確知道有好多朋友係因為速度而想學飛.個下加速,個下推背,觀景快速移動既感覺,加埋少少燃燒唔完全既汽油味就好似機械噴出既hormone,令人興奮.跑車,快艇,飛機其實真係識色誘男人,作為速度王者既飛機更加係佢地既女王!
一個普通乘客,其實又揸唔揸到一架飛機呢?係2013年,英格蘭有個好黑仔既77歲乘客John_Wildey,佢同佢個Pilot_Buddy飛(1,2),點知好快就出事!佢個朋友飛飛下就開始好唔舒服.最後,佢個老友仲叫Wildey「拎住個YOKE一陣先」,跟手就郁都唔郁.依個時候,唔洗有金將軍咁醒都知出事啦.
我今日想講既係,如果你想由零到擁有同自己飛一架飛機,究竟要幾錢呢?要掛到飛機師依個名,最平既訓練應該就係學飛ULTRALIGHT
細個個時,中文老師教人比喻就好中意話飛機好似小鳥咁係天空自由飛,小朋友聽落去,就以為機師好似飲左RED_BULL咁多左一對翼,拎起個YOKE就可以自己想點飛就點飛,衝上穿雲無問題,插落食魚又得咁.人大左,慢慢就知飛機其實唔似雀仔,飛機師都唔係想點飛就點飛.飛機唔會拍翼,識飛又似雀既大概只係三姑飛出黎個隻一索,而想渣飛機搵食既我拎住另外兩隻一索,個心都唔知碰唔碰好,碰左嬴左幾蚊,輸左意頭喎.
係人都知,飛機係個天上面飛,少不免就會遇到風.大家搭飛機既時候,唔多唔少都會遇過上下起伏既風(即係Turbulence)令飛機彈下彈落好過癮.究竟,對於一程機而言,風有咩影響呢?
關於Sully,我最想說的是他的勇氣和決斷.當無左兩個引擎,A320只可以用高度換時間.據說,全美航空1549當日在bird_strike後最高時唔到3100尺,用米計有930米,具體D講高過兩棟IFC少少.嘩,兩楝IFC係咪好高先?睇返Laguardia_ILS04幅航圖,Minimum_Sector_Altitude_(MSA)得3000,RNAV04好少少有2900.依個數字係咩意思,即係話AWE1549一出事,跌100尺左右就會低過空域既最低高度.低過MSA,唔係話一定會撞到野,不過就一定有野有可能比你撞到,機師當時的壓力難以想像.